OLHUNBOLHUN: Massala akee kobaithoa? | Mihaaru\nފ. އަތޮޅުގައި ހިންގާ ހަމައެކަަނި ރިސޯޓް ކަމަށްވާ ފިލިތެޔޮ ރިސޯޓްގެ ބޭރުގައި ޑައިވިން ދޯންޏެއް މަޑު ކޮށްލައިގެން --ފޮޓޯ އަހްމަދު އަބްދުﷲ ސައީދު/މިހާރު\n20 މާޗް 2017 - 06:23 29 comments\nފާއިތުވި ދުވަސްތަކުގައި، ސިޔާސީ މައިދާނުގައި އެންމެ ގިނައިން އިވުނު އަޑަކީ ފ. އަތޮޅު ވިއްކާލަން އުޅޭ ވާހަކައިގެ އަޑެވެ. ސަރުކާރުން އެ ވާހަކަ ދޮގުކުރައްވާ އިރު ވެސް އެ އަޑު މަޑެއްނުވެއެވެ. ސަރުކާރުގެ އެންމެ އިސްފަރާތްތަކުން ފެށިގެން އަޅުގަނޑުމެންނަށް އަބަދުވެސް ހެޔޮ އެދޭ އަޅުގަނޑުމެންގެ ޙައްޤުތަކަށް އިޚްލާޞްތެރިކަމާއި އެކު މަސައްކަތްކުރައްވާ ފަރާތްތަކުގެ ބަސްވިކޭ ބޭފުޅުން ވެސް ވިދާޅުވަމުން ގެންދަވަނީ ރާއްޖޭގެ ކުޑަކުޑަ ބިންކޮޅެއް ވެސް ބޭރު ބަޔަކަށް ވިއްކާ ނުލާނެ ކަމަށެވެ. އަޅުގަނޑުމެންނަށް އެބޭފުޅުން ދައްކަވާ ވާހަކަ ޤަބޫލު ނުކުރެވެނީ ކީއްވެގެން ބާވައެވެ؟ މާޒީގައި ކަންތައް ހިނގާފައި އޮތްގޮތުން ކަމަށް ވެސް ވެދާނެ އެވެ. ރައީސް މައުމޫނުގެ ދައުރުގައި ބާވައެވެ؟ ރައީސް ނަޝީދުގެ ދައުރުގައި ބާވައެވެ؟ ރައީސް ވަޙީދުގެ ދައުރުގައި ބާވައެވެ؟\nރާއްޖެ އަކީ ބިން މަދު، ބިން ކުޑަ، ޖަޒީރާ ޤައުމަކަށް ވުމާ އެކު ރާއްޖޭގެ ރައްކަލަކަށް، ރައްޔިތުންގެ ރައްކާތެރިކަމަށް، ރާއްޖޭގެ ކިތަންމެ ކުޑަނަމަވެސް ބިންކޮޅެއް ބޭރުގެ ބަޔަކަށް ވިއްކާ ނުލެވޭގޮތަށް ޤާނޫނު ފާސްކުރާ މަޖިލީހުގައި ތިއްބެވި ބޭފުޅުން ވަނީ ޤާނޫނު ފަރުމާ ކުރައްވާފަ އެވެ. ރާއްޖޭގެ ބޮޑުބައެއް ރަނގަޅު އަގެއްގައި ގަނެވޭނެ ބައިވަރު ފުޓްބޯޅަ ތަރިންނާއި، ފިލްމީ ތަރިން ދުނިޔޭގެ ޤައުމުތަކުގައި އެބަ ތިއްބެވެ. ބޮޑެތި ބިޔަ ސައުދާގަރުންގެ އިތުރަށެވެ.\nތަކުރާރުކޮށް ސަރުކާރުން ބުނަމުން ގެންދަނީ ފ. އަތޮޅުން ވެސް އަދި އެހެން ތަނަކުން ވެސް ރާއްޖޭގެ ބިންކޮޅެއްހާ ހިސާބު ވެސް އެކުވެރި މުސްލިމް ޤައުމަކަށް ވެސް، ނުވަތަ އެ ޤައުމުގެ މުއްސަނދި ސައުދާގަރަކަށް ވެސް ނުވިއްކާނެ ކަމުގަ އެވެ. މިހާ ސާފުކޮށް މިކަން ފެންނަން އޮންނަ އިރު ރައްޔިތުން މިހާ ކަންބޮޑުވަނީ ކީއްވެބާވަ އެވެ؟\nއަޅުގަނޑަށް ވިސްނޭގޮތުގައި މިކަމާއި، މިހާ ކަންބޮޑުވަނީ ޖީ1އެފް1 ގެ ސިންޑްރޯމްގެ މީހުންނެވެ. ނުވަތަ އެ ރޯގާ ޖެހިފައި ތިބި މީހުންނެވެ. އެހެން ގޮތަކަށް ދަންނަވާނަމަ ޤައުމިއްޔަތާއި ފ. އަތޮޅުގެ ރޯގާ ޖެހިފައި ތިބި މީހުންނެވެ.\nޖީ1 އެފް1 ރޯގާގެ މީހުންގެ ބަލިމަޑުކަން އެހާ ބޮޑުވަނީ ބޭރު ބަޔަކަށް ބިން ވިއްކުން ޤާނޫނުން މަނާކުރެވިފައި އޮއްވާ، އެކަމަށް މަގުފަހިކުރެވޭ ގޮތަށް ޤާނޫނަށް ބަދަލުގެނެވުނު ބޭނުން ސާފުނުވާތީ އެވެ. ރާއްޖެ އިން ކުޑަނަމަވެސް ބިންކޮޅެއް ބިދޭސީންނަށް ވިއްކަން ބޭނުން ނުވާނަމަ ކުރިން އޮތްގޮތަށް ޤާނޫނަށް ބަދަލެއް ނުގެނެސް ބޭއްވުމުގެ މައްސަލަ އަކީ ކޮބައިބާވަ އެވެ؟ ޖަވާބު ބޭނުންވާ ބައިވަރު ސުވާލެވެ.\nތެދުފުޅެކެވެ. ބިޔަ އިންވެސްޓްމަންޓަށް ދިގު މުއްދަތެއް ބޭނުންވާނެ އެވެ. ކޮންމެހެން ބިން ވިއްކާ ނުލިއަސް ދިގު މުއްދަތެއް ދެވިދާނެ އެވެ. ނުވަދިހަ ނުވަ އަހަރަށް ކުއްޔަށް ދޫކުރެވުނަސް، ފަހުން ހޮންގްކޮންގަށް ދިމާވި ފަދަ މައްސަލަ އާ ކުރިމަތިވާނެ އެވެ. ހޮންގްކޮން އޮތީ އިނގިރޭސިންނަށް ދިގު މުއްދަތަކަށް ކުއްޔަށް ދީފަ އެވެ. ދުނިޔޭގެ އެހެން ބައެއް ޤައުމުތަކުގައި ޑިމޮކްރަސީ ހިނގާ ގޮތަށް ރާއްޖޭގައި އަމަލުކުރަން ނުޖެހޭ ގޮތަށް ބައެއް ކަހަލަ އިޤްތިޞާދީ ނިންމުންތައް ވެސް ދުނިޔޭގެ ބައެއް ޤައުމުތަކުގައި އޮންނަ ގޮތަށް ނިންމާކަށް ނުޖެހެއެވެ. ރާއްޖެ ކުޑަކަމުންނެވެ. ޘަޢީފް ކަމުންނެވެ. ނާޒުކު ކަމުންނެވެ.\nފަންސާހުގެ އަހަރުތަކުގައި އައްޑު އަތޮޅަށް ވީ ގޮތް ހަނދުމަފުޅު އެބަހުރިތޯ އެވެ؟ އޭރު ބޮޑުވަޒީރަކަށް ހުންނެވީ އިބްރާހީމް ފާމްލަދޭރި ކިލެގެފާނެވެ. އެ ކިލެގެފާނު ބޭނުންފުޅުވީ އައްޑު އަތޮޅު ގަން، އިނގިރޭސިންނަށް ސަތޭކަ އަހަރަށް ކުއްޔަށް ދެއްވާށެވެ. އެ މުއްދަތު ދިގު ކަމުން އެ މުއްދަތާ އެންމެ އިދިކޮޅު ހެއްދެވި އެއް ބޭފުޅަކަށް ވީ އޭރު ކިލެގެފާނުގެ ވަޒީރުންގެ މަޖިލީހުގައި ހިމެނިވަޑައިގެންނެވި ނުފޫޒު ގަދަ ވަޒީރެއް ކަމަށް ވާ އަޅުގަނޑުމެންގެ ދެވަނަ ޖުމްހޫރިއްޔާގެ ފުރަތަމަ ރައީސް މަރުޙޫމް އިބްރާހިމް ނާޞިރެވެ. ކިލެގެފާނު ބޮޑުވަޒީރުކަމުން އިސްތިއުފާ ދެއްވަން ޖެހިވަޑައިގަތީ ވެސް އެ މައްސަލައިގަ އެވެ. އާ ބޮޑުވަޒީރަކަށް އިސްވެވަޑައިގަތީ މަރުޙޫމް ނާޞިރެވެ. އައްޑު އަތޮޅުގެ ގަން ކުއްޔަށް ދިނުމުގެ މުއްދަތު 100 އަހަރުން 30 އަހަރަށް ކުޑަ ކުރެއްވި އެވެ. މާޒީގެ ތާރީޚަށް ބަލާލާއިރު ބިދޭސިންނަށް ދިގު މުއްދަތަކަށް ދިވެހި ބިން ކުއްޔަށް ދިނުމުގައި "ސިޔާސީ ލޭ" އޮހެރިފައިވެ އެވެ.\nބިން ވިއްކާލުމުން އެކަމުގައި އުފުލަންޖެހޭ ބުރައެއް ނުވަތަ ދަތިކަމެއް އޮންނަ ކަމަށްވާނަމަ ސީދާ އެކަމުގެ އަސަރު އެންމެ ފުރަތަމަ އެންމެ ބޮޑަށް ކުރާނެ ބަޔަކީ ފ. އަތޮޅުގެ ރައްޔިތުންނެވެ. ފ. އަތޮޅުގެ ރައްޔިތުން ބުނާކަމަށް ނޫސް ރިޕޯޓުތަކުން އަޅުގަނޑުމެންނަށް އެނގެނީ ތަރައްޤީ އަތޮޅަށް އަންނަ ކަމަށް ވާނަމަ އެ މީހުން މަރުޙަބާ ކިޔާނެ ކަމަށެވެ. އެއީ ރަނގަޅު ޚިޔާލެކެވެ. އޭރުން ކުޑަކުޑަ ފ. އަތޮޅު ފ. ސިޓީ އަށް ބަދަލުވުމުގެ ފުރުޞަތު ވެސް އެބައޮތެވެ. ފ. އަތޮޅު ވިއްކާލެވޭ ކަމަށް ނުވަތަ ކުއްޔަށް ދެވޭ ކަމަށް ވާހަކަ ދެކެވެނީ ވެސް މުސްލިމަކަށެވެ. ނުވަތަ މުސްލިމް ޤައުމަކަށެވެ. މުސްލިމުންގެ އެންމެ މުޤައްދިސް ބިން އޮންނަ ޤައުމަށެވެ. ފިލްމީ ތަރި ޓޮމްކުރޫޒަކަށް ނޫނެވެ. ނުވަތަ ފުޓުބޯޅަތަރި ރޮނާލްޑޯ އަކަށް ވެސް ނޫނެވެ. އެފަދަ ތަރިއަކަށް ވިއްކިއްޖެއްޔާ ވެރި ފަރާތަކީ ކާކުކަން ނޭނގޭ ހިސާބަށް ވެސް ހިނގައިދާނެ އެވެ. އެއީ ކައިވެނީގެ ހަދިޔާއެއްގެ ގޮތުގައި އޭޖަންޓަށް ވެސް ރަށް ދީފާނެތީވެ އެވެ.\nފ. އަތޮޅުގައި އޮތް މަދު ފަޅުރަށްތަކުގެ ތެރެއިން ރަށެއް. --ފޮޓޯ އަހްމަދު އަބްދުﷲ ސައީދު/މިހާރު\nފ. އަތޮޅު ގަންނަން ނުވަތަ ކުއްޔަށް ހިފަން އުޅޭ ކަމަށް ބުނާ ޤައުމަކީ އަޅުގަނޑުމެންނާ ވަރަށް ގާތް ގުޅުމެއް ބާއްވާ ޤައުމެކެވެ. އަޅުގަނޑުމެންގެ ބަޖެޓް ތާށިވުމުން އެ ކަމަށް ވެސް އެހީވެ އެވެ. އެއަރޕޯޓު ތަރައްޤީ ކުރުމަށް ވެސް އެހީވެ އެވެ. ބޮޑެތި މިސްކިތްތައް އަޅައިދިނުމަށް ވެސް އެހީވެ އެވެ. އުނގަންނައިދޭ ބައެއް ތަންތަން އިމާރާތްކުރުމަށް ވެސް އެހީވެ އެވެ. އަޅުގަނޑުމެންގެ ޤައުމުގައި ކިޔަވައިދޭނެ މުދައްރިސުން ހޯދައިދިނުމަށް ވެސް އެހީވެ އެވެ. ރަމަޟާން މަހުގައި ރައްޔިތުންނަށް ބެހުމަށް ކަދުރު ވެސް ފޮނުވަ އެވެ. ވަޢުޘު ބުނުމަށް ޢިލްމްވެރިން ވެސް ފޮނުވަ އެވެ. އިމާމްވެ ތަރާވީޙް ނަމާދު ކުރުމަށް ޙާފިޒުން ވެސް ފޮނުވަ އެވެ. ޙައްޖު ކޯޓާ އިތުރުކުރުމަށް އެދުމާއި އެކު އެކަން ވެސް ހަމަޖެހެ އެވެ. މުޤައްދަސް ބިމުގައި އޮންނަ އިސްލާމީ ވިސްނުން ރާއްޖޭގައި އަށަގެންނެވުމަށް ވެސް ތަފާތު މަސައްކަތްތައް ވެސް ކުރެވެ އެވެ.\nއިރާދަކުރެއްވިއްޔާ ސްކޫލުތަކުގައި ޢަރަބި މީޑިއަމުން ކިޔަވައިދޭން ފެށުމާ އެކު އެކަން ވަރަށް ކާމިޔާބުވާނެ އެވެ. އެކަމަކު އެ ޤައުމުގެ މަސްއޫލުފަރާތަކުން ވިދާޅުވީ ރަށެއް ގަތުމަށް ވެސް ނުވަތަ ކުއްޔަށް ހިފުމަށް ވެސް އެ ޤައުމުގެ އެއްވެސް ޝަޢުޤެއް ނެތް ކަމުގަ އެވެ. ޤަބޫލުކޮށްފީމެވެ. ފަހަރެއްގައި ފ. އަތޮޅުގެ ހުވަފެނީ ތަރައްޤީގެ މުގުލުގައި ހުންނެވީ އަޅުގަނޑުމެންނަށް އެހީތެރިވެދެއްވާ ޤައުމުގެ މުހިއްމު، މާތް ސައުދާގަރަކަށް ވެސް ވެދާނެ އެވެ.\nފ. އަތޮޅު ތަރައްޤީކުރަން އުޅޭ ކަމަށް ވާހަކަ ދެކެވޭ ޤައުމަކީ ވެސް އަޅުގަނޑުމެން ކަހަލަ ޑެމޮކްރަސީއެއް އޮންނަ ޤައުމެކެވެ. ކަންކަން ނިންމަނީ ޝުޢަރާ މަޖިލީހުންނެވެ. އަޅުގަނޑުމެން ވެސް ކަންކަން ނިންމަނީ ރައްޔިތުންގެ މަޖިލީހުންނެވެ. މިކަމުގައި އަޅުގަނޑުމެން ކޮށިއަރަންވީ މައްސަލައެއް އަޅުގަނޑަކަށް ނުފެނެ އެވެ. އެކަމަކު ސާފު ނުވާ އެއްޗެއް އެބައޮތެވެ. ފ. އަތޮޅޭ ކިޔައިގެން ލިޔާމީހުން (އަޅުގަނޑު ކަހަލަ) ހިތަށް އެރި އެއްޗެއް ހިތަށް އެރި ގޮތަކަށް ލިޔަމުން ގެންދާއިރު ސަރުކާރުން މިކަމުގެ ޙަޤީޤަތް ހާމަ ނުކަރަނީ ކީއްވެތޯއެވެ؟ އަޅުގަނޑުމެންނަކީ ފުރިހަމަ ޤާނޫނުއަސާސީއެއް ފައްކާ ކަމާއެކު ތަރުޖަމާ ކުރެވިގެން ކުރިއަށްދާ ފައްކާ ޑެމޮކްރަސީ އެކެވެ. ޙަޤީޤަތް ހާމަކުރަން ޖެހިލުން ވަނީ ކީއްވެތޯ އެވެ؟ ރައްޔިތުންނަށް ވާނުވާ ގޮތް އެނގެން ބޭނުންވެ އެވެ. ރައްޔިތުންނާ ސީދާ ގުޅޭ ކަމެއްގައި އިޤްތިޞާދީ ސިއްރެއް، އެހެން ސިއްރެއް ނުއޮންނާނެ އެވެ.\nއިތުރު ލިޔުންތައް ކޮލަމް ސައޫދީ އަރަބިއްޔާ ސަރުކާރު ފ. އަތޮޅު ރާއްޖޭގެ ރަށްތައް ރާއްޖެ-ސައުދީ އޮޅުންބޮޅުން


SunOnline: Aadheehtha dhuvahu kiyevun fesheyne, Male' school thakah haassa fiyavalhu thakeh\nއާދީއްތަ ދުވަހު ކިޔެވުން ފެށޭނެ، މާލޭ ސްކޫލުތަކަށް ހާއްސަ ފިޔަވަޅުތަކެއް\nފާޠިމަތު ނަޒީފާ އަޙްމަދު 14 Jan 2022, 16:48\nރެހެންދި ސްކޫލުގެ ދަރިވަރުން -- ސަން ފައިލް ފޮޓޯ\nހަމަޖެހިފައި ވާގޮތަށް، އާދީއްތަ ދުވަހު ސްކޫލުތަކުގެ ކިޔެވުން ފެށޭނެ ކަމަށާއި މާލޭ ސްކޫލުތަކަށް ހާއްސަ ފިޔަވަޅުތަކެއް އަޅަން ޖެހޭނެ ކަމަށް އެޑިއުކޭޝަން މިނިސްޓްރީން ބުނެފިއެވެ.\nއެޑިއުކޭޝަން މިނިސްޓްރީން މިއަދު ނެރުނު ނޫސްބަޔާނެއްގައި ބުނީ، އަނެއްކާވެސް ރާއްޖޭގައި ކޮވިޑް ވައިރަސް ހަލުވިކަމާއެކު ފެތުރެމުން ދާތީ، ރައްކާތެރިކަމުގެ ހާއްސަ ފިޔަވަޅުތަކެއް އެޅުމަށް ހެލްތް ޕްރޮޓެކްޝަން އޭޖެންސީ (އެޗްޕީއޭ) އިން އަންގަމުން ދާ ކަމަަށެވެ.\nއެހެންކަމުން، 2021-2022 ވަނަ އަހަރުގެ ދިރާސީ އަހަރުގެ ދެވަނަ ޓާމުގެ ކިޔެވުން ފެށޭއިރު، މާލޭ ސްކޫލު ތަކުގެ ފުރަތަމަ ހަފްތާގެ ކިޔަވައިދިނުން ކުރިއަށް ގެންދާނީ ރައްކާތެރި ވުމުގެ ގޮތުން ހާއްސަ ކަންތައްތަކަކަށް ސަމާލުކަން ދީގެން ކަމަށެވެ.\nވަކި ސްކޫލުތަކުގެ ކިޔެވުން އިންތިޒާމު ކުރެވިފައި ވާނެގޮތް އެ ސްކޫލުތަކުން އަންގަމުން ދާނެކަން ފާހަގަކޮށް މިނިސްޓްރީން ބުނީ ސްކޫލުގެ ހުރިހާ ހަރަކާތެއްގައި ވެސް ގައިދުރުކަން ބަހައްޓަން ޖެހޭނެ ކަމަށެވެ.\nކުރިއެކޭވެސް އެއްގޮތަށް، ދަރިވަރުން ސްކޫލަށް ހާޒިރު ވުމުން ހުން ބަލައި، ސެނަޓައިޒް ކުރަން ޖެހޭނެ ކަމަށާއި ސްކޫލުގައި ކިޔަވައިދޭ ދަންފަޅި ކުރު ކުރަން ޖެހޭނެ ކަމަށް މިނިސްޓްރީން ބުންޏެވެ.\nމާލޭ ސްކޫލުތަކުގެ ގްރޭޑް 8-1 ގެ ދަރިވަރުން ފުރަތަމަ ހަފްތާގައި މަދުވެގެން ދެ ދުވަހު ސްކޫލަށް ހާޒިރުވާ ގޮތަށް ޓައިމްޓޭބަލް ރޭވުމަށް ސްކޫލްތަކަށް އަންގާފައި ވާއިރު، މާސްކު ނަގައިގެން ހިންގަން ޖެހޭ ހުރިހާ ހަރަކާތެއް ވެސް ވަނީ މަނާކޮށްފައެވެ.\nމީގެ އިތުރުން، ކްލާސްރޫމުގައި ދަރިވަރުން ތިބެން ޖެހޭނީ ތިން ފޫޓު ދުރުގައި ކަމަށާއި ކޮވިޑުން ރައްކާތެރި ވުމަށްޓަކައި އެޗްޕީއޭއިން ދޭ އިރުޝާދުތަކަށް އަމަލު ކުރުމަށް މިނިސްޓްރީން ވަނީ އަންގާފައެވެ.\nރާއްޖޭގެ ކޮވިޑްގެ ހާލަތު ގޯސްވެފައި ވާއިރު، މިފަހުން މާލޭއިން ޕޮޒިޓިވްވާ މީހުންގެ އަދަދު ވަނީ ބޮޑުތަނުން މަތިވެފައެވެ.


WhatsApp Support baeh phone thakah huttaalanee | Mihaaru\nވަޓްސްއެޕަށް ގެންނަ ޒަމާނީ ބަދަލުތައް ހިންގޭ ވަރު ނެތް މޮަބައިލް އޮޕަރޭޓިން ސިސްޓަމްތަކަށް ސަޕޯޓްނުދޭން ނިންމަނީ\n18 ނޮވެމްބަރ 2016 - 07:34\nސަޕޯޓްދިނުން ހުއްޓާލަން ކަނޑައަޅާފައި އޮތް ލިސްޓްގައި ބްލެކްބެރީ ވެސް ހިމެނެ އެވެ. މި އަހަރު ނިމުމުން ސަޕޯޓް ހުއްޓާލަން ތައްޔާރުކޮށްފައި އޮތް ލިސްޓްގައި ހިމެނެނީ، ނޮކިއާ އެސް40، ނޮކިއާ ސިމްބިއަން އެސް40، ބްލެކްބެރީ އޯއެސް، ބްލެކްބެރީ 10، އެންޑްރޮއިޑް 2.1، އެންޑްރޮއިޑް 2.2، އައިފޯން 3ޖީއެސް/އައިއޯއެސް6، އަދި ވިންޑޯޒް ފޯން7އެވެ.\nއެ ލިސްޓް ވަޓްސްއެޕުން ދިރާސާކުރުމަށް ފަހު ވަނީ ބަދަލުތަކެއް ގެނެސްފަ އެވެ. އެ ބަދަލުގަައި ހިމެނެނީ، ނޮކިއާ އެސް40، ނޮކިއާ ސިމްބިއަން އެސް40، ބްލެކްބެރީ އޯއެސް އަދި ބްލެކްބެރީ 10، އަށް ޚިދުމަތް ދޭ ގޮތަށެވެ. މޮބައިލް އޮޕަރޭޓިން ސިސްޓަމްތަކުގެ މި އަދަދުތަކަށް، ޖޫން 30، 2017ގެ ނިޔަލަށް ސަޕޯޓް ދިނުމަށް ވަނީ ނިންމާފަ އެވެ.\nވަޓްސްއެޕުން ގެނައި ބަދަލުން ވިސްނެނީ ސަޕޯޓްދޭ މުއްދަތު އިތުރުކުރި މޮބައިލް އޮޕަރޭޓިން ސިސްޓަމްތައް ބޭނުންކުރާ މީހުންގެ އަދަދު އަދި ވެސް އެކަށީގެންވާ ކަމެވެ.\nބްލެކްބެރީ އޯއެސްގެ ޒަމާން ނިމުމަކަށް އަންނައިރު، ބްލެކްބެރީ މަރުކާ އަށް ބުރަވެ އަމިއްލަ އަށް ދެން ފޯނު ނުއުފައްދާނެ ކަމަށް އެ ކުންފުނިން ވަނީ ބުނެފަ އެވެ. އެހެން ނަމަވެސް ވިޔަފާރި ބައިވެރިންނަށް ހިތްވަރުދީގެން ފޯނު އުފައްދައި، ސޮފްޓްވެއާ ލައިސަންސް ވިއްކުމުގައި ދެމި އޮންނާނެ ކަމަށް ބްލެކްބެރީން ވަނީ ބުނެފަ އެވެ.\nއިތުރު ލިޔުންތައް ބްލެކްބެރީ އެންޑްރޮއިޑް ސިމްބިއަން ނޮކިއާ އައިއޯއެސް ވިންޑޯޒް ފޯން 7\nމުސްކުޅި ފޯނުތަކުގައި ވަޓްސްއެޕް ބޭނުމެއް ނުކުރެވޭނެ\nވަޓްސްއެޕް ތިޔަ ފޯނުގައި ދެން ބޭނުމެއް ނުކުރެވޭނެ\nނޮކިއާ އަލުން ސްމާޓްފޯން މާކެޓަށް


Ep. 25 — Thy Furaanaige Dhirumey | Safuhaa\n"އިޝާން؟" ދޮރުމަތިން އިޝާން ފެނުމުން މުސްކާންއަށް ކިޔައިލެވުނެވެ. ދެލޯ ބޮޑުކޮށްލެވުނީ އިޝާންގެ އޮއްސިފައިވާ މޫނާއި ކަރުނަ ގިނަވެފައިވާ ދެލޯ ފެނިގެންނެވެ. މުސްކާން ބުނާނެ އެއްޗެއް ނޭނގިފައި ހުއްޓާ އިޝާން ކުއްލިއަކަށް އެތެރެއަށް ދެމިގެންފައި އެބާރުގަދަ ދެއަތުގެތެރޭ އޭނާ ފިއްތާލައިފިއެވެ. "އި....ޝާ...ން!" މުސްކާން ވާހަކަދައްކަން މަސައްކަތް ކުރި ނަމަވެސް އަޑު ދިޔައީ ގެނބިގެންނެވެ. އޭރު އިޝާން އޭނާ ހިފަހައްޓާފައިވާ ގޮތުން ހީވަނީ ދުވަހަކު ދުރުކޮށްލަން ބޭނުންނުވާހެންނެވެ. ކުއްލިއަކަށް މިހާވަރެއް އިޝާންއަށް މިވީ އޭނާ ވަކިވެގެން މާދުރަށް ދާން އުޅޭތީ ހެއްޔެވެ؟\n"މުސްކާން އަހަރެންނަށް މުސްކާންއާ ނުލާ ނޫޅެވޭނެ. ޕްލީޒް އަހަރެން ދޫކޮށްލާފަ ނުދޭ. ބުނޭ އަހަރެން ކައިރީ އަބަދުވެސް ހުރެދޭނަމޭ. ބުނޭ އަހަރެން ނުފެންނަ ހިސާބަކަށް ނުދާނަމޭ. ޕްލީޒް މުސްކާން. ޕްރޮމިސް މީ." އިޝާންއަށް ކޮށްފައި ހުރި ފުން އަސަރުގައި އެއްފައްޗަކަށް އަމުނާލިއެވެ. އެއަތުތެރެއިން ސަލާމަތްވާން މުސްކާން ކުރިހާ މަސައްކަތެއް ބޭކާރުވުމުން ގޮތް ހުސްވެފައި ހުއްޓާ އިރުކޮޅަކުންކުއްލިއަކަށް ދުރުކޮށްލައިފިއެވެ.\n"މުސްކާން ކީއްވެ އެއްޗެކޭ ނުބުނެ ތިހުންނަނީ؟ ކީއްވެ އަހަރެން މިދައްކާ ވާހަކައަށް ރައްދު ނުދެނީ؟" ހަތަރުކަޅި ހަމަވުމުން އިޝާންގެ ހިތް އެދި ގޮވައިލީ އެންމެ ކަމަކަށެވެ. ބަސް ހުސްވެފައި މުސްކާން ހުރެގެން އެމޫނަށް ބަލަމުން ދިޔަ ގޮތުން ބޭނުންވިއަސް އަމިއްލަ ނަފްސް ކޮންޓްރޯލެއް ނުކުރެވުނެވެ. ކެތްމަދުވެފައިވާ މީހަކު ފަދައިން އެރީތި މޫނުގެ ދެފަރާތުން ހިފަހައްޓާލީނުން އެދެމެދުގައި އޮތް އެންމެ ހަނި ދުރުމިންވެސް އިޝާން ނެތިކޮށްލައިފިއެވެ. މުސްކާންގެ މެއަށް ފިނިވެގެން ދިއުމާއެކު އޭނާއަށް ތެޅިގަނެފައިހިފެހެއްޓުނީ އުފުލާލެވިފައިވާ އެއަތުގެ މުލައްދަނޑީގައެވެ.އެކަމަކު އިޝާންގެ ބާރުގެ ކުރިމަތީ މިފަހަރުވެސް އޭނާއަށް ޖެހުނީ ހަތިޔާރު ބަހައްޓާށެވެ. އަތް ދުރުކޮށްނުލެވޭނެކަން އެނގިގެން އިޝާންގެ މޭގައި އަޅައި ދުރަށް ޖައްސަން އުޅުނުވަގުތު އިޝާން އޭނާގެ މޫނުން އެއް އަތް ވަކިކޮށްލާފައި އުނަގަނޑާއި ހިސާބުން ވަށައިލީނުން އަދިވެސް އެއްފަހަރު، ދުރުނުވެވޭނެހާ ބާރަށް ހިފެހެއްޓިއެވެ.\nހިތް ނުފުރުނަސް ނޭވާ ކޮޅަށް ދިއުމުން އިޝާންއަށް މަޖުބޫރުވީ ދުރަށް ޖެހިލާށެވެ. އެކަމަކު ލޯ ހުޅުވައިލުމުން ހުރިހާ ކަމެއް ބަދަލުވިއެވެ. ނޭވާ އަވަސްވެފައި މުސްކާން ހުރެގެން ދެތިން އެއްޗެއް ބުނަން މަސައްކަތްކޮށް އަޑު ނުނިކުމެގެން އުޅުނުތަން ބަލަން ހުރެފައި ކުށްވެރިއަކު ފަދައިން އިސްޖަހާލެވިއްޖެއެވެ. މިކުރެވުނީ ކީއް ހެއްޔެވެ؟ މީގެ ކުރިން ދުވަހަކު ނުވި ކަމެއް މިރޭ މިވީ ކިހިނެތް ހެއްޔެވެ؟ މިހާ ދުވަހު އަމިއްލަ ނަފްސް ކޮންޓްރޯލް ކުރުމުގައި ކާމިޔާބު ހޯދާފައި ހަމައިން ނެއްޓެން އެނގުނީ މިރޭ ހެއްޔެވެ؟ ވަކިވެގެންދާއިރު މުސްކާން އޭނާއާ ނުރުހިގެން ހިނގައްޖެނަމަ ދުވަހަކު ހަމަޖެހުމެއް ނެތެވެ.\nސިކުނޑީގައި އެނބުރިގަތް ހިޔާލުތަކުން ބުނާނެ އެއްޗެއްވެސް އިޝާންގެ ދުލަކަށް ނައެވެ. ފާޑަކަށް ބަލަން ހުރެފައި އޭނާ މުސްކާން އެކަނިދޫކޮށްލުމަށްފަހު ފެނުނީ ފުރަގަސްދީފައި އެތަނުން ނިކުތްތަނެވެ. އެހިސާބުން މުސްކާންއަށް ގޮސް އިށީންދެވުނީ އެނދުގައެވެ. ވެދިޔަ ކަންތަކަކީ ހިނގިކަމެއް ކަމަށް ޤަބޫލު ކުރަން ދަތިވެފައި ވިސްނަން އިނދެވުނެވެ. އާއެކެވެ. އިޝާންއަކީ އެކަހަލަ މީހެއް ނޫނެވެ. އެއީ ދުވަހަކުވެސް ބާރުގެ ބޭނުންކޮށްގެން އޭނާގެ ފަރާތުން ކަމެއް ހާޞިލް ކުރަން މަސައްކަތް ކުރި ފަރާތެއް ނޫނެވެ. އަދި މިރޭ، މިރޭ އެހެން އެދިމާވީ ހާލަތުގެ ގޮތުންނެވެ. އިޝާންގެ އެއަމަލުގެ ފަހަތުގައިވާ ސަބަބަކަށް ވާނީ އޭނާ ވަކިވެ ދާތީ އެހިތާމައެވެ. އެހެންނޫންނަމަ އިޝާން އެއްފަހަރުވެސް އެގޮތައް ކަންތަކެއް ނުކުރާނެއެވެ. މުސްކާން ހިމޭނުން އިނދެގެން އަމިއްލަ ހިތަށް ވިސްނައިދޭން މަސައްކަތް ކުރިއެވެ. ކޮންމެ ގޮތެއްވިއަސް އޭނާއަށް އިޝާންއާ ދޭތެރޭ ގޯސް ގޮތަކަށް ނުވިސްނޭނެއެވެ. އެއަށްވުރެ ބޮޑަށް އިޝާން ދަސްވެއްޖެއެވެ.\nހެނދުނުގެ ނާސްތާއަށްފަހު މުސްކާން އެގެއިން ނިކުތްއިރު އިޝާން ނޫން އެންމެން އައިސް ބައްދަލު ކުރިއެވެ. ވަކިވެގެން ދާއިރު އިޝާން އަމިއްލަ ނަފްސް ކުށްވެރިކޮށްގެން ހުންނާކަށް މުސްކާން ބޭނުމެއް ނުވިއެވެ. އެކަމަކު ކަންތައްވީ އެގޮތަކަށް ނޫނެވެ. އެދުވަހު ފުރާގަޑި ޖެހުނުއިރުވެސް އިޝާން އޭނައާ ބައްދަލު ކުރާކަށް ނައެވެ. އޭރު ލީވާންއާ މިރާހް އަދި އިފްހާމްމެން އައިސް އެގޭ ސިޓިންރޫމްގައި ތިއްބެވެ. ގަޑި ކައިރިވުމުން ދެކާރުގައި އެމީހުން ޖެޓީއަށް މިސްރާބު ޖެހިއެވެ. ސަނާއާއި ނާޝިދު ބައްދަލުވީ އެތަނުންނެވެ. މުސްކާންގެ ދަތުރަށް ހާއްސަވެފައިވާ ލޯންޗް ހަމަޖައްސާފައި އޮތީ ނާޝިދުއެވެ.\n"ތިއްތި! ކޮބާ؟" ލޯންޗްގައި އިނދެފައި ލީވާން އިޝާންއަށް ގުޅިއަޑު މުސްކާންގެ ސަމާލުކަން ދަމައިގަތެވެ. ފޯނު ބޭއްވުމުން އޭނާ ސުވާލުކުރަން ބޭނުންވި ނަމަވެސް އެންމެންގެ ސަމާލުކަމަށް އަތުވެދާނެތީ ނުކެރުނެވެ.\nމުސްކާންގެ ލޮލުން ކަރުނަ އައީ މަންމަ މާ ދެރަވެގެން އުޅެން ފެށީމައެވެ. އެހުރިހާއިރު ހަމަޖެހިފައި ހުރެފައި މަންމަ ރޯންފެށީ ބޯޓަށް އަރަން ދާންވީ ވަގުތު ޖެހުނީމައެވެ. މުސްކާންއަށް ކަރުނަތައް ނުހިފޭއްޓިގެން އަވަހަށް މޫނުގައި އަތް އަޅައިލި ވަގުތު މަންމަ އޭނާގެ ގައިގައި އޮޅުލައިގަތެވެ. ހުރިހާ ފިރިހެން ކުދިންވެސް ތިބީ އެތަން ފެނިގެން ފެންކަޅިވެފައެވެ. ސަނާ ރަމްލާ ދުރުކޮށްފައި ހިތްވަރު ދޭން ފެށިއިރު ޝައިލީން މުސްކާންގެ ކައިރީގައި ހުރެގެން އޭނާ އުފާކޮށްދޭން މަސައްކަތް ކުރިއެވެ. އޭނާ އެންމެފަހުން ހަނާ އަޅާލައިފައި ދާންވެގެން ފަސްދީ ހިނގައިގަތުމާއެކު ދެފައި ބިމުގައި ތަތްލީ ނިކަން ބާރަށް މީހަކު ގޮވާލި އަޑު އިވިގެންނެވެ. މެއަށް ފިނިވެގެން ދިއުމާއެކު ފަސްއެނބުރި ބަލައިލިއިރު ދުރުގައި ތިބި މީހުންވެސް ތިބީ އެނބުރިގެން ބަލާށެވެ. އިޝާން އޭރު ދުވެފައި ކަހަލަ ގޮތަކަށް އައީ ސީދާ މުސްކާންއާ ދިމާއަށެވެ.\n"އިޝާން. ޔޫ އާ ހިއަރ." އެހެންމީހަކަށް ބެލުމެއްނެތި އިޝާން އައިސް ކުރިމައްޗަށް ހުއްޓުނުވަގުތު މުސްކާންގެ ތުންފަތަށް ހިނިތުންވުމެއް ވެރިވިއެވެ. "މާފުކުރޭ ލަސް ކުރެވުނީމަ. އެކަމަކު އަހަރެންނަކަށް ކެތެއް ނުވާނެ މުސްކާން އަހަރެންދެކެ ރުޅިއައިސް ހުރެގެން ވަކިވެގެން ދާތަން ދެކޭކަށް." އިޝާން ނޭވާ އަވަސްވެފައި ހުރެގެން ވާހަކަދެއްކިއިރު ލޮލުގައި އަދިވެސް ހުރީ ލަދުވެތި ކަމެވެ.\n"އަހަރެންވެސް މި އިންތިޒާރު ކުރީ ތިވާހަކަ ނުބުނެވިގެން. އިޓްސް އޯކޭ އިޝާން. އަހަރެންނަށް އެނގޭ ރޭގައި އެހިނގިކަމެއް ވިއްޔާ ހިނގީ ރޭގެ އެހާލަތުގެ ސަބަބުންކަން. އަހަރެންނަށް އިނގޭ އިޝާން ދުވަހަކުވެސް ވަޢުދު އުވައެއް ނުލާނެކަން. އެއަށްވުރެ ރަނގަޅަށް އިޝާން ދަންނަން އަހަރެން. އެހެންވީމަ އަހަރެން ކުރިންވެސް ބުނިހެން އެއީ އިޝާން މަޢާފަށް އެދޭވަރު ކަމެއް ނޫން. އަހަރެންގެ ހިތް ސާފު. އަހަރެންވެސް ބޭނުމެއް ނޫން އިޝާން އަމިއްލަ ނަފްސް ކުށްވެރިކޮށްގެން ހުންނާކަށް." މުސްކާން ހަމަޖެހިލާފައި ދިން ޖަވާބުން އިޝާން ހައިރާންވެ ހިނދުކޮޅަކަށް ބަސް ހުއްޓުނެވެ. މިފަހަރު ޔަޤީނުންވެސް މުސްކާން އެބުނީ އޭނާ ހީނުކުރާފަދަ ވާހަކަތަކެކެވެ.\nފަހު ފަހަރަށް، ބޯޓަށް އަރަން އިޢުލާން ކުރި އަޑާއެކު ދެމީހުންގެ މެދަށް ވެރިވި ހިމޭންކަން ނެތިދިޔައެވެ. ވަދާޢު ކިޔަންވީކަން ޤަބޫލު ކުރެވިފައި އިޝާން އަތް ދިއްކޮށްލަން އުޅެނިކޮށް މުސްކާން ބުނެލީ އަނެއްކާވެސް އޭނާ ސިއްސުވައިލި ވާހަކައެކެވެ. "ޔޫ ކެން ހަގް މީ." މުސްކާންގެ އެހިނިތުންވުމަށް ބަލަހައްޓައިގެން އިޝާންއަށް ހުރެވުނީއެވެ. އޭނާއަށް ހަރާކާތް ކުރަން އެނގުނީ މުސްކާން އިސްވެ ކުރިއަށް ފިޔަވަޅެއް އެޅީމައެވެ.\n"ބަސް އަހައިގެން އުޅޭތި! ރަނގަޅަށް ކިޔަވާތި! ގަޑިން ގަޑިއަށް ކައިގެން ހުންނާތި!" އިޝާން ދެއަތް ހުޅުވާލައިފައި ނުހަނު ލޯބިން މުސްކާން ވަށާލިއެވެ. "ޔޫ ޓޫ، ޓޭކް ގުޑް ކެއަރ." ސިކުންތުކޮޅަކަށް ފަހު އިޝާން އޭނާ ދުރުކޮށްލުމުން މުސްކާންވެސް ކިޔާލިއެވެ.\nދުރުވަމުން ދެމީހުން ދިޔައިރު ކޮންމެ ހިތެއްގައިވެސް ވީ ކުރިއަށް އޮތް ދޮޅު އަހަރާ މެދު ކުރެވޭ އުންމީދެވެ. އިޝާންގެ އުންމީދަކީ ދޮޅު އަހަރު ފަހުން މުސްކާން އެނބުރި އަންނައިރު އެހިތުން އޭނާއަށް ކުޑަ ނަމަވެސް ޖާގައެއް ލިބުމެވެ. އުންމީދަކީ އެދުވަހުން އޭނާގެ އެކަނި ހައްޤަކަށް މުސްކާން ވުމެވެ. އެކަމަކު މުސްކާންގެ އުންމީދު އޭގެ އިދިކޮޅެވެ. އޭނާއަށް ޔަޤީންވާ އެއްޗަކީ އައިޒަންއަށް ދިން މަޤާމު އިޝާންއަށް ދުވަހަކުވެސް ނުދެވޭނެ ކަމެވެ. އެހެންވެ އޭނާގެ އުންމީދަކީ ދޮޅު އަހަރުފަހުން އެނބުރި އަންނައިރު އިޝާންގެ ހިތުން އޭނާގެ ލޯބި ފުހެވިފައި ވުމެވެ. އިޝާން އޭނާ ހަނދާން ނައްތާލައިފައި ދިރިއުޅުމާއިގެން ކުރިއަށް ދިއުމެވެ.\nޔޫކޭއަށް ދެވުމާއެކު މުސްކާން ފުރަތަމަވެސް ނިންމީ ކިޔެވުން ނިންމާފައި ނޫނީ އެނބުރި ރާއްޖެ ނައުމަށެވެ. ކިޔެވުމުގެ މެދުތެރެއިން ކިރިޔާ ޗުއްޓީއެއް ލިބޭއިރަށް މާލެ އަންނަން ވެއްޖެއްޔާ ކިޔެވުމަށް ބުރޫ އަރައިފާނެ ކަމަށް އޭނާ ދެކުނެވެ. ނަސީބަކުން މަންމަމެން އެންމެންވެސް މުސްކާންގެ އެނިންމުމަށް ތާއީދު ކުރިއެވެ. އެވަރުންވެސް ލީވާން ދެފަހަރެއްގެ މަތީން އޭނާ ދެކިލަން ދިޔައެވެ. މުޅި ދުވަހު ލީވާންއާއެކު އޭނާ އުޅުނުއިރު އެކި މީހުންގެ ވާހަކަ ވަކި ވަކިން އެހިއެވެ. އެކަމަކު އިޝާންއާ ބެހޭގޮތުން އަހަން ބޭނުންވި ވާހަކައެއް ނުއެހުނެވެ. އެހެންނޫނަސް އިޝާން އެހެން ކުއްޖަކު ގެންގުޅެން ފެށިއަސް އެހާ އަވަހަށް ލީވާންއަށް އަންގާނެ ކަމެއް ނޭނގެއޭ ހިތަށް އެރިއެވެ.\nއޭނާ ލީވާންއާ އެގޭ އެހެން މީހުންނާއި ބައްދަލު ކުރާހެން އިޝާންއާވެސް ސްކައިޕްކޮށް ވާހަކަ ދައްކާ ހަދައެވެ. އެކަމަކު އެކަކުވެސް ތަފާތު ވާހަކަތަކެއް ނުދައްކައެވެ. އަބަދުވެސް ހާލު އަހުވާލުގެ ވާހަކައަށްފަހު ދެން މަސައްކަތުގެ ވާހަކައާ ކިޔެވުމުގެ ވާހަކައެވެ. ފަހުން ފަހުން މުސްކާން މާބޮޑަށް ބިޒީވެގެން އެއްގޮތަކަށްވެސް އެމީހުންނާ ވާހަކަ ނުދެއްކި އެތައް ދުވަހެއް ވިއެވެ. އެންމެ ފަހުން ކިޔެވުން ނިމި އެނބުރި ދާންޖެހޭ ދުވަސް އައިއިރުވެސް ގުޅުން އޮތީ ފާޑަކަށް ކެނޑިފައެވެ. މުސްކާން ދޭތެރެއަކުން ހުސްވިއަސް އެމީހުންނަށް ނުގުޅަން ފެށީ އިޝާންއާ ދެމެދު ދުރުމިނެއް ބާއްވަން ވެގެންނެވެ. އޭނާއަށް ވިސްނުނު ގޮތުގައި އަބަދު ފެނި ވާހަކަދައްކާހާ ހިނދަކު އިޝާންއަށް އޭނާ މަތިން ހަނދާން ނައްތައިލަން އުދަނގޫވާނެއެވެ. އަދި ސީދާ އިޝާންއާ ވާހަކަ ނުދެއްކުނަސް އެގޭ އެހެން މީހުންނާއި ގުޅުން ބޭއްވިއަސް އެމީހުން ފަރާތުންވެސް އިޝާންއަށް އޭނާގެ ޚަބަރުތައް ލިބޭކަށް ނޭދެއެވެ. ނަސީބަކުން އެކަކުވެސް ޝަކުވާއެއް ނުކުރެއެވެ. މުސްކާންގެ ކިޔެވުމަށް އެއްބާރުލުން ދިނުމުގެ ގޮތުން އެމީހުން ތިބީ އެދުރުމިންވެސް ބަލައިގަނެގެންނެވެ.\nއެރައިވަލް އިން ނިކުމެގެން އައި އެތައްބައެއްގެ ތެރެއިން ޝުހާދުއަށް ކޮއްކޮ ހޯދަން ފަސޭހައެއް ނުވިއެވެ. ބަލަބަލާ ހުއްޓާ ފެނުނީ އެންމެފަހު މީހުންވެސް ނިކުމެ ހުސްވިތަނެވެ. މަންމަ ގުޅާތަން ފެނުމުން ފޯނު ނަގާފައި ކަންފަތުގައި ޖައްސާލުމާއެކު މަންމަ އެހީ ކޮއްކޮގެ ވާހަކައެވެ. "މަންމާ މުސްކާންއެއް ނުފެނުނު މަށަކަށް." މަންމަ ކަންބޮޑުވާނެ ވަރު ލަފާ ކުރެވުނަސް ޝުހާދު ހާމަ ކުރީ ހަޤީޤަތެވެ. "ނުފެނުނޭ؟" އެކޮޅުން ރަމްލާ ބާރު ބާރަށް އަހައިލި އަޑު އިވުނެވެ. ޝުހާދު ޔަޤީންކޮށްދޭންވެގެން ދެވަނަ ފަހަރަށްވެސް ހަމަ އެޖުމްލަ ބުނަން އުޅެނިކޮށް ކޮންމެވެސް މީހަކު ކޮނޑުގައި އަތް ބާއްވާލައިފިއެވެ.\n"ދޮންބޭ!" އެއިވުނީ ޔަޤީނުންވެސް މުސްކާންގެ އަޑެވެ. ޝުހާދު ސިހިފައި އަވަހަށް ބަލައިލިއިރު ކައިރީ ހުރި އަންހެންކުއްޖާ ފެނިފައި ބުމަ ކައިރިކޮށްލެވިއްޖެއެވެ. ފައިގެ ތަނބިކަށްޓާއި ހަމައަށް ފޮރުވިފައި ހުރި ކުކުޅުބިސް ކުލައިގެ ހެދުމާއިއެކު މުށި ކުލައަކަށްދާ ޝޯލްއަކުން ބޮލާއިއެކު ކުރިމަތިންވެސް ބޮޑުބައެއް ނިވާކޮށްފައި ހުރި އަންހެންކުއްޖާ ވައްތަރުވީ ހިޖާބް މޮޑެލްއަކާއެވެ. އެކަމަކު އޭނާގެ ކޮއްކޮ ހުންނަނީ އެގޮތަކަށް ނޫނެވެ.\n"ދޮންބޭ މީ މަށޭ. މުސްކާން." މުސްކާން ލޮލުގައި އަޅާފައި އިން އަވި އައިނު ނަގާފައި ވާހަކަދެއްކުމާއެކު އެދެލޯ ފެނިގެން ޝުހާދުއަށް އެނގިއްޖެއެވެ. އަންގާވެސް ނުލާ އެހާ ބޮޑު ބަދަލެއް ގެނެއްސައި ކޮއްކޮ ހުރުމުން ފާހަގަ ނުވީއެވެ. "ވާއު. ޔޫ ލުކް ޕްރިޓީ. މަންމައަކަށްވެސް ނޭނގޭނެ މިއަދު ފާހަގަ ކުރާކަށް." ޝުހާދު އުފަލުން ހެވިލާފައި މުސްކާންގެ އަތަށް ފިތާލައި ވާހަކަދެއްކިއެވެ. ގޭގެ އެންމެންގެ ހާލު ކިޔައިދެމުން ޝުހާދު ބެލީ އަވަހަށް ކޮއްކޮ ގޮވައިގެން ގެއަށް ދެވޭތޯއެވެ.\nބެލް ޖަހާލި އަޑަށް ރަމްލާ ދުވެފައި ގޮސް ދޮރު ހުޅުވިއިރު ދޮރުމަތީގައި ޝުހާދު ހުރީ އެކަންޏެވެ. "ދަރިފުޅު ކީކޭތަ އެކީ؟ މުސްކާންއެއް ނާދެއޭ؟ ކިހިނެތް އެހެން ވާނީ؟" ރަމްލާ އެއްފައްޗަކަށް ސުވާލުތައް އަމުނާ ނިމުމާއެކު ޝުހާދުގެ ފުރަގަހުން ނިކުމެ ކުރިމައްޗަށް ހުއްޓުނު މުސްކާން ފެނިފައި އަތް އަޅައިލެވުނީ އަނގަމަތީގައެވެ. "މާޝަﷲ! މަންމަގެ މުސްކާން ރީތިކަން މިހާރު." ރަމްލާގެ ލޯ ފެންކަޅިވެގެން ދިއުމާއެކު އަވަހަށް މުސްކާން ގެނެސް މޭގައި ޖައްސައިލިއެވެ. ޝުހާދު ހިނި އައިއްސައި ބަލަން ހުއްޓާ ފަހަތުން ޣަފޫރުވެސް ނިކުމެއްޖެއެވެ. މުސްކާން އެސިފައިގައި ފެނުމުން ޚުދު ޣަފޫރުވެސް ހުރީ ބަސް ހުސްވެފައެވެ.\n"ރަމްލާ ދެން އެމަންޖެ ކޮޅަށް ނުބަހައްޓާ އަވަހަށް ގެނެސް ސައިދޭން އުޅޭ!" ޣަފޫރުއަށް އުދަނގޫވެގެން ވާހަކަދެއްކި އަޑަށް ރަމްލާ މުސްކާން ދޫކޮށްލިއިރު ހުރީ ކަރުނަ އައިއްސައެވެ. "މަންމަ ހިތްބަލި ކަމުންވެސް ދޯ." މުސްކާން ހެމުން އެމަންމަގެ ކަރުނަ ފުހެދިނެވެ. އެތެރެއަށް ވަދެ އެންމެން ސިޓިންރޫމްގައި ތިބެގެން ހަވީރު ސައިބުއި އިރު ހުރިހާ ސުވާލެއް ކުރިމަތިވީ މުސްކާންއާއެވެ. އާ ޚަބަރަކަށް އޭނާއަށް ލިބުނީ ޝުހާދު މީހަކާ އިންނަން ތައްޔާރުވި ވާހަކައެވެ. މުސްކާން އުފާވީ އެގޭތެރެއިން އެކުވެރިއަކު ފެންނާނެތީއެވެ. އެންމެ އަންހެންކުއްޖެއްގެ ގޮތުގައި އެގޭގައި އުޅޭތާ ކޮން ދުވަހެއް ހެއްޔެވެ؟\nފެންވަރާ ތާޒާ ވެލައިގެން މުސްކާން އިސްކަން ދިނީ މަޣްރިބް ނަމާދު ކުރުމަށެވެ. ނަމާދުން އަވަދިވެގެން ތެދުވެ އަދިވެސް ތެތްކަން ހުރި އިސްތަށިގަނޑު ހިއްކަން ޑްރެސިންޓޭބަލް ކައިރީ އިންދާ މީހަކު އައިސް ލޯމަތީ އަތް އެޅިއެވެ.


"Green Tea" Bonee rangalhah tha ? - AO News\n“ގްރީންޓީ” ބޮނީ ރަނގަޅަށްތަ؟\nހަށިގަނޑު ބައްޓަން ކުރުމަށް މަސައްކަތް ކުރުމަކީ ހުރިހާ އުމުރު ފުރައެއްގެ މީހުންވެސް ކުރަމުން އަންނަ ކަމެކެވެ. އެގޮތުން ހުއްޓާނުލާ ކަސްރަތުކޮށް ތަފާތު ބުއިންތަކާ ކާނާ ބޭނުން ކޮށްގެން މިހާރު ވަރަށް ގިނަމީހުން ބަރުދަން ލުއިކުރެއެވެ. އެގޮތުން “ގްރީންޓީ” އަކީ ވެސް ޑައެޓް ކުރުމުގައި ވަރަށް ގިނަމީހުން ބޭނުން ކުރަމުން އަންނަ ބުއިމެކެވެ. ގްރީންޓީ ބޯނަމަ ބޯންޖެހެނީ ދުވާލަކަށް2ތަށި ނޫނީ5ތަށްޓެވެ. އެއަށް ވުރެ ގިނައިން ގްރީންޓީ ބޭނުން ކުރުން އެދެވިގެން ނުވެއެވެ. ގްރީންޓީ ބޭނުން ކުރާ ފަރާތްތަކުން ސަމާލު ވާންވީ ކަންތައްތަކެއްވެސް އެބަހުއްޓެވެ. ތިރީގައި މިވަނީ ގްރީންޓީ ބޯނަމަ ސަމާލުވާން ޖެހޭ ބައެއްކަންތަކެވެ.\n1- ކެއުމަށްފަހު ވަގުތުން ގްރީންޓީ ނުބޯށެވެ:-\nގްރީންޓީ ބުއިމުގައި ނޭނގިނަމަވެސް ހެދޭ އެންމެ ބޮޑު އެއްގޯހަކީ، ކެއުމަށްފަހު ވަގުތުން ގްރީންޓީ ބުއިމެވެ. ކެއުމަށްފަހު ގްރީންޓީ ވަގުތުން ބޯނަމަ ކެއުމުގައި ބޭނުން ކުރި ކެލޮރީސް ކޮޅު ގެއްލިގެންދާނެއެވެ. ކެއުމުގައި ބޭނުން ކުރި ޕްރޮޓީން ހަށިގަނޑުން ހަޖަމުނުކުރެވެނީސް ޕްރޮޓީންގެ ފައިދާ ގެއްލިގެން ދިޔުމަކީ ހަށިގަނޑަށް ގެއްލުން ވެދާނެކަމެކެވެ.\n2- ހޫނުކޮށް ނުބުއިން :-\nމާ ހޫނުގަދަކޮށް ގްރީންޓީ ބުއިމުން އޭގައި ހުންނަ އަސްލު ރަހަ ނޭނގޭނެއެވެ. އަދި މާހޫނުގަދަކޮށް ބުއިމުން ގޮހޮރާއި ކަރުތެރެ ސަކަރާތް ވެއެވެ. މިސައި ބޯން އެންމެ ރަނގަޅީ ކެތްވާވަރު ހޫނުމިނެއްގައި ސައި ތައްޔާރު ކޮށްގެންނެވެ.\n3- ހުސްބަނޑާހުރެ ބުއިން :-\nގްރީންޓީ އަކީ ހަށިގަނޑު ޑިޓޮކްސް ކޮށްދޭ އެއްޗަކަށްވާއިރު މި ސައި ހުސްގޮހޮރާ ހުރެ ބުއިމަކީ އެންމެ ރަނގަޅު ގޮތްކަމަށް ގިނަ މީހުންނަށް އޮންނަނީ ވިސްނިފައެވެ. އެހެން ނަމަވެސް އެއީ ވަރަށް ބޮޑު ގޯހެކެވެ. ގްރީންޓީ އަކީ އެންޓިއޮކްސިޑެންޓް ހިމެނޭ އެއްޗަކަށް ވާއިރު ހުސްގޮހޮރާ ހުރެ ބުއިމުން ގޮހޮރުގައި ގޭސްހެދި ހަޖަމުވުމަށް އުނދަގޫވެއެވެ. ގްރީންޓީ ބޯން އެންމެ ރަނގަޅީ ކެއުމަށްފަހު ގަޑިއެއް ހާއިރު ފަހުންނެވެ.\n4- ގްރީންޓީ ހޫނުކޮށް ހުއްޓާ މާމުއި އެޅުން:-\nގްރީންޓީ ތައްޔާރު ކުރާއިރު ގިނަމީހުން ހަކުރުގެ ބަދަލުގައި މާމުއި އަޅާތަން ފެނެއެވެ. ސައި ތައްޔާރު ކުރާއިރު ހޫނުކަން ހުއްޓާ މާމުއި އެޅުމަކީވެސް ނޭނގި ހެދޭ ވަރަށް ބޮޑު ގޯހެކެވެ. ހޫނު ފެނަށް މާމުއި އެޅުމުން މާމުއިގައި ހުންނަ ފައިދާ ގެއްލެއެވެ. އެހެން ވީމާ ރަނގަޅުގޮތަކީ ސައިތަށި ކޮންމެވެސް ވަރަކަށް ހިހޫވުމުން އެއަށް މާމުއި އަޅައިގެން ބުއިމެވެ.\n5- ގްރީންޓީ އާއެކު ބޭސް ބޭނުން ނުކުރުން :-\nހެންދުނު ހޭލާގޮތަށް ގްރީންޓީ ބޭނުން ކުރާ ބައެއްމީހުން އެއާއެކު ބޭސްބޭނުން ކުރެއެވެ. މިއީ ހެދޭ ބޮޑު ގޯހެކެވެ. ބޭހުގައި ހުންނަ ކެމިކަލް އާއި ގްރީންޓީ އެއްވުމުން ބަނޑުގައި ގޭސްހެދި މައްސަލަތައް ދިމާވެއެވެ. އެއްވެސް ބޭހެއް ބޭނުން ކުރާނަމަ އެންމެ ރަނގަޅީ ހުސްފެނާ އެކު ބޭސްކެއުމެވެ.\nގްރީންޓީ ތައްޔާރު ކުރާއިރު ފަތް މާގިނައިރު ފެނުތެރެއަށް ފޯކުރުމަކީވެސް އޭގައި ހުންނަ ނިއުޓްރިއެންޓް މާގިނައިން ފެނުގެތެރެއަށް ފޯވުމުން ރަހަ ބަދަލުވެ ސައި ނުބައިވާ ކަމެކެވެ. ގްރީންޓީ ބޯނަމަ ތަނަކަށް ދާންލަސްވެގެން އަވަސްއަރުވާލައިގެން ބުއިމުގެ ބަދަލުގައި ހަމަ ޖެހިލައިގެން ހުރެބުއިން ރަނގަޅުކަމަށް ސިއްހީ މާހިރުން ބުނެއެވެ.\n“ގްރީންޓީ” ބޮނީ ރަނގަޅަށްތަ؟ – Ubufili\n[…] ހަށިގަނޑު ބައްޓަން ކުރުމަށް މަސައްކަތް ކުރުމަކީ ހުރިހާ އުމުރު ފުރައެއްގެ މީހުންވެސް ކުރަމުން އަންނަ ކަމެކެވެ. އެގޮތުން ހުއްޓާނުލާ ކަސްރަތުކޮށް ތަފާތު ބުއިންތަކާ ކާނާ ބޭނުން ކޮށްގެން މިހާރު ވަރަށް ގިނަމީހުން ބަރުދަން ލުއިކުރެއެވެ. އެގޮތުން “ގްރީންޓީ” އަކީ ވެސް ޑައެޓް ކުރުމުގައި ވަރަށް ގިނަމީހުން ބޭނުން ކުރަމުން އަންނަ ބުއިމެކެވެ. ގްރީންޓީ ބޯނަމަ ބޯންޖެހެނީ ދުވާލަކަށް2ތަށި ނޫނީ5ތަށްޓެވެ. އެއަށް ވުރެ ގިނައިން ގްރީންޓީ ބޭނުން ކުރުން އެދެވިގެން ނުވެއެވެ. ގްރީންޓީ ބޭނުން ކުރާ ފަރާތްތަކުން ސަމާލު ވާންވީ ކަންތައްތަކެއްވެސް… އިތުރަށް ވިދާޅުވޭ […]


Vahkan Kohfai Vagunnah Filan Dhuvee Nashamun - Vaguthu\nވައްކަން ކުރުމަށްފަހު ވަގުންތައް ފިލަން ދުވީ ނަށަމުން\nވައްކަން ކުރުން މިވަނީ ވަރަށް ބޮޑަށް އާއްމުވެފައެވެ. އެކަން ހުއްޓުވުމަށް ކިތަންމެ މަސައްކަތް ކުރި ނަމަވެސް، ބިރަކާއި ނުލާ އެކަންކޮށްގެން، ދިިރިއުޅެމުން އަންނަ މީހުންވެސް މަދެއް ނޫނެވެ. ވައްކަން ކުރަމުން ދަނީ ބޭޒާރުވެދާނެ ކަމުގެ ބިރެެއް ނެތިއެވެ. ވައްކަންކޮށްގެން އެ ނަގަނީ ރެއާ ދުވާލު އެތައް މަސައްކަތްތަކެއްކޮށްގެން ހޯދާ ފައިސާ ތަކެވެ.\nމިއީވެސް މީހެއްގެ ގެއިން ވައްކަން ކުރުމަށްފަހު، ބިރެއް ނެތި އުޅެމުންދާ ބައެކެވެ. މި މީހުން ވައްކަން ކޮށްފައި ވަނީ، އިންޑިއާގެ ސްރީނަގަރް ސިޓީގެ ފްލެޓަކުންނެވެ.\nއެ ފްލެޓަަށް އެ މީހުން ވަދެފައި ވަނީ މޫނު ފޮރުވައިގެން ނޫނެވެ. ނަމަވެސް މޫނު ތިރިކޮށްގެން ބަޔަކަށް ނޭގޭނެހެންނެެވެ. އެ ފްލެޓްގައި ހުރި އެޕާޓެމެންޓަކަށް ވަދެ ވަގަށް ނަގާފައި ވަނީ،ފައިސާ އާއި ޖަވާހިރުތަކެވެ. އަދި އެ ތަކެތި ވަގަށް ނެގުމަށްފަހު ނުކުންނަމުން އެކަކު ނެށީއެވެ.\nއެ މީހާ ނަށާ ވީޑިއޯއަށް އެތައް ބައެއްގެ ސަމާލުކަން ލިބުނެއެވެ. އޭނާ ނަށާފައި ވަނީ ގައިގާ ބެޑް ޝީޓެއް އޮޅައިގެންނެވެ. އޭނާ ނަށަން ހުރިއިރު، އޭނާއާއެކު ވައްކަން ކުރަން ވަން ދެން ތިބި މީހުން ނުކުންނަ މަންޒަރު އެ ވީޑިއޯއިން ފެނެއެވެ.\nގިނަ ބަޔަކު ބުނަނީ އޭނާ އެގޮތަށް ނަށާފައި ވަނީ ފުލުހުންނަށް ޖެއްސުމަށެވެ. އަދި އެ މީހުން ހޯދުމުގެ މަސައްކަތް ފުލުހުން ދަނީ ކުރަމުންނެވެ.


Dharin libumuge huvafen hageegathakahvee iru anbin dhuniye dhookohfi\nބާރަތު އޭނާގެ ތުއްތު ދަރިފުޅު ގޮވައިގެން\nކޮވިޑް-19 އިގެ ދެ ވަނަ ރާޅުގައި އިންޑިޔާގެ އެކި ހިސާބުތަކުން ގިނަ އަދަދެއްގެ މާބަނޑު މީހުން މަރުވި އެވެ. ކޮވިޑް ޖެހިގެން މަރުވި ގިނަ މީހުންގެ ދަރިފުޅު މަރު ނުވަނީސް ނަގައި އެކުދިންގެ ފުރާނަ ސަލާމަތް ކުރުމުގައި ޑޮކްޓަރުން ކާމިޔާބު ހޯދާފައި ވެއެވެ. އެއާއެކު ދެން ދިމާވީ އިތުރު މައްސަލައެކެވެ. މަރުވި މާބަނޑު މީހުންގެ ފިރިންނަށް ތުއްތު ދަރިފުޅާއި ދެން ވެސް އެ ދެމަފިރިންގެ ކުދިން ތިބި ނަމަ އެކުދިން ބެލުމުގެ ޒިންމާ ބޮލުގައި އެޅުމެވެ. އަނބިމީހާ މަރުވުމުގެ ހިތާމަ ކޮށްލާނެ ވަގުތު ވެސް އެމީހުންނަށް ނުލިބުމެވެ. މީގެ ތެރޭގައި ދަރިއަކު ނުލިބިގެން އެތައް އަހަރެއް ވަންދެން ބޭސް ފަރުވާ ކުރުމަށްފަހު ދަރިއަކު ލިބުމުގެ އުފާ ހާސިލުވީ ދެމަފިރިން ވެސް މަދެއް ނޫނެވެ.\nއިންޑިޔާގެ ހަރިދްވާރްގައި ދިރިއުޅޭ ބާރަތު ޝަރުމާއަކީ މިފަދަ ބައްޕަ އެކެވެ. އަންހެނުންގެ ޖަނާޒާގެ ކަންތަކުގައި އުޅުނުއިރު ވެސް ބާރަތު އަށް އަބަދު ޖެހުނީ ދަރިފުޅުގެ ކަންކަމުގައި މަސްއޫލުވާށެވެ. ބައެއް ފަހަރު ދަރިފުޅުގެ ބުއްފުޅި ދީފައި ވައި ލައްވަން އޭނާ މަސައްކަތް ކުރެ އެވެ. އަނެއްބައި ފަހަރު ދަރިފުޅު ނިންދެވޭތޯ މަސައްކަތް ކުރެ އެވެ.\nމި ތުއްތު ދަރިފުޅަކީ އޭނާ އާއި އަންހެނުން މަންޖޫގެ ފޮނި އުންމީދުތަކާ ގުޅިފައިވާ ކުއްޖެކެވެ. ކައިވެންޏަށް 11 އަހަރުވީއިރު ވެސް ބާރަތު އާއި މަންޖޫ އަކަށް ދަރިއަކު ލިބުމުގެ ނަސީބެއް ނުލިބުނެވެ. އެހެންވެ ދެމަފިރިން އިންތިހާއަށް ކުއްޖަކު ބޭނުންވެ އެކި ކަހަލަ ޑޮކްޓަރީ ފަރުވާތައް ހޯދަމުން ދިޔަ އެވެ.\nއައިވީއެފް ހަދައިގެން މަންޖޫ ބަލިވެއިންކަން އޭނާއަށް އެނގުނު ދުވަހަކީ ދެމަފިރިންގެ ހަޔާތުގައި އައި އެންމެ އުފާވެރި ދުވަހެވެ. އެ ދުވަހުން ފެށިގެން ދެމަފިރިން އުންމީދު ކުރަމުން އައީ ދަރިފުޅާއެކު އުފާވެރި ހަޔާތެއް ވޭތު ކުރުމަށެވެ. ދަރިފުޅުގެ މުސްތަގްބަލަށް އެމީހުން ވަރަށް ފޮނި ހުވަފެންތަކެއް ދެކެމުން އައެވެ. މި ދަރިފުޅުގެ މަންމަގެ ރޯލު ވެސް އަދި ބައްޕަގެ ރޯލު ވެސް ކުޅެން ޖެހޭނީ އޭނާ އެކަނިމާއެކަނި ކަމެއް ބާރަތަށް ޚިޔާލަކަށް ވެސް ނާދެ އެވެ. ނަމަވެސް ކަންވީ އެހެންންނެވެ.\nބަލިވެ އިނދެ ވިހަން ކައިރިވެފައި އިންދާ މަންޖޫއަށް ކޮވިޑް ޖެހުނީ އެވެ. މަންޖޫގެ ހާލު ބޮޑުވުމުން މިދިޔަ އޭޕްރީލް މަހުގެ 21 ވަނަ ދުވަހު ސިޒޭރިއަން ހަދައިގެން އޭނާގެ ބަނޑުގައި އޮތް ދަރިފުޅު ނެގީ އެވެ. އަދި އޭޕްރީލް 27 ވަނަ ދުވަހު މަންޖޫ ވަނީ މި ދުނިޔެ ދޫކޮށްފަ އެވެ.\n"މަންޖޫއަށް ބޭބީގެ ފޮޓޯ ދައްކާލީމަ ބޮޑުވާއިނގިލި އުފުލާލާފައި ކާމިޔާބީގެ އިޝާރާތެއް ކުރި. އޭރުވެސް އޭނާ އޮތީ ވެންޓިލޭޓަރުގައި. އޭގެ ފަހުން ހާލު ބޮޑުވަމުން ގޮސް މަރުވީ،" ބާރަތު ބުންޏެވެ.\nބާރަތު ބުނި ގޮތުގައި ފިރިހެން ދަރިފުޅު ރަނގަޅަށް ތަރުބިއްޔަތުކޮށް ބޮޑުކުރުމީ މިހާރު އޭނާގެ ހަޔާތުގެ ހަމައެކަނި އަމާޒެވެ. އޭނާއަށް ވެވުނު އެންމެ ރަނގަޅަކަށް މަންމަ އާއި ބައްޕަގެ ލޯބި ދަރިފުޅަށް ދޭން ބާރަތު ވަނީ އަޒުމު ކަނޑައަޅާފަ އެވެ.\nމިފަދަ ކިތަންމެ ބާރަތެއް މިހާރު އިންޑިޔާގައި އެބަތިއްބެވެ. ކޮވިޑްގައި މާބަނޑު އަނބިމީހާ މަރުވެ ދަރިން ބެލުމުގެ ޒިންމާ އާ ހަވާލުވެފައިވާ އެތައް ފިރިހެނުންނެކެވެ. ބައެއް މީހުންނަށް އެހީތެރިވާނެ އާއިލާގެ މީހުން ތިބިއިރު އަނެއް ބަޔަކު ތިބީ އެކަންޏެވެ. ދިރިއުޅުމަށް މަސައްކަތް ކުރަމުން ދަރިން ބެލުމުގެ ޒިންމާ އާ ހަވާލުވެގެންނެވެ.\nދޭވްދަތު ތަވިޔާދު އަކީ ވެސް އެފަދަ ބައްޕަ އެކެވެ. އަންހެނުން ދިކްޝާ މަރުވުމުގެ ހިތާމަ ކޮށްލާނެ ފުރުސަތެއް ވެސް ދޭވްދަތަކަށް ނެތެވެ.\nފާޓިލިޓީ ސްޕެޝަލިސްޓު ޑރ. ފަލްގޫނީ ބާވިޝީ ވިދާޅުވި ގޮތުގައި ދޭވްދަތު އާއި ދިކްޝާ އަށް ކުއްޖަކު ލިބުމުގެ އުފާ ހާސިލުވީ ބަރާބަރު 23 އަހަރު ދަރިއަކު ހޯދަން ކުރި އަގުބޮޑު، ވޭން ހުރި ފަރުވާތަކަށް ފަހުގައި ކަމަށެވެ.\nދިކްޝާއަށް އަލަތު ދަރިފުޅު ވިހެއީ މިދިޔަ މޭ މަހުގެ 19 ވަނަ ދުވަހު އެވެ. އޭރު އޭނާއޮތީ ކޮވިޑް-19 ޖެހި ވަރަށް ހާލު ބޮޑުވެފަ އެވެ. އެހެންކަމުން ދަރިފުޅު ލޮލުން ދެކިލުމުގެ ފުރުސަތު ވެސް ނުލިބި މޭ 30 ވަނަ ދުވަހު އޭނާ ވަނީ މި ދުނިޔެއާ ވަކިވެފަ އެވެ.\nދޭވްދަތު ބުނި ގޮތުގައި އެތައް ޒަމާނަކުއްސުރެ ކައިވެނިކޮށްގެން އުޅުނު ލޯބިވާ އަނބިމީހާ މަރުވުމުގެ ހިތާމަ ވެސް ކުރާނެ ވަގުތެއް އޭނާއަކަށް ނެތެވެ. ދަރިފުޅަށް ބުއްފުޅި ދިނުމާއި ޑައިޕާ ބަދަލުކުރުން އަދި ނިންދެވުން ފަދަ ކަންތައްތަކަކީ އޭނާއަށް ވަރަށް އާ ކަންތައް ތަކެކެވެ. ވީމާ މިވަގުތު އޭނާ ހުރީ ކޮއްކޮ އާއި އޭނާގެ އަންހެނުންނާއެކު އެ ގޭގައި ކަމަށާއި ދަރިފުޅަށް ކޮށްދޭންވާ ކަންތައްތައް ރަނގަޅަށް ދަސްވުމުން ދަރިފުޅު ގޮވައިގެން އަމިއްލަ ގެއަށް ދާން ގަސްތުކުރާ ކަމަށް ދޭވްދަތު ބުންޏެވެ.\nނަދިއަދު ކިޔާ ރަށެއްގައި ދިރިއުޅޭ ނިތިން ސޯދާ މިހާރު ގިނަ ވަގުތު ހޭދަކުރަނީ ހޮސްޕިޓަލުގަ އެވެ. އޭނާގެ ދަރިފުޅު އުފަންވީ ދުވަސް ނުފުރާ ކަމުން އެ ދަރިފުޅުގެ ގައިގައި ހުރީ އެންމެ 1.7 ކިލޯ އެވެ. އެހެންވެ ހޮސްޕިޓަލުގެ ކުޑަކުދިންގެ އައިސީޔޫގައި ދަރިފުޅު އޮތުމުން އެތަނުން ދުރަށް ދާން އޭނާ ބޭނުން ނުވަނީ އެވެ.\nމި ދަރިފުޅަކީ އޭނާ އާއި އަންހެނުންގެ އެތައް އަހަރެއްގެ އިންތިޒާރެވެ. އެމީހުންގެ ކައިވެންޏަށް 35 އަހަރު ފަހުން ލިބުނު ހަމައެކަނި ދަރިފުޅެވެ. ނަމަވެސް ދަރިފުޅަށް ބަލިވެ އިނދެ ހަތްމަސް ފުރުނުތަނާ އަންހެނުންނަށް ކޮވިޑް ޖެހި ދެންމެ ދެންމެ ފުރާނަ ހިނގައިދާނެހެން ހީވުމުން ސިޒޭރިއަން ހަދައިގެން ދަރިފުޅު ނެގީ އެވެ.\nމި ދެމަފިރިންނަށް ދަރިން ނުލިބޭތީ ފަރުވާކޮށްދިން ޑޮކްޓަރު ނަޔާނާ ޕަޓޭލް ވިދާޅުވީ 35 އަހަރު ފަހުން ދަރިއަކު ލިބޭކަން އެނގުމުން ދެމަފިރިން އުފަލުން ފޮޅުނެވެ. ނަމަވެސް މިއަދު ނިތިން އަށް ޖެހިފައިވަނީ ތުއްތު ދަރިފުޅު ސަލާމަތްވޭތޯ ދުއާ ކޮށްލަ ކޮށްލާ އިންނާށެވެ. އަނބިމީހާ މަރުވުމުގެ ހިތާމަ ކުރަމުންނެވެ. ދެމަފިރިންގެ އުފާ ހިތާމައަށް ބަދަލުވީ ކުޑަ ހިނދުކޮޅެއްގެ ތެރޭގައި ކަމަށް ޑޮކްޓަރު ވިދާޅުވި އެވެ.\nނިތިންގެ މިއަދުގެ އެންމެ ބޮޑު ހިތާމައަކީ އެމީހުންގެ 35 އަހަރު ވަންދެން ލިބޭތޯ އުންމީދުކުރަމުން އައި ދަރިފުޅު ލޮލުން ދުށުމުގެ ފުރުސަތު ނުލިބި އޭނާގެ އަންހެނުން ޖައްސީ މި ދުނިޔެއާ އަލްވަދާއު ކިޔާފައި ވުމެވެ.\n"އަހަރެންނަކަށް މި ވަގުތު ރޮއިރޮއި އިނދެވޭކަށް ނެތް. އަހަރެންގެ ދަރިފުޅަށްޓަކައި އަހަރެން ވަރަށް ވަރުގަދަ މީހަކަށް ވާން ޖެހޭ. މި ދަރިފުޅަށްޓަކައި ޖައްސީ ދުއް ހުވަފެންތައް ހަގީގަތަކަށް ހެދުމުގެ ޒިންމާ މިހާރު އެޅިފައިވަނީ ހަމައެކަނި އަހަރެންގެ ކޮނޑުގައި. ކޮންމެ ހާލެއްގައި ވެސް މި ދަރިފުޅުގެ ހަޔާތް އުފާވެރި އެއްޗަކަށް ހެދޭތޯ އަހަރެން މަސައްކަތް ކުރާނަން،" ނިތިން ބުންޏެވެ.\nއިންޑިއާ ކުޑަކުދިން ކޮވިޑް-19


Mee MDP aa sarukaaru ekkoh massahkaiy koggen 2023 kaamiyaabu kuran dhin vote eh: Fayyaz\nއެމްޑީޕީގެ އެތެރޭގެ އިންތިހާބުގައި، ޗެއާޕާސަންގެ މަގާމަށް ވާދަކުރައްވާ އިކޮނޮމިކް މިނިސްޓަރު ފައްޔާޒު އިސްމާއިލް ވޯޓުލައްވަނީ. (ދައުރު ފޮޓޯ/އަބްދުﷲ ޔަޝާއު)\nމިއީ އެމްޑީޕީ އާއި ސަރުކާރު އެއްކޮށް މަސައްކަތްކޮށް 2023 ކާމިޔާބުކުރަން ދިން ވޯޓެއް: ފައްޔާޒު\nމިއީ އެމްޑީޕީގެ ތާރީހުގައި ވެސް އެތެރޭގެ އިންތިހާބެއްގައި ވާދަވެރިކަން އެންމެ ބޮޑުވި ފަހަރު\nފައްޔާޒު މިހާރު ގެންދަވަނީ އޭނާގެ ކެމްޕެއިން ޖަގަހައިގައި ނޫސްވެރިންނާ ބައްދަލުކުރައްވަމުން. އޭނާ ވިދާޅުވީ މިއަދުގެ އިންތިހާބުން އެނގިގެން ދިޔައީ ސަރުކާރާއި ރައީސް އިބްރާހިމް މުހައްމަދު ސޯލިހަށް އިތުބާރު އޮތް މިންވަރު.\nފައްޔާޒުގެ ސަޕޯޓަރުން އުފާ ފާޅުކުރަނީ.\nއެމްޑީޕީ 'ހިންގާލުމުގައި' ދެގޮތެއް ނުވެ ހުންނާނަން: ފައްޔާޒު\nއިންތިހާބު ކާމިޔާބުކުރެއްވުމަށް ފަހު ފުރަތަމަ ފަހަރަށް ފައްޔާޒު ވަނީ ދެންމެ ވާހަކަދައްކަވާފައި. އޭނާ ކުރެއްވި ޓުވީޓެއްގައި ވިދާޅުވީ މިއީ އެމްޑީޕީ އާއި ސަރުކާރު އެއްކޮށް މަސައްކަތްކޮށް، 2023ގެ ރިޔާސީ އިންތިހާބު ކާމިޔާބުކުރަން އެމްޑީޕީގެ މެމްބަރުން ދިން ވޯޓެއް ކަމަށް.\nފައްޔާޒުއާ އެކު އެއް ޓީމެއްގެ ގޮތުގައި އެމްޑީޕީގެ އަންހެނުންގެ ރޫހުގެ ރައީސް ކަމަށް ކެމްޕޭނު ކުރެއްވި އައްޑޫ މީދޫ ދާއިރާގެ މެމްބަރު ރޮޒައިނާ އާދަމް ވެސް ވަނީ ބޮޑު ތަފާތަކުން އެ މަގާމު ހޯއްދަވާފައި.\nއެމްޑީޕީގެ ޗެއާޕާސަންގެ އިންތިހާބުގައި މިހާތަނަށް ގުނި ފޮށިތަކުގެ ނަތީޖާ އަތޮޅުތަކަށް ބެހިފައިވާ ގޮތް:\nފައްޔާޒުގެ ޓީމުން ކާމިޔާބީ އިއުލާނުކޮށްފި\nފައްޔާޒުގެ ޓީމުން ކާމިޔާބީ އިއުލާނުކޮށްފި. ފައްޔާޒުގެ ކެމްޕެއިން މެނޭޖަރު އިބްރާހިމް ވަހީދު ކުރެއްވި ޓުވީޓެއްގައި ވަނީ ފައްޔާޒަށް ތާއީދުކުރި ހުރިހާ މެމްބަރުންނަށް ޝުކުރު އަދާކުރައްވާފައި.\nއެމްޑީޕީގެ ޗެއާޕާސަންގެ ރޭހުގައި މިހާތަނަށް ގުނާ ނިމުނު ފޮށިތަކުގެ ނަތީޖާ:\nއިންތިހާބުގެ ވޯޓު ގުނަން މިހާރު ވަނީ ފަށާފައި.\nވެހެމުންދިޔަ ވާރޭގެ ތެރޭގައި އެމްޑީޕީގެ މެމްބަރުން ވޯޓުލާން މަރުކަޒުތަކަށް ދަނީ. (ދައުރު ފޮޓޯ/މުހައްމަދު މުޒައްޔިން ނާޒިމް)\nވޯޓުލާން އެއްވެސް މީހަކު ކިއޫގައި ނެތް ސެންޓަރުތަކުގައި ހުރި ވޯޓު ފޮށިތައް ބަންދުކުރަން ފަށައިފި.\nވޯޓުލުން6ޖަހަންދެން އިތުރުކުރީ ވޯޓު ފޮށި ބަންދުކުރަން އެންމެ ފުރަތަމަ ކަނޑައަޅާފައިވާ ގަޑި ކަމަށްވާ 4ގެ ފަހުން ކަމަށް އިމްތިޔާޒު ފަހުމީގެ ގާނޫނީ ޓީމުން ބުނެފި. އެހެންވެ، ވޯޓުލުން ހުއްޓާލަން އެދިފައިވާނެ ކަމަށް އެ ޓީމުން ބުނޭ.\nވޯޓުލުން6ޖަހަންދެން ކުރިއަށްގެންދާނެ\nއެމްޑީޕީގެ އެތެރޭގެ އިންތިހާބުގައި ވޯޓުލުން6ޖަހަންދެން ކުރިއަށްގެންދަން ނިންމައިފި.\nއެމްޑީޕީގެ އެތެރޭގެ އިންތިހާބުގައި، އަންހެނުން ރޫހުގެ ރައީސްކަމަށް ވާދަކުރައްވާ ދެ ކެންޑިޑޭޓުން ކަމަށްވާ ސަފާތު (ކ) އަދި ރޮޒައިނާ ވޯޓުލައްވަނީ.\nރޮޒައިނާ އާއި ސަފާތު ވޯޓުލައްވައިފި\nއެމްޑީޕީގެ އަންހެނުން ރޫހުގެ ރައީސްކަމަށް ވާދަކުރައްވާ ދެ ކެންޑިޑޭޓުން ކަމަށްވާ، އައްޑޫ މީދޫ ދާއިރާގެ މެންބަރު ރޮޒައިނާ އާދަމް އާއި ސަފާތު އަހްމަދު ޒާހިރު ވޯޓުލައްވައިފި.\nރޮޒައިނާ ވޯޓުލެއްވީ ޖަމާލުއްދީން ސްކޫލްގައި ބައްހަޓާފައި ހުރި ގަލޮޅު ދެކުނު ދާއިރާގެ ވޯޓު ފޮއްޓަށް. ސަފާތު ވޯޓުލެއްވީ ހުރަވީ ސްކޫލްގައި ބައްހައްޓާފައި ހުރި ހުޅުމާލެ ދާއިރާގެ ވޯޓު ފޮއްޓަށް.\nލިބުނީ އެންމެ ޝަކުވާއެއް؛ ދަނީ ވަރަށް އޮމާންކޮށް: އެމްޑީޕީ\nމިއަދު ކުރިއަށްދާ އެމްޑީޕީގެ ވާދަވެރި އެތެރޭގެ އިންތިހާބުގައި މިހާތަނަށް ލިބުނީ އެންމެ ޝަކުވާއެއް ކަމަށާއި އިންތިހާބުގެ ކަންކަން ކުރިއަށް ދަނީ ވަރަށް އޮމާންކޮށް ކަމަށް އެ ޕާޓީގެ އިންތިހާބާ ބެހޭ ކޮމިޓީން ބުނެފި.\nއިންތިހާބާ ބެހޭ ކޮމިޓީގެ މުގައްރިރު އިބްރާހިމް މަނިކު ދެންމެ 'ދައުރު'އަށް ވިދާޅުވީ، ސީރިއަސް ބޮޑު މައްސަލައެއް އަދި ދިމާ ނުވާ ކަމަށާއި ހުރިހާ ފަރާތްތަކެއް ވެސް އެއްބާރުލުން ލިބެމުންދާ ކަމަށް.\n"ވަރަށް ރީތިކޮށް، ވަރަށް ހަމަޖެހިގެން އިންތިހާބުގެ ކަންކަން ކުރިއަށް ދަނީ، ދެ ފަރާތުން ވެސް ވަރަށް ގުޅިގެން. ސީރިއަސް ކަމެއް ނެތް،" އޭނާ ވިދާޅުވި.\n"ލިޔުމުން މިހާތަނަށް ލިބުނީ އެންމެ ޝަކުވާއެއް."\nހުށަހެޅި ޝަކުވާއަކީ، ޗެއާޕާސަންގެ މަގާމަށް ވާދަކުރައްވާ މާފަންނު އުތުރު ދާއިރާގެ މެންބަރު އިމްތިޔާޒު ފަހުމީގެ ޓީމުން ހުށަހެޅި ޝަކުވާއެއް. އެއީ މާލޭގައި ހުރި ފޮއްޓަކަށް ވޯޓުލީ މީހަކު ވޯޓު ކަރުދާސް ދެއްކި ކަމަށް ބުނާ މައްސަލައެއް ކަމަށް އޭނާ ވިދާޅުވި.\nއެމްޑީޕީގެ ޗެއާޕާސަންއާ އެކު އެ ޕާޓީގެ އިސް މަގާމުތަކަށް ބޭފުޅުން ހޮވުމަށް ބާއްވާ އިންތިހާބުގެ ވޯޓުލުން ކުރިއަށްދާއިރު، ލ. މާވަށު ވޯޓުލާ މަރުކަޒުން ވޯޓު ކަރުދާސް ދޫކުރި އިރު ފާހަގަ ޖަހާފައިވާ ކަމަށް، ޗެއާޕާސަން ކަމަށް ވާދަކުރައްވާ ކެންޑިޑޭޓް، މަޖިލީހުގެ މާފަންނު އުތުރު ދާއިރާގެ މެމްބަރު އިމްތިޔާޒު ފަހުމީގެ ކެމްޕެއިން ޓީމުން ބުނެފި.\nއިމްތިޔާޒްގެ ކެމްޕެއިން ތަރުޖަމާނު، އުނގޫފާ ދާއިރާގެ މެމްބަރު މުހައްމަދު ވަހީދު ކުރެއްވި ޓުވީޓެއްގައި ވިދާޅުވީ މާވަށުގައި ހުރި ވޯޓު ފޮށްޓަށް ވޯޓުލާން ދިޔަ މީހަކަށް ދޫކުރި ވޯޓު ކަރުދާހުގައި ކެންޑިޑޭޓު ނަންބަރު ދޭއްގައި ފާހަގަ ޖަހާފައިވާ ކަމަށް ބުނެ ޝަކުވާއެއް ލިބިފައިވާ ކަމަށެވެ. ކެންޑިޑޭޓު ނަންބަރު2އަކީ ފައްޔާޒް.\nފަހުން ވޯޓުލާން ފެށި ފޮށިތައް ބަންދު ކުރާނީ5ޖަހާއިރު: އެމްޑީޕީ\nމިއަދު ބާއްވާ އެމްޑީޕީގެ އެތެރޭގެ އިންތިހާބުގައި އެކި ސަބަބުތަކާ ހުރެ ގަޑިއަށް ވޯޓުލާން ނުފެށުނު ފޮށިތައް ބަންދުކުރުމަށް ހަމަޖެހިފައި ވަނީ މިއަދު ހަވީރު5ޖަހާއިރު ކަމަށް އެ ޕާޓީގެ އިންތިހާބާ ބެހޭ ކޮމިޓީން ބުނެފި.\nއެމްޑީޕީގެ މި އިންތިހާބުގައި ވޯޓުލުމަށް ކަނޑައަޅާފައިވާ ވަގުތަކީ ހެނދުނު9އިން ހަވީރު4އަކަށް.\nއެމްޑީޕީގެ އިންތިހާބާ ބެހޭ ކޮމިޓީގެ ރައީސް އިބްރާހިމް މަނިކު މިއަދު 'ދައުރު'އަށް ވިދާޅުވީ، މިހާރު ހުރިހާ ފޮޓެއްގައި ވެސް ވޯޓުލާން ފަށާފައިވާ ކަމަށް. އަދި ގަޑިއަށް ނުފެށުނީ މަދު ފޮށިތަކެއް ކަމަށް އޭނާ ވިދާޅުވި.\nކުރިން ހަމަޖެއްސި ބައެއް އޮފިޝަލުން ނައުމާއި އެކި އެކި ސަބަބުތަކާ ހުރެ ބައެއް ފޮށިތަކުގައި ގަޑިއަށް ނުފެށުނު. އެ ފޮށިތައް ބަންދު ކުރާނީ ހަވީރު5ޖަހާއިރު\nއިބްރާހިމް މަނިކު - އިންތިހާބާ ބެހޭ ކޮމިޓީގެ ރައީސް\nއޭނާ އިތުރަށް ވިދާޅުވީ:\nދެން ހުރި ފޮށިތައް ކުރިންވެސް ކަނޑައަޅާފައިވާ ގަޑިއަށް4އަކަށް ބަންދުވާނެ\nވޯޓް ގުނަން ފަށާނީ ވޯޓް ފޮށި ބަންދު ކުރާތާ 15 މިނެޓް ފަހުން\nވޯޓުގެ ވަގުތީ ނަތީޖާ ވޯޓްލާ މަރުކަޒުގައި ވަގުތުން އިއުލާން ކުރާނެ\nއެމްޑީޕީގެ ޗެއާޕާސަންގެ އިންތިހާބުގައި ވާދަކުރައްވާ މާފަންނު އުތުރު ދާއިރާގެ މެމްބަރު އިމްތިޔާޒު ފަހުމީ ވޯޓުލައްވަނީ. (ދައުރު ފޮޓޯ/އަބްދުﷲ ޔަޝާއު)\nއިމްތިޔާޒު ފަހުމީ ވޯޓުލައްވައިފި\nޗެއާޕާސަންގެ އިންތިހާބުގައި ވާދަކުރައްވާ އިމްތިޔާޒް ފަހުމީ ވޯޓުލައްވަައިފި\nރައީސް ސޯލިހް ވޯޓުލައްވައިފި\nރައީސް އިބްރާހިމް މުހައްމަދު ސޯލިހް ވެސް ވޯޓުލައްވައިފި. އެ މަނިކުފާނު ވޯޓުލެއްވީ ދަރުމަވަންތަ ސްކޫލުގައި ބަހައްޓާފައި ހުރި ވޯޓު ފޮއްޓަށް.\nއެމްޑީޕީގެ އެތެރޭގެ އިންތިހާބުގައި، ޗެއާޕާސަންގެ ރޭހުގައި ވާދަކުރައްވާ އިކޮނޮމިކް މިނިސްޓަރު ފައްޔާޒު އިސްމާއިލް ވޯޓުލައްވަނީ. (ދައުރު ފޮޓޯ/އަބްދުﷲ ޔަޝާއު)\nއެމްޑީޕީގެ އެތެރޭގެ އިންތިހާބުގައި މަޖިލީހުގެ ރައީސް މުހައްމަދު ނަޝީދު ވޯޓުލައްވަނީ. (ދައުރު ފޮޓޯ/އަބްދުﷲ ޔަޝާއު)\nޗެއާޕާސަންގެ އިންތިހާބުގައި ވާދަކުރައްވާ އިކޮނޮމިކް މިނިސްޓަރު ފައްޔާޒު އިސްމާއިލް ވެސް ވަނީ ވޯޓުލައްވާފައި. ފައްޔާޒު ވޯޓުލެއްވީ ޖަމާލުއްދީން ސްކޫލުގައި ބަހައްޓާފައި ހުރި ވޯޓު ފޮއްޓަށް.\nއެމްޑީޕީގެ އެތެރޭގެ އިންތިހާބުގައި މަޖިލީހުގެ ރައީސް މުހައްމަދު ނަޝީދު ވޯޓުލައްވައިފި. ނަޝީދު ވޯޓުލެއްވީ ޖަމާލުއްދީން ސްކޫލުގައި ބަހައްޓާފައި ހުރި ވޯޓު ފޮއްޓަށް.\nޗެއާޕާސަންގެ މަގާމު އެހާ މުހިންމުވަނީ ކީއްވެ؟\nއާންމުންކުރާނެ އެއް ސުވާލަކީ، ޗެއާޕާސަންގެ މަގާމުގެ އިންތިހާބު އެހާ މުހިންމު ވެގެން މި އުޅެނީ ކީއްވެ؟ މީގެ ކުރު ޖަވާބަކީ އެމްޑީޕީގެ އިދާރީ ހުރިހާ ކަމެއްގެ ބާރު އޮތީ ޗެއާޕާސަނަށް ކަމަށް ވުން. އެމްޑީޕީގެ އަސާސީ ގަވާއިދު ބުނާ ގޮތުން ޗެއާޕާސަންއަކީ "ޕާޓީގެ އެތެރޭގެ ކަންތައްތައް ރާވާ އިންތިޒާމުކޮށް ހިންގާ ބެލެހެއްޓުމުގެ ވާޖިބު އަދާކުރާ އެންމެ އިސް ފަރާތެވެ." އެމްޑީޕީގެ ބާރު މިހާރު ކިރެމުން ދަނީ ރައީސް ސޯލިހާއި ކުރީގެ ރައީސް ނަޝީދުގެ ދެމެދުގައި ކަމަށް ވާތީ، ދެ ބޭފުޅުންނަށް ވެސް ޕާޓީގެ ސީދާ ކޮންޓްރޯލް ލިބިވަޑައިގަންނަވާނީ އެ ބޭފުޅެއްގެ ނުފޫޒު ހިނގާނެ ޗެއާޕާސަނެއް ހުންނަވައިގެން. މި އިންތިހާބު ހޫނުވެ، ވާދަވެރިކަން ބޮޑުވެފައި މި އޮތީ އެ ސަބަބާ ހެދި. އަދި ދެ ބޭފުޅުންނަށް އިންތިހާބު މުހިންމު ވަނީ ވެސް އެހެންވެ.\nމީގެ ކުރިން ޕާޓީއެއްގެ އެތެރޭގެ އިންތިހާބުގައި ކެންޑިޑޭޓުން ރާއްޖޭގެ މީހުން އުޅޭ ހުރިހާ ރަށަކަށް ގޮސް، ކެމްޕެއިން ކޮށްފައެއް ނުވޭ. އެކަމަކު ފައްޔާޒު އާއި އިމްތިޔާޒު ވަނީ ހުރިހާ ރަށަކަށް ވަޑައިގެން، އެތައް ހާސް ގެޔަކަށް ޒިޔާރަތްކުރައްވާފައި. އޭގެ އިތުރުން ދެ ޓީމުގެ ދެމެދު ބަދަލުކުރި ވާހަކަތަކަށް ބަލާއިރު މިއީ އެމްޑީޕީގެ އެތެރޭގެ ވަރަށް ބޮޑު ހަމަނުޖެހުންގަނޑެއްގެ ގޮތުގައި ވެސް ސިފަކުރެވޭ.\nއެންމެ ވާދަވެރި އެތެރޭގެ އިންތިހާބު\nމިއަދު ވޯޓު ލުން ފަށައިގެން މި އުޅެނީ މިހާތަނަށް ރާއްޖޭގެ ސިޔާސީ ޕާޓީއަކުން ބާއްވާ އެތެރޭގެ އެންމެ ވާދަވެރި އިންތިހާބުގައި. އެމްޑީޕީގެ އިދާރީ ހިންގުމުގެ ބާރު ހޯދުމުގެ މި ވާދަވެރިން ކުރިއަށް މި ދަނީ، ރައީސް އިބްރާހިމް މުހައްމަދު ސޯލިހާއި ކުރީގެ ރައީސް އަދި ރައްޔިތުންގެ މަޖިލިހުގެ ރައީސް މުހައްމަދު ނަޝީދުގެ ފެކްޝަންގެ މެދުގައި. ދެ ބޭފުޅުން ސީދާ ވިދާޅުނުވި ނަމަވެސް ޕާޓީގެ ޗެއާޕާސަންގެ މަގާމަށް ވާދަކުރައްވާ އިކޮނޮމިކް މިނިސްޓަރު ފައްޔާޒު އިސްމާއިލް އާއި މަޖިލިހުގެ މާފަންނު އުތުރު ދާއިރާގެ މެމްބަރު އިމްތިޔާޒު ފަހުމީ ނިސްބަތްވެވަޑައިގަންނަވަނީ، ދެ ރައީސުންނަށް.\nމިއީ އެމްޑީޕީގެ އެތެރޭގެ އިންތިހާބެއްގައި އެންމެ ވާދަވެރި ކެމްޕޭނެއް ކުރި އިންތިހާބު. މި އިންތިހާބު ބެލެވިފައި ވަނީ ރައީސް ސޯލިހާއި މަޖިލީހުގެ ރައީސް ނަޝީދާ ދެމެދު އޮތް ވާދަވެރިކަމުގެ ބައެއްގެ ގޮތުގައި.\nރާއްޖޭގެ އެންމެ ބޮޑު އަދި އެންމެ ދުވަސްވީ ޕާޓީ، އެމްޑީޕީގެ ޗެއާޕާސަންއާ އެކު އެ ޕާޓީގެ އިސް މަގާމުތަކަށް ބޭފުޅުން ހޮވުމަށް ބާއްވާ އިންތިހާބުގެ ވޯޓުލުން މިއަދު ފަށައިގެން ކުރިއަށް އެބަދެ އެވެ.\nވީ ކިހިނެއް؟ - މިއަދު ހެނދުނު 9ގައި ފެށި ވޯޓުލުން ހަވީރު 4އާ ޖެހެންދެން ކުރިއަށްދާނެ އެވެ.\nތަފްސީލް - މިއަދުގެ އިންތިހާބުގައި އެމްޑީޕީގެ މެމްބަރުން ވޯޓުލަނީ ފަސް މަގާމަކަށް ބޭފުޅުން ހޮވުމަށެވެ. އެއީ:\nއަންހެނުންގެ ގޮފީގެ ރައީސް އާއި ނައިބު ރައީސް\nޒުވާނުންގެ ރޫހުގެ ރައީސް އާއި ނައިބު ރައީސް\nއެމްޑީޕީގެ އެތެރޭގެ އިންތިހާބުގައި މިއަދު ވޯޓުލުން ކުރިއަށް ދަނީ. (ދައުރު ފޮޓޯ/އަބްދުﷲ ޔަޝާއު)\n90،000 މީހުންނަށް ވޯޓުލެވޭ\nޖުމްލަ 282 ވޯޓު ފޮށި ބަހައްޓާފައިވޭ\nމާލޭގެ މެމްބަރުން ވޯޓުލުމަށް 15 ފޮށި؛ އެއީ ރައްޔިތުންގެ މަޖިލީހުގެ ކޮންމެ ދާއިރާއަކަށް ފޮއްޓެއް\nމާލޭގައި އުޅޭ ރަށްރަށުގެ މެމްބަރުން ވޯޓުލުމަށް މަޖިލީހުގެ ކޮންމެ ދާއިރާއަކަށް މާލޭގައި ފޮއްޓެއް ބަހައްޓާފައިވޭ\nފަސްމަންޒަރު - އިންތިހާބުގެ އެންމެ މުހިންމު އަދި ވާދަވެރިކަން އޮތީ ޗެއާޕާސަންގެ މަގާމަށެވެ. އިކޮނޮމިކް މިނިސްޓަރު ފައްޔާޒު އިސްމާއިލް އާއި ރައްޔިތުންގެ މަޖިލިހުގެ މާފަންނު އުތުރު ދާއިރާގެ މެމްބަރު އިމްތިޔާޒު ފަހުމީ ނުކުންނަވައިގެން އުޅުއްވަނީ، އެމްޑީޕީގެ އެންމެ އިސް ދެ ލީޑަރުންގެ ފަރާތްޕުޅުންނެވެ. އެއްވެސް ބޭފުޅަކު ރަސްމީކޮށް އެގޮތަށް ވިދާޅުވި ނުވިޔަސް ފައްޔާޒު ހުންނެވީ ރައީސް އިބްރާހިމް މުހައްމަދު ސޯލިހުގެ ފަޅީގަ އެވެ. އިމްތިޔާޒަކީ ކުރީގެ ރައީސް އަދި ރައްޔިތުންގެ މަޖިލިހުގެ ރައީސް މުހައްމަދު ނަޝީދުގެ ކެންޑިޑޭޓެވެ.\nވެރިކަމުގައި ރައީސް ސޯލިހު ހުންނެވި ނަމަވެސް އަންނަ އަހަރުގެ ރިޔާސީ އިންތިހާބަށް ނަޝީދު ނުކުންނަވާނެ އެވެ. އެހެންކަމުން އެމްޑީޕީގައި ނުރަސްމީކޮށް އޮތް ވާދަވެރިކަން ގުޅެނީ އެކަމާ އެވެ.\nއެމްޑީޕީގެ އާންމު މެންބަރުން: 'މިއީ ޕާޓީގެ ކުރިމަގަށް މުހިންމު އިންތިހާބެއް'


Resort hadhan kuraa heydha anburaa liben mihaaru 20 aharu nagaane: Viyafaariverin | Mihaaru\nބ. މިރިއަންދޫގައި ހަދާ މެރިއޮޓް އިންޓަނޭޝަނަލްގެ ވެސްޓިން ބްރޭންޑްގެ ރިސޯޓު: ރާއްޖޭގައި ރިސޯޓުތައް ހަދަން ކުރާ ހޭދަ އަނބުރާ ލިބެން ނަގާ މުއްދަތު ދެގުނަ ވަނީ އިތުރުވެފައި.\nރިސޯޓުތައް ހަދަންކުރާ ހޭދަ އަނބުރާ ލިބެން މިހާރު 20 އަހަރު ނަގާނެ: ވިޔަފާރިވެރިން\n18 ޖުލައި 2018 - 14:11 18 comments\nރާއްޖޭގައި ރިސޯޓުތައް ހަދަންކުރާ ހޭދަ އަނބުރާ ލިބެން މިހާރު 20 އަހަރު ނަގާނެ ކަމަށް ރިސޯޓުތައް ހިންގާ ބައެއް ވިޔަފާރިވެރިން ބުނެފި އެވެ.\nޓޫރިޒަމް ހަބަރުތައް ގެނެސްދޭ ޓީޓީޖީ އޭޝިއާ އަށް ދެއްވި އިންޓަވިއުއެއްގައި ކޮކޯ ކަލެކްޝަން ހޮޓެލްސް އެންޑް ރިސޯޓްސްގެ ޗީފް ކޮމާޝަލް އޮފިސަރު އެންޑްރޫ އޭޝްމޯ ވިދާޅުވީ ކުރިން އާއްމުކޮށް ރިސޯޓެއް ހަދަން ކުރާ ހޭދަ 10 އަހަރުގެ ތެރޭގައި އަނބުރާ ލިބޭ ކަމަށެވެ. ނަމަވެސް މިހާރު އެ މުއްދަތު ދެގުނަ އިތުރުވެ، 20 ނުވަތަ 25 އަހަރު ނަގާނެ ކަމަށް ވެސް އޭނާ ވިދާޅުވި އެވެ.\nރިސޯޓުތައް ހިންގަން ކުރާ ހޭދަ އަނބުރާ ލިބެން ނަގާ މުއްދަތު ދިގުލައިގެންދާ ސަބަބެއް ކަމަށް އިންޑަސްޓްރީގެ ވިޔަފާރިވެރިން ދެކެނީ ކުއްލިއަކަށް، އެއްވައްތަރެއްގެ އެތައް ރިސޯޓެއް މާކެޓަށް ނެރުމެވެ.\n"ލަގްޒަރީ ރިސޯޓުތައް އިތުރުވެގެން ދިޔައީ މާ އަވަހަށް. އަދި އެ ހުރިހާ ތަނެއް ވެސް ހަދާފައި ހުންނަނީ ދާދި އެއްގޮތަކަށް، އެއް ކަމެއް ކުރެވޭ ގޮތަށް،" މަތީފަންތީގެ ގިނަ ރިސޯޓުތަކެއް ހިންގާ ކޮކޯ ކަލެކްޝަންގެ ސީސީއޯ ވިދާޅުވި އެވެ.\n"މީގެ ގިނަ ރިސޯޓުތަކުގެ ވިލާތަކާއި ރެސްޓޯރަންޓްތައް ވެސް ހަދާފައި ހުންނަނީ އެއްގޮތަކަށް. އެ ހުރިހާ އެއްޗަކީ ވެސް އިމްޕޯޓުކޮށްގެން ހަދާ އެއްޗެތި."\nމި އަހަރުގެ ނިޔަލަށް މަތީފަންތީގެ އިތުރު ވިއްސަކަށް ރިސޯޓު ހުޅުވާނެ ކަމަށް ޓޫރިޒަމްގެ ތަފާސްހިސާބުތަކުން ދައްކަ އެވެ.\nރާއްޖޭގައި މަތީފަންތީގެ ޓޫރިޒަމް ތައާރަފްކުރި ސޮނޭވާގެ ސީއީއޯ ސޯނޫ ސިވްދަސާނީ ވިދާޅުވީ ތަފާތުތަކެއް ނުގެނެވުމުން ރާއްޖޭގައި މަތީ ފެންވަރުގެ ރިސޯޓުތައް ހެދި ގިނަ ވިޔަފާރިވެރިންނަށް އޭގެ ގެއްލުން ކުރިމަތިވަމުން ދާ ކަމަށެވެ.\n"އެ ރިސޯޓުތައް ހެދި މީހުންނަށް ކިރިޔާ ކުރެވޭ ކަމަކީ ރިސޯޓުގެ ކުއްޔާއި ޓެކްސްތަކާއި ބޭންކު ލޯނުތައް ދެއްކުން. އެ މީހުންނަށް ހަގީގަތުގައި އެއްވެސް ފައިދާއެއް ނުލިބޭ،" 1995ގައި ރާއްޖޭގައި ސޮނޭވާފުށި ރިސޯޓާ އެކު މަތީ ފެންވަރުގެ ޓޫރިޒަމް ތައާރަފްކުރި ވިޔަފާރިވެރިޔާ ވިދާޅުވި އެވެ.\nސޯނޫ ވިދާޅުވީ މަތީ ފެންވަރުގެ ގިނަ ރިސޯޓުތަކެއް ހުޅުވާތީ އެކަމާ ހައިރާންވެވަޑައިގަންނަވާ ކަމަށެވެ. ރިސޯޓުތަކަށް ތަފާތުތަކެއް ނުގެންނާތީ، ގިނަ މީހުން ލަފާކުރާ ރޭޓްތަކަށް އެނދު ނުވިއްކޭ ކަމަށް ވެސް އޭނާ ވިދާޅުވި އެވެ.\nސޯނޫ ދެކެވަޑައިގަންނަވާ ގޮތުގައި ސޮނޭވާއަކީ އަބަދުވެސް ތަފާތު ކޮންސެޕްޓްތަކަށް ރިސޯޓު ތަރައްގީކުރާ ކުންފުންޏެކެވެ. އެގޮތުން، ރާއްޖެ އަށް މުޅިން އާ ކޮންސެޕްޓަކަށް ތަރައްގީކުރާ ރިސޯޓެއް 2020 ވަނަ އަހަރު ހުޅުވާނެ ކަމަށް ވެސް އޭނާ ވިދާޅުވި އެވެ.\nރާއްޖޭގައި ގިނަ ރިސޯޓުތަކެއް ހިންގާ ސްރީލަންކާގެ އާދަރަން ހެރިޓަންސް ރިސޯޓުގެ އެސިސްޓެންޓް ވައިސް ޕްރެޒިޑެންޓް ސުރޭޝް ޑިސަނަޔަކަ ވިދާޅުވީ ރާއްޖޭގައި މަތީ ފެންވަރުގެ ރިސޯޓުތައް އިތުރުވުމުގެ މައްސަލައަކީ ވަގުތީ ކަމެއް ކަމަށެވެ. ވެލާނާ އިންޓަނޭޝަނަލް އެއާޕޯޓުގެ ޓާމިނަލާއި ރަންވޭ ހަދައި ނިމުމުން، ފްލައިޓްތައް އިތުރުވެ، ރިސޯޓުތަކުގެ ކޮޓަރިތައް ފުރޭ ވަރަށް ޓޫރިސްޓުން ގެނެވޭނެ ކަމަށް ވެސް އޭނާ ދެކެވަޑައިގަންނަވަ އެވެ.\nއިތުރު ލިޔުންތައް ޓޫރިޒަމް ރިސޯޓްތައް ބޭންކް ލޯން


Al Ameer Mohamed Amin - The President's Office\nރައީސުލްޖުމްހޫރިއްޔާ ސުމުއްވުލް އަމީރު މުޙަންމަދު އަމީން ދޮށިމޭނާ ކިލެގެފާނު\n1 ޖަނަވަރީ 1953 އިން 21 އޮގަސްޓް 1953 އަށް\n(20 ޖުލައި 1910 – 19 ޖެނުއަރި 1954)\nމުޙައްމަދު އަމީން އަކީ ހުރާގޭ ޚާންދާނުގެ އެއްގޮފި ކަމުގައި ހިމެނޭއަތިރީގޭއާއިލާގެ ބޭފުޅެކެވެ. އެއީ ޙުސައިން ދޮށިމޭނާ ކިލެގެފާނުގެ އަޙުމަދު ދޮށިމޭނާ ކިލެގެފާނުގެ ޢަލީ ދޮށިމޭނާ ކިލެގެފާނުގެ އިބްރާހިމް ދޮށިމޭނާ ކިލެގެނާނުގެ އަޙްމަދު ދޮށިމޭނާ ކިލެގެފާނުގެ މުޙައްމަދު އަމީން ދޮށިމޭނާ ކިލެގެފާނު އެވެ. މަންމާފުޅަކީ ރޯނުގޭއިބްރާހީމް ދީދީގެ ޢައިޝަތު ދީދީ އެވެ. މުޙައްމަދު އަމީން އުފަންވެވަޑައިގަތީ 20 ޖުލައި 1910 ގައި މާލޭގައެވެ. އެއީ ހިޖުރީގޮތުން 13 ރަޖަބު 1328 ގައެވެ.\nމުޙައްމަދު އަމީން ފުރަތަމަ ކައިވެނި ބައްލަވައިގަތީ ފަޟީލަތުއްޝައިޚުލް މަރްހޫމް ޙުސައިން ޞަލާހުއްދީންގެ ދަރިކަނބަލުން ފާޠިމަތު ސަޢީދާއެވެ. ފާޠިމަތު ސަޢީދުގެ ފަރާތުންމުޙައްމަދު އަމީނަށް3ބޭފުޅުން ލިބިވަޑައިގެންނެވި އެވެ. އޭނާއަވަހާރަވިއިރު ދުނިޔޭގައި އިންނެވީ އެންމެ ބޭފުޅެކެވެ. އެއީ ފާޠިމަތުސަޢީދުގެ ބަނޑުފުޅުން ލިބިވަޑައިގެންނެވި އައްނަބީލާ އަމީނާ މުޙައްމަދުއަމީން އެވެ.\nމުޙައްމަދު އަމީން ދެވަނަ އަށް ކައިވެނި ބައްލަވައިގަތީ އަލްވަޒީރުޙަސަން ފާމުލަދޭރި ތަކުރުފާނުގެ އާމިނާ ދީދީ އާއެވެ. މިބަނޑުފުޅުންބޭފުޅަކު ލިބިވަޑައި ނުގެން އެއަނބިކަނބަލުން ވަރިކުރެއްވިއެވެ. މުޙައްމަދުއަމީން ތިންވަނައަށް ކައިވެނި ބައްލަވައިގަތީ ހެންވޭރުގޭ މުޙައްމަދުޢަބުދުއްޞަމަދު ދީދީގެ ޒުބައިދާ މުޙައްމަދު ދީދީ އާއެވެ. މިބަނޑުފުޅުންވެސް ބޭފުޅަކު ލިބިވަޑައެއް ނުގަންނަވައެވެ.\nމުޙައްމަދު އަމީންގެ ޢުމުރުން 10 އަހަރުގައި އިގިރޭސި ތަޢުލީމްހޯއްދެވުމަށް ސިލޯނަށް ވަޑައިގެން ކޮޅުނބުގައި ހުންނަސެންޓް ޖޯސެފް ކޮލެޖަށްވެދެވަޑައިގެންނެވި އެވެ. އެކަށީގެންވާ މުއްދަތަކަށް ފަހު ސެންޓްޖޯންސް ކޮލެޖްގައި ވެސް ދުވަސްތަކެއް ހޭދަކުރެއްވި އެވެ. އިގިރޭސި ބަހުގެ ތަޢުލީމް ވަކިވަރަކަށް ޙާޞިލް ކުރެއްވުމަށްފަހު،ދެންވަޑައިގަތީ އިންޑިޔާގެ އަލީގަޅު ޔުނިވަސިޓީ އަށެވެ.\n1 ޖެނުއަރީ 1953 ގައި ރާއްޖޭގެފުރަތަމަ ޖުމްހޫރިއްޔާ އިޢުލާން ކުރެވުނެވެ. އަދިއެޖުމުހޫރިއްޔާގެ ފުރަތަމަ ރައީސެއްގެ ގޮތުގައި މުޙައްމަދު އަމީންއިސްކުރެވުނެވެ. ދިވެހިރާއްޖޭގެ ފުރަތަމަ ރައީސެއްގެ ގޮތުން ރައީސްކަން 7މަހާއި 26 ދުވަސް ވަންދެން މުޙައްމަދު އަމީން ކުރައްވާފައި ވެއެވެ. މުޙައްމަދު އަމީންގެ ދައުރުގައި ނާއިބު ރައީސެއްގެ ގޮތުން ހުންނެވީވެލާނާގެ އަލްފާޟިލް އިބްރާހީމް ދީދީ އެވެ.\n1932 ދިވެހިރާއްޖޭގެ ފުރަތަމަ ގާނޫނު އަސާސީ ހެދި މަޖްލިސްގައި ޤާނޫނުއަސާސީޑްރާފްޓްކުރި ކޮމެޓީގެ މެންބަރުކަން ކުރެއްވިއެވެ. މިކަމުގެ އިތުރަށް އޭނާއަދާކުރެއްވި ވަޒީފާ އަކީ ރަދުންގެ ކާތިބުއްސިއްރުގެ ނާއިބު ކަމާއި،ކަސްޓަމާއި ޕޯސްޓް އޮފީހުގެ ނާއިބުކަމެވެ.\nދިވެހިރާއްޖޭގައި ފުރަތަމަ އުފެދުނު ގާނޫނީ ސަރުކާރުގައި މުޙައްމަދުއަމީން ހިމެނިވަޑައިގަތީ އެސަރުކާރުގެ ވަޒީރުއްތިޖާރާ ކަމުގައެވެ. މިދެންނެވި މަގާމްގެ އިތުރަށް އޭނާ ފުރުއްވި ވަޒީފާތަކުގެ ތެރޭގައިވަޒީރުލް މަޢާރިފްކަން، މަޙްކަމަތުލް އަޝްޣާލްގެ ވެރިކަން،ކާތިބުއްސިއްރުކަން، ކަސްޓަމާއި ޕޯސްޓްގެ ވެރިކަން، ރައްޔިތުން މަޖުލީހުގެމެންބަރުކަމާއި ޒަޢީމްކަން، ވަޒީރުލް ޚާރިޖިއްޔާކަމާއި، ވަޒީރުއްދާޚިލިއްޔާކަން، މަޙްކަމަތުލް އަމަން ޢާންމުގެ ވެރިކަން، ސިފައިންގެވެރިޔާކަމާއި، ވަޒީރުލް އަޢުޒަމްކަން ހިމެނެއެވެ. މީގެ އިތުރުންދިވެހިރާއްޖޭގެ ފުރަތަމަ ޖުމުހޫރިއްޔާގެ ރައީސުލް ޖުމުހޫރިއްޔާގެމަޤާމްގައި ވެސް ހުންނެވީ އެކިލެގެފާނެވެ. ކިލެގެކަން ލިބިވަޑައިގަތީ 19ޖުމާދިލް އާޚިރު 1367 ގައެވެ.\nދައުލަތުގެ ވަޒީފާތައް އަދާކުރެއްވުމުގެ ތެރޭގައި ވަރަށް ބޮޑެތި ގައުމީޚިދުމަތްތައް އޭނާ އަދާކުރައްވާ، އޭގެ ކުރީގައި ދުވަހަކުވެސް ރާއްޖެ ނުދެކޭއިޞްލާޙުތައް ގެންނަވާފައި ވެއެވެ. ޚާއްޞަކޮށް ހަނގުރާމައިގެ ދުވަސްވަރުއޭނާ ރާއްޖެއަށް އަދާކުރެއްވި ޚިދުމަތްތަކާއި، ތަޢުލީމަށާއި، ދިވެހިތާރީޚަށާއި، ބަހަށް އަދާކުރެއްވި ޚިދުމަތްތަކަކީ ދިވެހި ތާރީޚްގައި ވަރަށްޚާއްޞަ ގޮތެއްގައި ފާޅުވެގެންވާ ކަންތައްތަކެވެ. މިސާލެއްގެ ގޮތުންދަންނަވާނަމަ ގާނޫނީ ހުކޫމަތެއްގެ ދަށުން ދިވެހި ސަރުކާރު ހިންގަވަންފެއްޓެވުން، ތަޢުލީމް މުޅިރާއްޖެއަށް ޢާންމު ކުރެއްވުން، ދުނިޔޭގެމިޒަމާނުގެ ތަހުޒީބުގެ ތެރެއަށް ދިވެހިރާއްޖެ ނެރުއްވުން، ދިވެހި ބަހާއިއަދަބަށް އައު ދިރުމެއް ގެންނެވުން، ބައިނަލް އަޤުވާމީ ދުނިޔެއަށްދިވެހިރާއްޖެ ނެރެދެއްވުން، ގައުމީ ވިޔަފާރި ދިވެހިންގެ އަތްމައްޗަށްގެންނެވުން ފަދަ މުހިއްމު ކަންތައްތައް ފާހަގަކޮށްލަން ޖެހެއެވެ.\nއަންހެނުންނަށް ސަރުކާރުގެ ވަޒީފާ ދެއްވާގޮތަށް ހަމަޖައްސަވައިއަންހެނުން ކުރީ ސަފުގައި ހަރަކާތްތެރިވުމަށް ބާރު އެޅުއްވިއެވެ. ރައީސްކަމުގެ ހުވާ ކުރެއްވުމަށްފަހު ރާއްޖެތޭގެ ރަށްރަށަށް ވަޑައިގެން ތަގުރީރުކުރައްވައި އެކި ކުޅިވަރުތައް ކުޅުއްވައި، އުޅުއްވި އެވެ. އިމްރާނިއްޔަތުކުރިއެރުވުމަށް މަސައްކަތް ކުރެއްވި އެވެ. 1951 ވަނަ އަހަރު މުހައްމަދުއަމީންގެ ވެރިކަމުގައި ރާއްޖޭގައި ދުންފަތުގެ އިސްތިއުމާލުކުރުންމަނާކުރިއެވެ. ދުންފަތް އެތެރެކުރުމާއި ބޭރުކުރުން ހުއްދަވީ 20ޛުލްގައިދާ 1373 ގައެވެ. އެއީ މުޙައްމަދު ފަރީދުގެ ރަސްކަމުގައި އޭރު އޮތްރައްޔިތުންގެ މަޖުލީހުން އިއްތިފާގުން ފާސްވެގެންނެވެ.\nއިސް މަޤާމުތަކުގައި އަންހެނުންގެ ދައުރު އިތުރަށް ފުޅާކޮށް، އަންހެނުން ބާރުވެރިކުރުވުމަށް ސަރުކާރުން ބޮޑު އަހައްމިއްޔަތުކަމެއް ދޭ ކަމުގައި ރައީސުލްޖުމްހޫރިއްޔާ ވިދާޅުވެއްޖެ\n8 މާރިޗު 2021, ޚަބަރު\nރައީސުލްޖުމްހޫރިއްޔާ، "ކޮމަންވެލްތް ޑޭ" ގެ މުނާސަބަތުގައި ތަހުނިޔާ ވިދާޅުވެ މެސެޖެއް ފޮނުއްވައިފި\n7 މާރިޗު 2021, ޚަބަރު\nރައީސުލްޖުމްހޫރިއްޔާ، ޓެކްސް އެޕީލް ޓްރައިބިއުނަލްގެ މެންބަރުކަމުގެ މަޤާމަށް ބޭފުޅަކު ޢައްޔަންކުރައްވައިފި\n4 މާރިޗު 2021, ޚަބަރު


Lanka ge kavvalhakun insaanun ge gina adhadhehge kashi fenijje | Mihaaru\nލަންކާގެ އުތުރުގައި އިމާރާތް ކުރަން ކޮންނަމުން ދިޔަ ތަނަކުން އިންސާނުންގެ ކަށިތައް ފެނުމުން ފޮރެންސިކް ޓީމުތަކުން ބަލަނީ.\nލަންކާގެ ކަށްވަޅަކުން އިންސާނުންގެ ގިނަ އަދަދެއްގެ ކަށި ފެނިއްޖެ\n30 ޑިސެމްބަރ 2018 - 16:04 1 comment\nކޮލަމްބޯ (ޑިސެމްބަރު 29) - ސްރީ ލަންކާގެ ކަށްވަޅަކުން އިންސާނުންގެ 278 ކަށިގަނޑު ފެނިފައިވާ ކަމަށް ތަހުގީގު ޓީމަކުން ބުނެފި އެވެ.\nމިއީ ލަންކާ ހަނގުރާމަ 2009 ވަނަ އަހަރު ނިމުނު ފަހުން ފެނުނު މިހާ ގިނަ އަދަދެއްގެ ކަށިތަކެވެ.\nލަންކާގެ އުތުރުގެ މަންނާރު ސިޓީގެ ޖުޑީޝަލް މެޑިކަލް އޮފިސަރެއް ކަމަށްވާ ސަމިންދުރަ ރާޖަޕަކްސާ ވިދާޅުވީ ތަމަޅަ ޓައިގަރުންނާ ދެކޮޅަށް ކުރި ހަނގުރާމައިގެ ފަހު ދުވަސްވަރު ވަނީ އެތައްް ބަޔަކު މަރާ ވަޅުލާފައި ކަމަށެވެ.\nއިންސާނުންގެ ކަށިތައް ފުރަތަމަ ފެންނަން ފެށީ އިމާރާތް ކުރުމުގެ މަސައްކަތް ކުރަމުން ދަނިކޮށް މާޗް މަހު އެވެ.\n"ގާތްގަނޑަކަށް 118 ދުވަހުގެ މަސައްްކަތަށް ފަހު 278 އިންސާނެއްގެ ކަށިގަނޑު ވަނީ ހޯދިފައި. މީގެ ތެރޭން 20 އަކީ ކުޑަ ކުދިންގެ ކަށިގަނޑު،" ރާޖަޕަކްސާ ވިދާޅުވި އެވެ.\nއޭނާ ވިދާޅުވީ ކަށިގަނޑުތަކުގެ އިތުރު ފޮރެންސިކް ތަހުލީލްތައް ކުރާނެ ކަމަށެވެ.\nލަންކާގައި ގާތްގަނޑަކަށް 40 އަހަރަށް ދެމިގެން ދިޔަ މަދަނީ ހަނގުރާމައިގައި މަންނާރަކީ އެންމެ ބޮޑަށް ހަމަލާ ބަދަލުކުރި ސިޓީ އެވެ. ސަރުކާރުން އައްޔަން ކުރި ޕެނަލަކުން 2013 ވަނަ އަހަރު ބުނެފައި ވަނީ ހަނގުރާމައިގައި 19،000 މީހުން ގެއްލިފައިވާ ކަމަށެވެ. އޭގެ ތެރޭގައި 5،000 ސިފައިން ހިމެނޭ ކަމަށް ވެސް ބުނެފައިވެ އެވެ.\nހަނގުރާމައިގައި ގެއްލުނު މީހުންނާ ބެހޭ މައުލޫމާތު ހޯދުމަށް އުފައްދާފައިވާ އޮފިސް އޮން މިސިން ޕާސަންސް (އޯއެމްޕީ) އިން ބުނެފައި ވަނީ ފެނުނު ކަށިތަކުގެ ކާބަން ޑޭޓިން ހެދުމުގެ ޚަރަދު ދޭނެ ކަމަށެވެ. ބައެއް ކަށިތައް ވަނީ ރޭޑިއޯ ކާބަން ޑޭޓިން ހެދުމަށް ގައުމުން ބޭރަށް ފޮނުވާ ގޮތަށް ވެސް ހަމަޖައްސައިފަ އެވެ. މި ތަހުލީލުތަކަށް ފަހު، އެއީ ކޮން ދުވަސްވަރެއްގައި މަރާފައިވާ ބައެއްކަން އެނގޭނެ އެވެ.


ފަލަސްޠީންގެ ސިއްޙީ ހާލަތު ރަނގަޅުކުރުމަށް ރާއްޖެއިން ވޯޓު ދީފި ފަލަސްޠީންގެ ސިއްޙީ ހާލަތު ރަނގަޅުކުރުމަށް ރާއްޖެއިން ވޯޓު ދީފި\nފަލަސްޠީންގެ ސިއްޙީ ހާލަތު ރަނގަޅުކުރުމަށް ވޯލްޑް ހެލްތް އެސެމްބްލީން ނިންމި ނިންމުމާ އެއްކޮޅަށް ދިވެހިރާއްޖެއިން ވޯޓް ދީފިއެވެ.\nފަލަސްޠީންގެ ސިއްޙީ ހާލަތު ރަނގަޅުކުރުމަށް ރާއްޖެއިން ވޯޓު ދީފައިވަނީ ޖެނީވާގައި މިހާރު ކުރިއަށްދާ ވޯރލްޑް ހެތް އެސެމްބްލީގެ 72 ވަނަ ބައްދަލުވުމުގައެވެ.\nމި ނިންމުމާ އެއްކޮޅަށް ރާއްޖެ ހިމެނޭހެން 96 މެމްބަރު ޤައުމަކުން ވޯޓު ދީފައިވެއެވެ. އަދި މި ނިންމުމާ ދެކޮޅަށް ދުނިޔޭގެ ބޮޑެތި ޤަޢުމުތައް ކަމަށްވާ އެމެރިކާއާއި އިނގިރޭސިވިލާތާއި އޮސްޓްރޭލިޔާ އާއި ކެނެޑާއާއި ބްރެޒިލް ހިމެނޭގޮތަށް 11 ޤައުމަކުން ވޯޓުދީފައިވެއެވެ.\nމީގެ އިތުރުން މި މައްސަލަތަކާއި ސިއްޙީ ހާލަތު ރަނގަޅުކުރުމަށް މިހާރު ދުނިޔޭގެ ސިއްޙަތު ޖަމިއްޔާއިން ކުރަމުންދާ މަސައްކަތްތަކާއި މެމްބަރު ޤައުމުތަކުން ހުށަހަޅާކަންތައްތައް ވެސް ވަނީ ހިމަނާފައެވެ.


ސިއްޙީ ދާއިރާ ޕެރަލައިޒްކުރަނީ އިދިކޮޅު ފަރާތްތަކުގެ ސިއްރު ރޭވުންތަކުން ! – Maldivian Democratic Party\nސިއްޙީ ދާއިރާ ޕެރަލައިޒްކުރަނީ އިދިކޮޅު ފަރާތްތަކުގެ ސިއްރު ރޭވުންތަކުން !\nކޮންމެ އިންސާނަކަށްވެސް ސަލާމަތް ސިއްހަތެއް ބޭނުންވާއިރު ، ސިއްހީ ޚިދުމަތަކީ އެއާނުލައި އިންސާނުންނަށް އުޅެވެންނެތް ޚިދުމަތެކެވެ. އެގޮތުން ރާއްޖޭގައި ސިއްހީ ޚިދުމަތް ދިނުމުގައި އެއިރެއްގެ ހާލަތާ އެކަށީގެންވާ ގޮތަކަށް މިހާތަނަށްވެސް ވަނީ މަސައްކަތް ކުރެވިފައެވެ. އެހެންނަމަވެސް ރައްޔިތުން އެންމެ ބޮޑަށް ޝަކުވާކުރާ ދާއިރާއަކީ ސިއްހީ ދާއިރާއެވެ.\nވޭތުވެދިޔަ ތަނަށް ބަލާލާއިރު ރާއްޖޭގައި އެކިއިރު މިޚިދުމަތް ދެމުން ގެންގޮސްފައިވަނީ އެކިފެންވަރުގައި އެކިހިސާބުގައި އެކިގޮތަށެވެ. އެތާރީޚަށް ދިއުމަކީ މިފަދަ ލިޔުމެއްގައި އެކަށީގެންވާ ކަމެއް ނޫންކަމުން ކުރުކޮށްލަމެވެ. ނަމަވެސް ކުރީން ރާއްޖޭގެ މަދު ސަރަހައްދު ތަކެއްގައި ހޮސްޕިޓަލް ގާއިމްކޮށް މަދު ޑޮކްޓަރުންކޮޅެއް ބޭނުންކޮށްގެން ދެވެމުންދިޔަ ސިއްހީ ފަރުވާ ކުއްލިއަކަށް ފުޅާވެ ކޮންމެ އަތޮޅެއްގައި ހޮސްޕިޓަލެއް އަޅައިގެން ދޭންފެށުމާ އަދި، ހަމައެހެންމެ ހުރިހައި ރަށެއްގައި ހުރި ހެލްތުޕޯސްޓުތައް ސިއްހީ މަރުކަޒުތަކަށް ބަދަލުވެ ދިއުމާއެކު ރައްޔިތުންނަށް އެކަމުން ލިބިގެންދިޔަ ހިންހަމަޖެހުމާ ނުބައްދަލު ޝަކުވާތަކެއް އުފުލަންފެށީ ، ގެނެވޭ ޑޮކްޓަރުންގެ ފެންވަރާ ގުޅިގެންނެވެ. ގިނައަދަދެއްގެ ޑޮކްޓަރުން ގެންނާން ޖެހުމުގެ އިތުރުން ޚާއްސަކޮށް ރާއްޖެތެރޭގައި މީސްކޮޅުމަދު ރަށްރަށުގައި މާގިނަ ވަސީލަތްތައް ނެތުމާއެކު ގިނަޑޮކްޓަރުން މަސައްކަތް ކުރުމަށް އިންކާރު ކުރުމާ އަދި ، މިގޮތަށް މަސައްކަތް ކުރާން ބޭނުންވެގެން އަންނަ ފެންވަރުހުރި ޑޮކްޓަރުން އެއްދުވަހުން އަނެއްދުވަހަށް ދިޔައީ މަދުވަމުންނެވެ. ރާއްޖެ އަންނަގިނަ ޑޮކްޓަރުން މަދުދުވަސްކޮޅެއްގެ ތަޖުރިބާއަށްފަހު ރާއްޖެދޫކޮށް ދިއުމަށްފަހު ދެންދަނީ ކޮންމެވެސް ބޭރުގެ އެހެން ގައުމަކަށެވެ. ނޫނީ ލިބުނު ލާރިން އޭނާގެ ގައުމުގައި ކްލިނިކެއް ހިންގުންފަދަ ކަމެއް ކުރަނީއެވެ. ރާއްޖެއަށް އެނބުރި ބުނަނީ ސަލާމެވެ.\nޚާއްސަ ގޮތެއްގައި ރާއްޖޭގައި އިސްލާހީ ބަދަލުތައް ގެންއުމުގެ މަސައްކަތް ފެށުމާ ސިޔާސީ ވާދަވެރިކަން ފެށުމާއެކު ރަށްރަށަށް ޑޮކްޓަރުން ލުމާއި އެހެނިހެން ޚިދުމަތްތައް އިތުރުކުރުމުގެ އޮއިވަރެއް އެއިރުގެ ސަރުކާރުން ފަށައިގަތެވެ. އެންމެ ބޮޑަށް ރައްޔިތުންގެ ބޭނުންތަކާއި ގުޅިފައިވާ މިޚިދުމަތް ފުޅާކޮށްލައިގެން ރައްޔިތުންގެ ތާއީދު އެސަރުކާރަށް ހޯދައި ގަތުމަށް ކުރެވުނު މަސައްކަތެއް ކަމުގައި ބުނާމިންވަރަށް މިމަސައްކަތް ކުއްލިއަކަށް އިތުރުވެގެން ދިޔައެވެ. ނަމަވެސް ސަރުކާރު ބަދަލުވެ އެހެންބަޔަކު ވެރިކަމާ ހަވާލުވީއެވެ.\nސަރުކާރު ބަދަލުވުމާއެކު ފާހަގަ ކުރެވުނު އެއްކަމަކީ ހަމަކުއްލިއަކަށް ސިއްހީ ޚިދުމަތްދޭ ތަންތަނުގައި ދެމުންދާ ޚިދުމަތްތައް ކަމުނުދާ ކަމަށް ބަޔަކު ބުނަން ފެށީއެވެ. ކޮންމެ ބައްޔެއް ޖެހިގެން ދެއްކިޔަސް މާލެދާން ޖެހެން ފެށީއެވެ. މަސައްކަތުގައި ތިބި ބިދޭސީ ގިނަ ޑޮކްޓަރުން އަންނަ ބަލިމީހުންނަށް ” މިތަނުން އެކަށީގެންވާ ޚިދުމަތެއް ނުލިބޭނެ ” ކަމުގައި ބުނަމުން ގެންދާން ފެށީއެވެ. މިކަމާ ގުޅިފައިވާ ސިއްރެއް އަދިވެސް މިއޮތީ ސިއްރު ވެފައެވެ. ބައެއްމީހުން ދައްކާ އެހެންނަމަވެސް ހަގީގަތެއް ކަމުގައި މުޅީން ނުނިންމުނަސް ، މިކަމަކީ ސިއްހީ ޚިދުމަތްދޭ ތަންތަނުގައި ތިބި ކުރީގެ ސަރުކާރުގެ ސަޕޯޓަރުންގެ ރޭވުމެއް ކަމުގައި ބަޔަކު ބުނަމަުން ގެންދާންފެށިއެވެ. ބަލިމީހުން ގޮވައިގެން ދުއްވަންޖެހޭ ލޯންޗުތައް ކުއްލިއަކަށް ހަލާކުވުމާ މިނޫންވެސް ސިއްހީ ޚިދުމަތްދިނުމަށް ބޭނުންކުރާ މުހިންމު ތަކެތި ހަމަކުއްލިއަކަށް ހަލާކުވާންފެށި ގޮތަށް ބަލާލާއިރު ކޮންމެވެސް ވަރެއްގެ ހަގީގަތެއް މިވާހަކަތަކުގައި ނެތެކޭ ދެންނެވޭކަށް ނެތެވެ. ކޮންމެއަކަސް އެގޭކަމަކީ ހަމަކުއްލިއަކަށް މިޚިދުމަތް ރާއްޖޭގެ ހުރިހައި ކަންކޮޅުތަކެއްގައިވެސް ދަށަށް ހިނގައްޖެޔޭ ގޮވައި ނަގަންފެށި ކަމެވެ. މިހެން ގޮވަނީ ކޮންބައެއްކަން އެންމެންނަށްވެސް އެބަ އެނގެއެވެ.\nހަމަމިޔާއެކު އެކުހެން ސިއްހީ ދާއިރާގައި މަސައްކަތް ކުރަމުން ގެންދާ ޑޮކްޓަރުންނަށް އެކިއެކި ކަންކަމާ ގުޅިގެން ހަމަލާދިނުމާ ، ސިއްހީ ދާއިރާގައި މަސައްކަތްކުރާ ބިދޭސީ އަންހެނުންނަށް ޖިންސީ ގޯނާތައްވެސް ދިނުން މިވަނީ ފެށިފައެވެ. ޑޮލަރަށް މިއައި ބަދަލާ ގުޅިގެން ބިދޭސީ ޑޮކްޓަރުންނަށްވެސް ކުރިމަތިވެފައިވާ ދަތިތަކާ އެކުވެސް ބުނެވޭ ގޮތުގައި އެމީހުން ގެންނަ އެޖެންޓުން މިއަދު މާގިނަ އަދަދެއްގެ ފައިސާ އެމީހުންގެ އަތުން އަތުލައެވެ. އާދައިގެ ނަރުހެއްގެ އަތުން 3500 ޑޮލަރު ނަގަމުން ގެންދާއިރު ޑރ ންގެ އަތުން ނަގާނީ ކިހާވަރެއްކަމެއް ނޭނގެއެވެ. އެކަމަކު އެނގޭ ކަމަކީ ބިދޭސީން ރާއްޖެ ގެނައުމުގައި ގެންނަ ފަރާތްތަކާ އެޖެންޓުންނާ އަދި މިކަމުގައި ހަރަކާތްތެރިވާ ދައުލަތުގެ މުއައްސަސާ ތަކުގެ ތެރޭގައިވެސް ބޮޑެތި މައްސަލަތަކެއް ފެންމަތި ވެފައިވާކަމެވެ.\nމިއަދު ރާއްޖޭގައި ހެލްތު ކޯޕަރޭޝަންތައް ހެދިގެން މަސައްކަތް ފަށައިގެންފައި ވާއިރު މިކޯޕަރޭޝަންތައް ހިންގިޔަ ނުދޭން އެކިއެކި ބަހަނާތައް ދައްކައި އިދިކޮޅު ފަރާތްތަކުން މަސައްކަތް ކުރަމުން ގެންދާއިރު ، ލޯކަލް ކައުންސިލް ގާނޫނާއެކު ސިއްހީ ދާއިރާގެ ބައެއް ކައުންސިލުތަކުގެ ދަށަށް ދިއުމުންވެސް ރައްޔިތުންނަށް މިވަނީ އޮޅުންބޮޅުން އަރާފައެވެ. މިގަޑުބަޑުގަނޑުގެ އަސަރު ނުސީދާކޮށް ކުރަމުން ދަނީ ހެލްތު ކޯޕަރޭޝަން ތަކަށް ކަމަށް ވިޔަސް މިކަމުގެ އެންމެ ނޭދެވޭ އަސަރު މިކުރަނީ ދިވެހި ރައްޔިތުންނަށެވެ. ސިއްޚީ ޚިދުމަތުގެ ފެންވަރު ދަށްކުރުމަށް އެކިއެކި ރޭވުންތައް ހިންގައި އަޑުތަކެއް އަރުވަމުން ގެންދާ ބަޔަކު އެމީހުންގެ އަމާޒަކީ ރައްޔިތުން ރުޅިއަރުވައިގެން ވެރިކަން ބަދަލުކުރުވުން ކަމުގައި ދެކިގެން މިކުރަމުންގެންދާ މަސައްކަތް ބިދޭސީ ޑޮކްޓަރުން މިއަދު ރާއްޖެއަށް އައުމަށް ހުރަހެއް ކަމުގައި ހަދައިގެން އެގެންދަނީ ކާމިޔާބު ކުރެވޭތޯ މަސައްކަތް ކުރަމުންނެވެ. ގައިނީންފަދަ ސްޕެޝަލިސްޓުން މިއަދު ރާއްޖެއަށް އައުމަށް ދެކޮޅު ހަދަމުން ގެންދާ ގެންދިއުމުގައި ފާހަގަކުރެވޭ އެތަކެއް މައްސަލަ ތަކެއް އަބަހުރިމެއެވެ. އަދި ، މިއަދުވެސް ސަރުކާރުގެ މަތިފަޑީގައި ތިއްބެވި ބައެއް ފަރާތްތަކުން އުފެދިފައިމިވާ ހެލްތު ކޯޕަރޭޝަން ތަކުގެ ދައުރު އެންމެ ފުރިހަމަ ގޮތުގައި އަދާކުރުމަށްވެސް ހުރަސްތަކެއް އަޅަމުން ގެންދާ ކަމުގައި ދަންނަވާން ޖެހެއެވެ. މީގެ ސަބަބުން އިދިކޮޅު ފަރާތްތަކުން ރޭވުންތެރިކަމާއިއެކު އެކުރާ މަސައްކަތްތައް ކާމިޔާބު ވުމަށް ފުރުސަތު އިތުރުވާއިރު ސިއްހީ ދާއިރާ މިދަނީ ޕެރަލައިޒް ވަމުންނެވެ.


BREAKING| Udhayyu Ge Maru:3Meehakaa Kuda Kujjehge Mahchah Dhauva Kuran PG Ah - Vaguthu\n6 މަސް ކުރިން ( މާޗް 18, 2021 )\nގއ.މާމެންދޫ، ލިލީ އޮފްދަ ވެލީ، އަހްމަދު އުދައްޔު (17 އ.)\nގއ. މާމެންދޫގައި ހިންގި ގްރޫޕް މާރާމާރީގައި މަރާލި ކުއްޖާގެ މަރުގެ މައްސަލައިގައި ތިން މީހަކާއި ކުޑަ ކުއްޖެއްގެ މައްޗަށް ދައުވާ ކުރަން ޕްރޮސެކިއުޓަ ޖެނެރަލް (ޕީޖީ) އޮފީހަށް ފޮނުވައިފިއެވެ.\nފުލުހުން މިއަދު ވިދާޅުވީ މާމެންދޫގައި ހިންގި މަރާމާރީގައި އެ ރަށަށް އުފަން އަހުމަދު އުދައްޔު 17، ނިޔާވި މައްސަލައިގެ ތަހުގީގު ނިންމައި ދައުވާ ކުރުމަށްޓަކައި ޕީޖީ އޮފީހަށް ފޮނުވާފައި ވަނީ މި މަހުގެ އަށް ވަނަ ދުވަހު ކަމަށެވެ.\nމި މައްސަލައިގައި ދައުވާ ކުރުމަށްޓަކައި ފޮނުވާފައި ވަނީ ތިން މީހަކާއި 18 އަހަރު ނުފުރޭ ކުޑަކުއްޖެއްގެ މައްޗަށް ކަމަށް ފުލުހުން ވިދާޅުވިއެވެ. ނަމަވެސް އެމީހުންނާ ގުޅޭ އެއްވެސް ތަފްސީލެއް ފުލުހުން އަދި ނުދެއެވެ.\nފުލުހުން ކުރިން ވިދާޅުވި ގޮތުގައި މާމެންދޫގައި ދެ ގްރޫޕެއްގެ ދެމެދުގައި މާރާމާރިއެއް ހިންގާފައިވަނީ ފެބްރުއަރީ މަހުގެ 8 ވަނަ ދުވަހުގެ ރޭ 10 ޖަހާކަންހާއިރެވެ. އުދައްޔުގެ ފުރަގަހުން ފުއްޕާމެއާ ދިމާލަށް ތަކުރާރުކޮށް ވަޅި ހަރާފައި ހުރި ކަމަށްވެއެވެ. މި މާރާމާރީގައި އުދައްޔުގެ ބޭބެ އަށް ވެސް ސީރިއަސް އަނިޔާތަކެއް ލިބިފައިވެއެވެ. އެކަމަކު، އޭނާގެ ހާލު މަޑުމަޑުން ރަނގަޅުވަމުން އަންނަ ކަމަށްވެއެވެ.\nއުދައްޔުގެ މަރަށް އިންސާފު ހޯދުމަށް ދިވެހި ފުުލުހުން އަޅަން ޖެހޭ ކޮންމެ ފިޔަވަޅެއް އަޅާނެ ކަމަށް ހޯމް މިނިސްޓަރ އިމްރާން އަބްދުﷲ ވަނީ ވިދާޅުވެފައެވެ. އިމްރާން ވިދާޅުވީ، ހައްގަކާ ނުލާ ފުރާނަ ނަގާލުމަކީ ބޮޑުވެގެންވާ ފާފައެއް ކަމަށާއި، ބޮޑުވެގެންވާ ކުށެއް ކަމަށެވެ. އަދި ރާއްޖޭގެ ފަސްގަނޑުގައި މިފަދަ ޖަރީމާތައް ހިންގުމަކީ ސަރުކާރުން ތަހަންމަލު ކުރާނެ ކަމެއް ނޫން ކަމަށް ވެސް އޭނާ ވިދާޅުވިއެވެ.


އިންޑިއާގައި ބަންގީގެ އަޑު އުނދަގުލަކަށް ވުމުގެ ޝަކުވާ ބޮޑުވަނީ | Sandhaanu\nއިންޑިއާގައި ބަންގީގެ އަޑު އުނދަގުލަކަށް ވުމުގެ ޝަކުވާ ބޮޑުވަނީ\nފަތިސްނަމާދުގެ ބަންގި ތާޅަފިލިން ގޮވާއިރު މާބޮޑަށް އަޑުގަދަކަމަށް ބުނެ އުއްތަރު ޕްރަދޭޝްގެ ސަރުކާރުގެ ވަޒީރަކު ނުރުހުން ފާޅުކޮށްފިއެވެ. އޭނާ ބުނިގޮތުގައި ފަތިސްނަމާދުގެ ބަންގީގެ އަޑު މަޑުކޮށް، ބޭނުމެއް ނެތް ތާޅަފިލި މިސްކިތުގެ މުންނާރުން ނަގަންޖެހެއެވެ.\nއާނަންދު ސަރޫޕް ޝުކުލާ އަވަށުގެ މެޖިސްޓްރޭޓަށް ފޮނުވި ޝަކުވާގެ ސިޓީގައި ބަޔާންކޮށްފައި ވަނީ ރެޔާއި ދުވާލު މިސްކިތްތަކުން ބަންގިގޮވާތީ ޔޯގާ ހެދުމަށާއި ހިންދޫންނަށް އަޅުކަން ކުރުމަށާއި އޮފީހުގެ މަސައްކަތްކުރަން ދަތިވާކަމަށެވެ.\nއާނަންދު ސަރޫޕް ޝުކުލާގެ ޝަކުވާ ގެ ސިޓީގައި މިސްކިތްތަކާއި ކައިރީގައި އެތައް ސްކޫލެއް ހުންނަކަމަށާއި ބަންގީގެ ސަބަބުން ދަރިވަރުންގެ ކިޔެވުމަށް ނޭދެވޭ އަސަރު ކުރާކަމަށް ވެސް ބަޔާންކޮށްފައިވެއެވެ.\nވަޒީރު ޝުކުލާ ވިދާޅުވިގޮތުގައި އަޑުގަދަކޮށް ބަންގި ގޮވުމުގެ އިތުރަށް މިސްކިތު ފަންޑަށް އެހީވުމަށް އެދި ގޮވުން ފަދަ ކަންތައްތައް ކުރުމުގެ ސަބަބުން ގޭގޭގައި ދިރިއުޅެމުންދާ އުމުރުން ދުވަސްވީ މީހުންނަށާއި ބަލިމީހުންނަށް އުނދަގޫވެއެވެ.\nވަޒީރު ޝުކުލާގެ ޝަކުވާތަކާ ގުޅިގެން މުސްލިމުންގެ އިސްފަރާތްތަކުން ބުނީ ބަންގި ގޮވުމާ ދެކޮޅަށް ވާހަކަދައްކަމުންދަނީ ދީނީކަންތައްތައް ހުއްޓުވައި ބައިބައި ކުރުމުގެ ބޭނުމުގައެވެ. އަދި އެއީ ދީނީކަންތައްތަކުގެ ތެރެއަށް ވަދެ ފިތުނަ އުފެއްދުމަށް ކުރާ ކަމެއްކަމަށެވެ.\nދިއްލީގެ މިސްކިތެއްގެ އިމާމެއްކަމުގައިވާ މުފްތީ މުކައްރަމް އަޙްމަދު ވޮއިސް އޮފް އެމެރިކާއާ ވާހަކަފުޅުދައްކަވަމުން ވިދާޅުވީ ތާޅަފިލިން ބަންގި ގޮވުމާ ދެކޮޅު ހަދަނީ މަޒުހަބުގެ ނަމުގައި ބައިބައިވުން އުފައްދައި ނަފުރަތުގެ ސިޔާސަތެއް ފަތުރަން ބޭނުންވާ މީހުންކަމަށެވެ.\nއޭނާ ވިދާޅުވިގޮތުގައި އުއްތަރު ޕްރަދޭޝްގެ ޗީފް މިނިސްޓަރކަން ހައްދުފަހަނަޅާފައިވާ ހިންދޫއެއްކަމުގައިވާ ޔޯގީ އަދުތިޔާނާތުއަށް ލިބިވަޑައިގެންނެވި ފަހުން މިސްކިތްތަކުން ތާޅަފިލި މަދުކުރަން އެންގުމުން އެ އަމުރަށް ވެސް މުސްލިމުން ވަނީ ކިޔަމަންވެފައެވެ.\nމުފްތީ މުކައްރަމް އަޙުމަދު ވިދާޅުވި ގޮތުގައި އާއްމު ރައްޔިތުންނަށް ކުރިމަތިވެފައިވާ މައްސަލަތައް ހައްލުކޮށްދޭން ސަރުކާރު ވަނީ ނުކުޅެދިފައެވެ. އެހެންވެ އާއްމުންގެ ސަމާލުކަން އެހެން ދިމާއަކަށް އަނބުރާލަންވެގެން ސަރުކާރުން ގެންގުޅޭ އެޖެންޑާއަކީ މިސްކިތްތަކާ ދިމާކުރުމެވެ.\nމުފުތީ މުކައްރަމް އަޙްމަދު ވިދާޅުވިގޮތުގައި ބަންގީގެ އަޑު އާދަޔާ ޚިލާފަށް ގަދަނަމަ އަޑު މަޑުކުރެވިދާނެއެވެ. އަދި ތާޅަފިލި ބޭނުން ކުރަނީ ބޭނުން ކުރަންޖެހޭ ވަގުތުތަކުގައެވެ. ބޭނުމެއް ނެތް ގޮތެއްގައި ތާޅަފިލި ބޭނުން ކުރުމަކީ ރަނގަޅު ކަމެއް ނޫންކަމަށް އޭނާ ވެސް ވިދާޅުވިއެވެ.\nމުފުތީ މުކައްރަމް ވިދާޅުވިގޮތުގައި މިހާތަނަށް އައިއިރު ތާޅަފިލި ބޭނުންކޮށްގެން ބަންގި ގޮވުމާ ދެކޮޅަށް އެއްވެސް ބަޔަކު ޝަކުވާކޮށް ނުރުހުން ފާޅުކޮށްފައެއްނުވެއެވެ. އޭނާ ސުއާލުކުރެއްވި ގޮތުގައި ކުއްލިއަކަށް ބަންގީގެ އަޑުގަދަކަމަށް ބުނެ ބައެއް މީހުން ޝަކުވާކުރަން ފެށީ އެމީހުންގެ ކަންފަތް މާބޮޑަށް ބަލިކަށިވީ ހެއްޔެވެ؟ ނޫންނަމަ އެހެން މަޒުހަބުތަކުގެ މީހުންގެ ކަންތައްތަކާ ޝަކުވާ ކުރާ މީހުން ނުރުހި ނުގަބޫލު ވާން ފެށީ ހެއްޔެވެ؟\nއިންޑިއާގެ އިންސާނީ ހައްގުތަކަށް މަސައްކަތްކުރާ މީހާ ކަންޑޯރީ ބުނިގޮތުގައި ގައުމުގެ ހުރިހާ އެންމެންނަށް ވެސް އެމީހެއްގެ މަޒުހަބާ އެއްގޮތަށް ކުރިއަށް ދިއުމުގެ ހައްގު ގާނޫނު އަސާސީން ވަނީ ލިބިދީފައެވެ.\n“ބަންގީގެ އަޑުން އުނދަގޫވާ މީހުންގެ އިންސާނީ އަދި ގާނޫނީ ހައްގުތަކެއް ވާނަމަ، ބަންގި ގޮވާ މީހުންގެ ވެސް އިންސާނީ އަދި ގާނޫނީ ހައްގުތަކެއްވޭ.” މީހާ ކަންޑޫރީ ބުންޏެވެ.\nވޮއިސް އޮފް އެމެރިކާއާ ވާހަކަދައްކަމުން މީނާ ބުނީ ކޮންމެ މީހަކަށް ވެސް އެ މީހެއްގެ މަޒުހަބާ އެއްގޮތަށް ކުރިއަށް ދިއުމުގެ ހައްގު ގާނޫނު އަސާސީން އެމީހަކަށް ލިބިދީފައިވާ ކަމަށެވެ.\nއޭނާ ބުނިގޮތުގައި ރޭގަނޑު 10ގެ ކުރިން އަދި ފަތިހު5ގެ ފަހުން ބަންގި ގޮވާނަމަ، އެކަމާ އެއްވެސް މީހަކު ކަންބޮޑުވާކަށް ނުޖެހޭނެއެވެ.\n“ހަމައެކަނި ބަންގިން އުނދަގޫ ވާނަމަ އެއީ ވަރަށް ބޮޑަށް ސުއާލު އުފެދޭކަމަކަށްވާނެ. ބަންގީގެ އަޑުން އުދަނގޫ ވާމީހުންނަށް އެހެން ބައެއްކަންތައްތަކުން ވެސް އުނދަގޫވާންޖެހޭނެ. އޭރުން ހުރިހާތަނެއްގައި ވެސް ތާޅަފިލި ބޭނުން ކުރުން ޖެހޭނީ މަނާކުރަން. ހިންދޫންނަށް ވެސް ޖެހޭނީ އަޅުކަން ކުރުމުގައި އަޑުގަދަވާ ތަކެތި ބޭނުން ކުރުން މަނާކުރަން.” މީހާ ކަންޑޫރީ ބުންޏެވެ.\nކުޑަދުވަސްކޮޅެއް ކުރިން އިލާހު އާބާދު ޔުނިވަސިޓީގެ ވައިސް ޗާންސެލަރ ސަންގީތާ ސްރީވާސްތޯ ވެސް އޭނާގެ ގޭގެ ކައިރީގައި ހުންނަ މިސްކިތަކުން ފަތިސްނަމާދުގެ ބަންގި ގޮވާތީ ނުނިދޭކަމަށް ބުނެ ކަމާ ބެހޭ ފަރާތްތަކަށް ޝަކުވާ ކުރިއެވެ. އޭނާގެ ޝަކުވާތަކުގެ ތެރޭގައި ބަންގީގެ އަޑަށް ހޭލެވޭކަމަށާއި އޭގެ ފަހުން ނިދަން އުޅުނަސް ނުނިދޭކަމަށާއި އެކަމުގެ ސަބަބުން އޭނާގެ ނިދި ފުރިހަމަނުވާކަމަށާއި ދުވާލު ހަތަރުދަމު ބޮލުގައި ރިއްސާކަމަށާއި ބަރާބަރަށް މަސައްކަތް ނުކުރެވޭކަމަށް ބުނެފައިވެއެވެ.\nސަންގީތާގެ ޝަކުވާތަކާ ގުޅިގެން ފުލުހުން މިސްކިތުގެ އިސްފަރާތްތަކާ ވާހަކަ ދެއްކުމުން އެމީހުން ބުނީ ތާޅަފިލިން ކުރިން ބަންގި ގޮވާއަޑު ދެބައިކުޅަ އެއްބަޔަށް މަޑުކޮށްފައިވާކަމަށެވެ.\nފަހަކަށް އައިސް އިންޑިއާގެ މުސްލިމުންނަށް އެގައުމުގެ އެކި ސަރަހައްދުތަކުގައި ހިންދޫން ދަނީ ތަފާތު ގޯނާކޮށް، ދުއްތުރާތައް ކުރިމަތިކޮށް އަނިޔާ ދެމުންނެވެ.\nއިންޑިއާގައި ދެ މިލިއަނެއްހާ މުސްލިމުން އުޅޭއިރު ބިލިއަނެއްހާ ހިންދޫން އުޅެއެވެ. ހިންދޫންނަކީ ވެސް ފަތިހު އަޅުކަން ކުރަން ތެދުވެ އެހެން މީހުންގެ ނިދި ނަގާލާވަރަށް ފައްޅިތަކުގައި އެކިއެއްޗެތި ތަޅައި އަޑުގަދަކުރަމުންދާ ބައެކެވެ.


Tourism dhaairaa in gehlifaivaa vazeefaa thah iyaadha kurumah mashvaraa kohfi\nޓޫރިޒަމް ދާއިރާއިން ގެއްލިފައިވާ ވަޒީފާތައް އިޔާދަކުރުމަށް މަޝްވަރާކޮށްފި--ޓުއަރިޒަމް މިނިސްޓްރީ\nޓޫރިޒަމް ދާއިރާގެ މުވައްޒަފުންގެ ތެރެއިން ވަޒީފާ ގެއްލުނު ފަރާތްތަކުގެ ވަޒީފާ އަލުން އިއާދަކުރުމާއި ބެހޭގޮތުން ޓުއަރިޒަމް މިނިސްޓަރ އަލީ ވަހީދު އދގެ ފަތުރުވެރިކަމާބެހޭ ޖަމިއްޔާ ޔޫއެންޑަބްލިއުޓީޓޯ އާއިއެކު ބޭއްވި ބައްދަލުވުމެއްގައި މަޝްވަރާކޮށްފިއެވެ.\nބައްދަލުވުމުގައި ޓޫރިޒަމް މިނިސްޓަރ ވަނީ ފަތުރުވެރިކަމުގެ ސިނާއަތަށް ބޭނުންވާ ފައިސާ އަދި ސިނާއަތުގެ މުވައްޒަފުންގެ ވަޒީފާ އަލުން އިއާދަކުރުމާއި ބެހޭގޮތުން ވާހަކަ ދައްކަވާފައެވެ.\nމިއީ ފަތުރުވެރިކަމަށް ކުރިމަތިވެފައިވާ ހީނަރުކަމުން އަރައިގަތުމާއި ގުޅޭގޮތުން ޔޫއެންޑަބްލިއުޓީއޯގެ ސައުތް އޭޝިޔާ ރީޖަނަލް ކޮމިޝަންގެ ޗެއަރ އާއި އެކު ބޭއްވި ކްރައިސިސް ކޮމިޓީ5ވަނަ ބައްދަލުވުމެވެ. މި ބައްދަލުވުމުގައި ދުނިޔޭގެ އެކި ގައުމުތަކުގެ އިސް އޮފިޝަލުން ބައިވެރިވެވަޑައިގެންނެވި އެވެ.\nމި ބައްދަލުވުމުގައި މިނިސްޓަރު ވަނީ ރައްކާތެރި މިންގަޑުތަކެއް ކަނޑައަޅާ މި ޖުލައި މަހުގައި ބޯޑަރުތައް ހުޅުވާލުމަށް ވަމުންދާ ތައްޔާރީތަކުގެ މައްޗަށް އަލިއަޅުއްވާލައްވާ ވާހަކަދައްކަވާފަ އެވެ. އަދި މިމިންގަނޑުތައް ކޮންމެ 14 ދުވަހަކުން ސިނާއަތުގެ މަސްލަހަތުވެރިންނާއި ކަމާއިގުޅޭ އިދާރާތަކުގެ މަޝްވަރާގެ މަތިން މުރާޖާކުރާނެކަމަށް މިނިސްޓަރ ވިދާޅުވިއެވެ.


Zuhaa ge maruge massalaagai bidheyseeaku hayyarukohfi\nމިމަހު ކުރީކޮޅު މާލޭ މަގުމަތީގައި މަރާލާފައި އޮއްވާ ފެނުން ހައްވާ ޒުހާގެ މަރާ ގުޅިގެން ބިދޭސީއަކު ހައްޔަރުކޮށްފި އެވެ. މީގެ ކުރިން ވެސް ވަނީ ޒުހާގެ މަރާ ގުޅިގެން އިތުރު ދެ ދިވެހިން ހައްޔަރުކޮށްފަ އެވެ. އެއީ 28 އަހަރުގެ ފިރިހެނަކާއި 50 އަހަރުގެ އަންހެނެކެވެ.\nފުލުހުންގެ އިންފޮމޭޝަން އޮފިސަރު އިސްމާއީލް އަލީ މިއަދު ވިދާޅުވީ ޒުހާގެ މަރާ ގުޅިގެން އިއްޔެ ކޯޓު އަމުރެއްގެ ދަށުން ބަނގްލަދޭޝް ފިރިހެނަކު ހައްޔަރުކޮށްފައިވާނެ ކަމަށާއި އަދި މިހާރު ވާނީ އޭނާގެ ބަނދުގެ މުއްދަތަށް 15 ދުވަސް ޖަހައަފައި ކަމަށެވެ.\nހ. ދޫހިމެރި ގޯޅިތެރެއަށް މަރާލައި އެއްލާފައި އޮތް ޒުހާގެ ޒުހާގެ އާއިލާއިން ބުނެފައި ވަނީ، ޒުހާ މަރުވި ރޭ އޭނާގެ ފަހަތުން މީހުންތަކެއް ދުވިތަން ބަޔަކަށް ފެނިފައިވާ ކަމަށެވެ. އަދި އޭނާގެ ކަރުގައި ޒަހަމްތަކެއް ހުރި ކަމަށް ވެސް ބުނެފައިވެ އެވެ. އެ މައްސަލައާ ގުޅިގެން ޒުހާގެ މަރުގެ ހަގީގަށް ހޯދުމަށް ޓްރެވިންޑްރަމްގެ ހޮސްޕިޓަލަކުން ޕޯސްޓް މޯޓަމް ހެދުމަށް ފަހު މާލެ ގެނެސް މިހާރު ވަނީ ވަޅުލާފަ އެވެ.\nޒުހާ މަރާލާފައި އޮއްވާ ފެނުނީ މި މަހުގެ ހަތަރު ވަނަ ދުވަހު އެވެ.\nހައްވާ ޒުހާ ލ. ގަން ބިދޭސީން\n193 ބިދޭސީ ޓީޗަރުން ނަގައިފި


Thailand ge Minor hotels in Fares gai mathee fenvaruge resort eh hadhanee | Mihaaru\nތައިލެންޑްގެ މައިނާ ހޮޓެލްސް އާއި ސީޕްރިއާ ގުޅިގެން ރިސޯޓެއްގެ ގޮތުގައި ތަރައްގީކުރާ ބ. ފަރެސް: އެ ރަށް އަންނަ އަހަރު ހުޅުވާނެ.\nތައިލެންޑްގެ މައިނާ ހޮޓެލްސްއިން ފަރެހުގައި މަތީ ފެންވަރުގެ ރިސޯޓެއް ހަދަނީ\n24 އޯގަސްޓް 2017 - 16:193comments\nތައިލެންޑްގެ މައިނާ ހޮޓެލްސް އާއި ސީޕްރިއާ ގްރޫޕް ގުޅިގެން 70 މިލިއަން ޑޮލަރު (ގާތްގަނޑަކަށް އެއް ބިލިއަން ރުފިޔާ) ހަރަދުކޮށްގެން ބ. ފަރެހުގައި މަތީ ފެންވަރުގެ ރިސޯޓެއް ހަދަން ނިންމައިފި އެވެ.\nޓޫރިޒަމް ހަބަރުތައް ގެނެސްދޭ ވެބްސައިޓެއްގައި ބުނެފައި ވަނީ "އަވާނީ ފަރެސް މޯލްޑިވްސް ރިސޯޓު"ގެ ނަމުގައި އެ ރަށް ތަރައްގީކުރަން ރާއްޖޭގައި މިހާރު ވެސް ގިނަ ރިސޯޓުތަކެއް ހިންގާ މައިނާ ހޮޓެލްސްއާއި ސީޕްރިއާ އެކު ޖޮއިންޓްވެންޗާ އެއްބަސްވުމެއްގައި މިހާރު ސޮއިކޮށްފައިވާ ކަމަށެވެ. އޭގެ އިތުރުން އެ ކުންފުނިން ސީޕްރިއާއިން ކްލަބް މެޑް ކަނި ވެސް ގަނެ، ހިންގުމަށް ނިންމާފައި ކަމަށް ވެސް އެ ވެބްސައިޓްގައި ބުނެފައިވެ އެވެ.\nދަރަވަންދޫ އެއާޕޯޓުން ފުރައިގެން 30 މިނެޓުން ދެވޭ ހިސާބުގައި އޮންނަ ފަރެހަކީ 12.4 ހެކްޓަރުގެ ރަށެކެވެ. އެ ރަށް ހުޅުވަން ހަމަޖެހިފައި ވަނީ 2019 އަހަރުގެ ފަހުކޮޅު ކަމަށް ވެސް އެ ވެބްސައިޓްގައި ބުނެފައިވެ އެވެ.\nއަވާނީ ހޮޓެލްސްގެ ގްރޫޕް ޑިރެކްޓަރު އަލެޖެންދްރޯ ބާނަބޭ ވިދާޅުވެފައި ވަނީ ގުދުރަތީ ރީތިކަން ދައްކުވައިދޭ ގޮތަށް ތަރައްގީކުރާ ރިސޯޓުގައި އެކި ފެންވަރުގެ 200 ކޮޓަރި ހުންނާނެ ކަމަށެވެ. އަދި އެ ކޮޓަރިތަކުގައި އެންމެ ޒަމާނީ ވަސީލަތްތައް ގާއިމުކުރެވިފައި ހުންނާނެ ކަމަށް ވެސް އޭނާ ވިދާޅުވެފައިވެ އެވެ.\nއެ ރިސޯޓުގައި "އަވާނީ ސްޕާ" އާއި "އަވާނީ ކިޑްސް ކްލަބް"ގެ އިތުރުން ބޮޑު ސުވިމިން ޕޫލަކާއި ޕޫލް ބާއެއް ވެސް ހުންނާނެ ކަމަށް އެ ވެބްސައިޓްގައި ބުނެފައިވެ އެވެ.\nއަވާނީ ހޮޓެލްސްގެ ބްރޭންޑެއް ކަމަށްވާ "އަންނަތާރާ ހޮޓެލްސް އެންޑް ރިސޯޓް ސްޕާ" ބްރޭންޑްގެ ދަށުން 2011 ވަނަ އަހަރުން ފެށިގެން ރާއްޖޭގައި ތިން ރިސޯޓެއް ހިންގަ އެވެ. މީގެ ތެރެއިން އެއް ރިސޯޓު ހިންގަނީ ބ. އަތޮޅުގަ އެވެ.


Anhenaku Accidentve Marah Thelhemun Dhiya Iruves Emme Thibee Balan - Vaguthu\nއަންހެނަކު އެކްސިޑެންޓުވެ މަރަށް ތެޅެމުންދިޔައިރުވެސް އެންމެން ތިބީ ބަލަން\nދާދިފަހުން ޗައިނާގެ ޒުމަންޑިއަންގައި ހިނގި އެކްސިޑެންޓެއްގައި އަންހެނަކު މަރަށް ތެޅެމުންދިޔަ މަންޒަރު ފެންނަ ވީޑިއޯއެއް މީސް މީޑިއާގައި ދައުރުވެ ގިނަބައެއްގެ ސަމާލުކަމަށް ވަނީ އައިސްފައެވެ. މަގު ހުރަސް ކުރަން އުޅުމުގެ ތެރޭގައި ދުއްވާފައި އައި ޓެކްސީއެއްގައި ޖެހި އެ އަންހެންމީހާ އެކްސިޑެންޓްވި އިރު އަންހެން މީހާގެ ގައިގައި ޖެއްސި ޓެކްސީ ޑްރައިވަރު ބެލީ އެހީވުމުގެ ބަދަލުގައި ފިލުމަށެވެ.\nޒަހަމްތަކާއި އެކު މަގުގައި އެހީއަށް އެދި އެދި އޮއްވާ އަނެއްކާވެސް އިތުރު ކާރެއް އެ އަންހެން މީހާގެ ގައިމަތިން ހުރަސް ކުރިއެވެ. އެއާއި އެކު އޭނާގެ ޙަބަރު ހުސްވެ މި ދުނިޔެއާއި އަލްވަދާއު ކިޔެއެވެ. އޭނާގެ އެންމެ ފަހު ވަގުތުގައި މަރަށް ތެޅެމުންދިޔަ މަންޒަރު ބަލަން ކައިރީގައި އެތަށް ބަޔަކު ތިބި ނަމަވެސް އެއިން އެކަކުވެސް އެ އަންހެން މީހާއަށް އެހީތެރިވާކަމަށް މަސައްކަތެއް ނުކުރެއެވެ. އަދި މަގުން ދުއްވާފައިދިޔަ ވެހިކަލްތައް މަޑުކުރުވައި އޭނާ ސަލާމަތްކުރުމަށް އެހީވެފައެއްވެސް ނުވެއެވެ.\nއެކްސިޑެންވެ އަންހެނަކު ޒަހަމްވެފައިވާކަމުގެ ރިޕޯޓެއް ލިބިގެން އެ ސަރަހައްދަށް ފުލުހުންގެ ޓީމަކުން ގޮސް ބެލިއިރުވެސް އޭނާ އޮތީ މަގުމަތީގައެވެ. ފުލުހުން ދިޔައިރުވެސް އޭނާގެ ފުރާނަ ނެތްކަމަށް އޮފިޝަލުން ވަނީ ބުނެފައެވެ. އެ އަންހެން މީހާއަކީ ކާކުކަން ދަނެގަނެވިފައިވާއިރު އޭނާގެ މަރުގެ މައްސަލަ ތަހުގީގު ކުރަމުން އަންނަ ކަމަށް އެފަރާތްތަކުން ބުނެއެވެ.\nޗިއޮންގީ މަރުވި މަންޒަރު ކައިރީގައިވާ ކެމެރާތަކަށް އަރާފައިވާއިރު އޭނާ މަރުވި މަންޒަރު ދައްކުވައިދޭ ވީޑިއޯއަށްވެސް ވަނީ ގިނަ ބައެއްގެ ސަމާލުކަން ލިބިފައެވެ. އެގޮތުން 61،000 މީހުން އެ ވީޑިއޯ ޝެއާކޮށް ނުރުހުން ފާޅުކޮށްފައިވެއެވެ. މި މައްސަލައާއި ބެހޭ ގޮތުން ޗައިނާގެ ފުލުހުން ބުނީ މަރުގެ މައްސަލައިގައި ޝާމިލްވާ ދެ ޑްރައިވަރުން ހޯދުމުގެ މަސައްކަތް ކުރަމުން އަންނަ ކަމަށާއި މިހާތަނަށް އަދި އެއްވެސް މީހަކު ހައްޔަރުކޮށްފައި ނުވާކަމަށެވެ.


އަސަރު 13 – Esfiya – Dhivehi Vaahaka Site\n- by Liaa - 0- June 12, 2016\n“ދަރިފުޅާ… ބައްޕަ ބަލާނަން އިނގޭ ތިކަން ކޮއްދެވޭތޯ..” ހުސައިން ވަރަށް ލޯބިން އަހުލާ ގެ ކޮލުގައި ހިފާލަމުން ބުނެލިއެވެ.\n“ޝުކުރިއްޔާ ބައްޕާ..” އަހުލާ އުފަލުން ހުސައިން ގައިގައި ބައްދާލަމުން ބުނެލިއެވެ.\nއެދުވަހު ޝިކާ ގެއަށް އައިސް ވަތް އިރު ހީވަނީ ފޮޅިފައިވާ ފިނިފެން މަލެއް ހެންނެވެ. އޭނާ ހުރީ އެހާ ވެސް އުފާވެފައެވެ. ގެއަށް އައިސް އޭނާ އެންމެ ފުރަތަމަވެސް ގުޅާލީ އޭނާގެ ބައްޕައަށެވެ. ޝިކާ އަށް މަތީ މާކްސް ލިބުމުން ސަމީރު ވަރަށް އުފާވިއެވެ. އަދި އިތުރަށް މަސައްކަތް ކުރުމަށް ވެސް ނަސޭހަތް ދިނެވެ. އެދުވަހު ޝިކާ ގޭ އެންމެނާވެސް ވަރަށް ވާހަކަދެއްކިއެވެ. އަދި މިހާރު ކުރިއަށް ވުރެ ވެސް އޭނާ އަނގަގަދަ ވެއްޖެއެވެ. އަމިއްލައަށް ފެނިގެން ގޮސް މީހުންނާ ދިމާއަށް އެއްޗެހި ބުނެލައެވެ. ޒީލަ ގަދަވެގެން އުޅޭ ރީނާ ވެސް ހުންނަނީ ޝިކާ އޭނާ އާ ދިމާއަށް ބުނެލާ ބަސް ބަހުގެ ސަބަބުން ކޮސްވެފައެވެ. މިކަމާ އެންމެ އުފާވެފައި ހުންނަނީ ލިވާން އެވެ. ޝިކާ އޭނާ އާ ގިނަގިނައިން ވާހަކަދައްކައި އުޅޭތީއެވެ.\nޝިކާ މިހާރު ބޭނުންވަނީ ތާމިން ގެ ޚިޔާލުތަކާ ވީހާވެސް ބޮޑަށް ދުރަށް ދާށެވެ. އޭނާގެ ހިތާމަތަށް މިއަދު ވަނީ ނަފްރަތަށް ބަދަލުވެފައެވެ. އޭނާ މިހާރު ތާމިން ދެކެ ވަރަށް ރުޅިއާދެއެވެ. ދުވަހަކުވެސް ތާމިން ފެންނަ ހިސާބަށް ނުދިއުމަށް އޭނާގެ ހިތުގައި އަޒުމްކަނޑައެޅިއެވެ. ނަމަވެސް ބައެއް ފަހަރު ތާމިން ގެ މަތިން ހަނދާންވުމުން އޭނާގެ ހިތުގައި ކުޑަ ރިހުމެއް އުފެދެއެވެ. ނަމަވެސް އެގޭގައި އުޅޭ ކުދިންނާ އެކީ މަޖާކޮށްލާ ހަދާލުމުން އެ ރިހުން ވެސް ފިލާ ދާ ކަހަލައެވެ. މިހާރަކަށް އައިސް ޝިކާ ވަރަށް ގިނައިން ކައެވެ. އެހެންކަމުން، ދުވަސްތަށް ފާއިތުވަމުން ދިޔަ ވަރަކަށް އޭނާގެ ހަށިގަނޑު މަސްޖަހާ ރީތިވަމުން ދިއައެވެ. ގައިގެ ކުލަވެސް އިތުރަށް ދޮން ވަމުން ދިއައެވެ.\nއެއްދުވަހެއްގެ ހަވީރެވެ. އަހުސަން ބޯޅަކުޅެ ނިންމާފައި ގެއާ ދިމާއަށް މަޑުމަޑުން ހިނގަމުން ދިއައެވެ. ތުނި ތުނި ވާރޭގެ ތިކިތަށް އޭނާގެ މުޅި ހަށިގަނޑު އެއްކޮށް ތެންމަމުން ގެންދިއެވެ. ބޮލުގައިވާ ފެންތަށް ފޮޅާލަމުން އޭނާ ގޯތިތެރެއަށް ވަންނަން ހިނގައިގަތްތަނާ ފެނުނު މަންޒަރަކުން ދެވަނަ ފަހަރުވެސް އޭނާއަށް އެދިމާއަށް ބަލާލަން މަޖުބޫރުވިއެވެ. ވާރެއާ ތެމިގެން މާގަސްތަކުގެ ތެރޭގައި މިއުޅެނީ ޝިކާ ނޫން ދެވަނަ މީހެއް ނޫނެވެ. ހީވާގޮތުގައި ހަލީމާ ބުނެގެން ގަސް އިންދަނީއެވެ. އަބަދުވެސް ގަޔަށް ދޫކޮށް ހުންނަ ހެދުން ވަނީ އޭނާގެ އެ ލޫޅާފަތި ހަށިގަނޑުގައި ހިފާލާފައެވެ. އެ މޫނުގައި ފެންތިކިތަށް ވިދަމުން ދިއައިރު އިރުކޮޅާ ހީކަރުވާވަރުން އޭނާ ދެއަތުން ދެކޮނޑުގައި އަތް ހާކާލަމުން ގެންދެއެވެ. އެމޫނުމައްޗަށް އިރު އިރުކޮޅާ މާނަވީ ހިނިތުންވުމެއް ވެރިވަމުން ދިއައެވެ. މަންޒަރު ބަލަން ހުރި އަހުސަނަށް އޭނާ ސިފަވެގެން ދިއައީ ހޫރު ޕަރީއެއްގެ ސިފައިގައެވެ. އާޝޯޚުވެފައި އެ ލޯބި ކުއްޖާއާ ދިމާއަށް ބަލަހައްޓައިގެން އޭނާ އަށް ހުރެވުނީ ކިހާއިރަކުކަން ޚުދު އޭނާ އަކަށް ވެސް ނޭނގުނެވެ. ހޭވެރިކަމެއް ވުމުން އޭނާ އަވަސް އަވަހަށް ދެފަރާތަށް ބޯ ހޫރާލުމަށް ފަހު ޗުސް ތަޅަމުން ގޭތެރެއަށް ވަދެގެން ދިއައެވެ.\nއަހުސަނު ފާހާނާ އަށް ވަދެ ފެންވަރާ ތާޒާވެލައިގެން ނިކުމެ އެނދުގައި ޖައްސާލީ ފޮތެއް ހިފައިގެންނެވެ. ޓެސްޓުވެސް ބޯމަތި ވެފައި ވުމާއެކު އޭނާ ބޭނުންވަނީ ކުރިއަށް ވުރެވެސް ރަނގަޅު ނަތީޖާއެއް ހޯދާށެވެ. ނަމަވެސް އޭނާއަށް ފޮތާ ދިމާއަށް ބަލަހައްޓައިގެން އޮވެވުނީ ނަމެއްގައެވެ. އޭނާގެ ސިކުނޑީގައި ރަނިކަން ކުރަމުން ދަނީ އެހެން ފަރާތެކެވެ. ލޯމަރާލާ އިރަށް ސިފަވެގެން ދަނީ އެ ސޫރައެވެ. މާގަސްތަކުގެ ތެރޭގައި އުޅުން އިރު އެ ރީތި މޫނަށް ވެރިވެފައިވާ ހިނިތުންވުމެވެ. އަހުސަނު އަށް އެ ޚިޔާލުތަކަށް ގެއްލިފައި އެތަށް އިރެއް ވަންދެން އޮވެވުނެވެ. އެންމެ ފަހުން ނިދި އޭނާގެ ބޮލަށް ސަވާރުވާން ފެށުމުން ފޮތް ބާއްވާފައި އޮށޯވެލިއެވެ.\nހެނދުނު ހޭލެވުނު އިރު އަހުސަނުގެ މޫނުމަތީގައި ވަނީ ފުޅާ ހިނިތުންވުމެކެވެ. ދުވަހަކީ ހޮނިހިރު ދުވަސް ކަމުން އޭނާ ކަންނެތް ވެފައި އެތަށް އިރެއް އެނދުގައި އޮތެވެ. އޭނާ އަށް ފެނުނު ހުވަފެނާ މެދު ވިސްނާށެވެ. އެ ހުވަފެން މަތިން ހަނދާންވާ ކޮންމެ ފަހަރަކު އޭނާގެ ދޮން މޫނު ރަތް ވެގެންދާ ގޮތުން ހީވަނީ އާ ކައިވެންޏަށް ތައްޔާރުވަމުން ގެންދާ އަންހެއްކުއްޖެއް ހެންނެވެ. ފުރޮޅި ފުރޮޅި އެހެން އޮވެފައި އޭނާ ތެދުވި އިރު ކޮޓަރީގައި އެކަކުވެސް ނެތެވެ. އަވަސް އަވަހަށް ތެދުވެ ތުވާލި ކޮނޑުގައި އަޅުވާލައޮގެން ފާހާނާއަށް ވަނެވެ.\nއަހުސަނު ކޮޓަރިން ނިކުތް އިރު ރީނާ ފިޔަވައި އެންމެން ކާ މޭޒުދޮށުގައި ސައިބޯން ތިއްބެވެ. އެކި މީހުން އޮލަ ވާހަކައިގައި ތިބި ގޮތުން ހީވަނީ ބޮޑު އާއިލާއެއްހެންނެވެ. އޭނާގެ ލޮލުގައި އެންމެ ފުރަތަމަވެސް އަޅައިގަތީ ލިވާން އާ ވާހަކަދައްކަމުން ހީ ސަމާސާ ކުރަމުން ގެންދިޔަ ޝިކާ އެވެ. އޭނާގެ މޫނުގައި ވާ އުފާވެރި ހިނިތުންވުން ފެނިފައި އަހުސަނުގެ ހިތަށް ބުނެދޭން ނޭނގޭ ކަހަލަ އުފާވެރިކަމެއް ވެރިވެގެން ދިއައެވެ. އަހުސަނު އައިސް ލިވާން އާ ޖެހިގެން ހުރި ގޮނޑީގައި އިށީނުމުން ހަލީމާ ތެދުވެ އޭނާ އަށް ސައިތައްޓެއް އަޅައި ދިނެވެ. އޭރުވެސް މޭޒުދޮށުގައި ކޮންމެވެސް ކަމަކާ މެދު ބަޚުސްކުރަމުން ގެންދެއެވެ.\n“އާނ.. ދެން އަހުސަން ބުނެބަލަ… އަންހެނުންނަށް ވެސް ހަމަ ފިރިހެނުންނަށް ކުރެވޭ ކަމެއް ވެއްޖެއްޔާ ކުރެވޭނެއްނު ދޯ؟ ލިވާން ކިޔަނީ ނުކުރެވޭނެޔޯ… އަންހެނުން މާ ބަލިކަށި ވާނެޔޯ…” އަހުސަނު ގޮނޑީގައި އިށީނުމާއެކު ޝިކާ އޭނާ އާ ދިމާއަށް ބަލާލަމުން ބުނެލިއެވެ. އަހުސަނުއަށް ޝިކާ ކިޔާ އެއްވެސް އެއްޗެއް އަޑު ނީވޭކަހަލައެވެ. އޭނާ ހުރީ އެވަގުތު ޝިކާގެ ކަނޑެއް ފަދަ ފުން ދެލޮލަށް ބަލަހައްޓައިގެންނެވެ. އެ ދެލޮލުގައި އެވަނީ ކޮންފަދަ ޖާދުވީ އަސަރެއް ބާވައެވެ؟ އޭނާ އަށް އެ ދެލޮލުގެ ތެރެއަށް ގެއްލިފައި އިނދެވުނީ ވަށައިގެން ހިނގާ އެއްވެސް ކަމަކަށް އަޅާލުމެއް ނެތިއެވެ.\nއަހުސަނު އަށް ހޭވެރިކަމެއްވީ ޝިކާ އޭނާގެ ލޯ ކުރިމަތީގައި އަތް ހޫރާލުމުންނެވެ. ސިއްސައިގެން ގޮސް އޭނާ އަށް ކީކޭހޭ އަހާލެވުމުން ޝިކާ އަނެއްކާވެސް އޭނާ ކީ އެއްޗެހި ތަކުރާރުކޮށްލިއެވެ.\nހަވީރުގެ ހިތްގައިމު ވަގުތެވެ. ޝިކާ ކޮޓަރި ކުޑަ ދޮރުން ބޭރު ބަލަހައްޓައިގެން އިނީ ފުން ޚިޔާލަކަށް ގެއްލިފައެވެ. އޭނާގެ ފަން އިސްތަށިގަނޑު ހާމަޔަށް ދޫކޮށްލާފައިވާއިރު ކޮޓަރި ތެރެއަށް ވަންނަމުން ދިޔަ ފިނި ވައިރޯޅިތަށް އޭނާގެ އިސްތަށިގަނޑާ ކުޅެމުން ދެއެވެ. ޝިކާގެ ޚިޔާލުގައި ވަނީ އަހުސަނެވެ. އަހުސަނު މިޔަދު އޭނާއާ ދޭތެރޭ ކަންތައް ކުރީ ކުރިން ކަންތައްކުރާ ގޮތަކަށް ނޫނެވެ. ކުރިން އަބަދު ޝިކާ އާ ބެހިލަ ބެހިލަ ހުންނަ އަހުސަނު މިޔަދު އަމިއްލައަށް ފެނިގެން އޭނާ އަށް ގޮވާވެސް ނުލައެވެ. ސައިބޮއިގެން ސިޓިންގރޫމުގައި އެންމެން ސަކަރާތް ޖަހަމުން ދިޔައިރުވެސް އޭނާ މިއަދު އިނީ ވަރަށް މަޑުންނެވެ. ހީވަނީ ކަމަކާ ފިކުރުބޮޑުވެފައި އިން ހެންނެވެ. ހީލަނީ ވެސް މަދު ފަހަރަކުއެވެ. އަދި ޝިކާއަށް އެންމެ ފާހަގަ ކުރެވުނީ އަހުސަނު ޝިކާ އާ ހަތަރު ކަޅި ހަމަކުރަން ފަސްޖެހޭކަމެވެ. އެކަމަކު އޭނާއަށް މިއައި ބަދަލުތަކާ މެދު ޝިކާއަށް އެވަރަށް މި ވިސްނެނީ ކީއްވެބާއެވެ؟ އަހުސަނު ކޮންމެ ގޮތަކަށް އުޅުނަސް ޝިކާއަށް ކީއްހެއްޔެވެ؟ ނަމަވެސް އަހުސަނު އޭނާ އަށް ކުރިންދޭ ސަމާލުކަން ނުދިނުމުގެ ސަބަބުން އޭނާގެ ހިތުގައި އެވަނީ ކުޑަ ރިހުމެއް އުފެދިފައެވެ. މިކަން މިހެން ވާންވީ ސަބަބެއް ވިސްނަން އުޅެ އުޅެ ވެސް އޭނާ އަކަށް ވިސްނޭގޮތެއް ނުވިއެވެ. އެންމެފަހުން އޭނާގެ ބޮލުގައި ރިއްސަން ފެށުމުން އިސްތަށިގަނޑު އައްސާލުމަށްފަހު ބޮލުގައި ބުރުގަލެއް އަޅާލައިގެން ސިޓިންގރޫމް ތެރެއަށް ނިކުމެލިއެވެ. އަދި ސިޓިންގރޫމުން ބޭރަށް ނިކުމެވޭ ގޮތަށް ހުންނަ ބިއްލޫރި ދޮރު ކަހާލުމަށްފަހު އެތަނުގައި އިށީންދެލިއެވެ. އަދި ބޭރަށް ނަޒަރު ހިންގާލިއެވެ. ހަލީމާ ހައްދާފައި ހުންނަ ފިނިފެންމާ ގަހުގައި ފޮޅެފައިވާ ތިން ފިނިފެންމާ އިނެވެ. އަދި ކުރީ ދުވަހު އޭނާ އިންދި ގަސްތަށް މިހާރު ހުރީ ފަޅަން ފަށާފައެވެ. މިމަންޒަރު ފެނުމުން އޭނާގެ މޫނުމައްޗަށް ލުއި ހިނިތުންވުމެއް ވެރިވެގެން ދިއައެވެ. ގޯތިތެރެއަށް ވަދެވެން ހުންނަ ބޮޑު ދޮރާށި ހުޅުވޭ އަޑަށް ޝިކާ އެދިމާއަށް ބަލާލިއިރު ފުޓުބޯޅަ ކުޅޭ ބޫޓު އެއް އަތުން ހިފައިގެން މިވަންނަނީ އަހުސަނުއެވެ. އަހުސަން ފެނުމުން ޝިކާގެ ހިތުގެ ހިނގުން އަވަސްވެގެން ދިއައީ ކީއްވެކަން ޚުދު އޭނާ އަކަށް ވެސް ނޭނގުނެވެ. ޝިކާ އަހުސަން އާ ދިމާއަށް ފުން ނަޒަރަކުން ބަލާލިއެވެ. އޭނާ ލައިގެން ހުރި ނޫކުލައިގެ ޖާޒީ ވަނީ ދާހިއްލުމުގެ ސަބަބުން އެއްކޮށް ކަހަލަ ގޮތަކަށް ތެމިފޯވެފައެވެ. އެ ދޮން މޫނުމަތީގައި އަދިވެސް ދާތިކިތަށް ވިދަވިދާ ހުރިއިރު އެ ބުޅި އިސްތަށިގަނޑު ވަނީ ހޭވިފައެވެ. އޭނާ ފިރިހެންވަންތަ ހިނގުމެއްގައި އައިސް ގޯތި ތެރޭގައި ހުރި ފެން އިސްކުރުން އަތާއި މޫނު ދޮންނަން ފެށިއިރުވެސް ޝިކާއަށް ހުރެވުނީ އެދިމާއަށް ބަލަހައްޓައިގެންނެވެ.\n“ފެންފުޅިއެއް ގެނަސްދޭންވީތަ؟” ޝިކާ ތެދުވެ އަހުސަނު ގާތު އަހާލިއެވެ. އެއީ ކުރީ ދުވަހެއްގައި ވެސް އަހުސަނު ކުޅެގެން އައިސް އޭނާ ގާތު އައިސް ފެންފުޅިއެއް ގެނަސްދޭށޭ ބުނި ހަނދާންވުމުންނެވެ. ޝިކާ އެހެން ބުނުމުން އަހުސަން އޭނާ އާ ދިމާ ބަލާވެސް ނުލާ ބޯޖަހާލިއެވެ. ޝިކާ އަވަސް އަވަހަށް ބަދިގެއާ ވީ ފަރާތަށް ހިނގައިގަތީ އޭނާ ޝިކާއާ ދިމާ ބަލާނުލުމުން ހިތާހިތުން ޝަކުވާކުރަމުންނެވެ.\nޝިކާ ފެންފުޅި ބަލާދާތަން ބަލަން އަހުސަން ހުރި އިރު އެ މޫނުމަތިން ފާޅުވަނީ މާޔޫސްކަމުގެ އަސަރުތަކެވެ. އޭނާ ދުވަހަކުވެސް ޝިކާދެކެ ލޯބިވާކަށް ބޭނުމެއްނޫނެވެ. އޭނާ ޝިކާ އާ މެދު ދެކެން ބޭނުންވަނީ ރަހުމަތްތެރިއެއްގެ ގޮތުގައެވެ. ނަމަވެސް އޭނާގެ ބަސްނާހާ ހިތް ވަނީ އޭނާއަށް ނުކިޔަމަންތެރި ވެފައެވެ. ޝިކާގެ ސޫރަ ފެންނަ ކޮންމެފަހަރަކު އެހިތަށް ބުނެދޭން ނޭނގޭފަދަ އެތަށް އަސަރުތަކެއް ކުރުވައެވެ. އެހެންވެ، މިހާރު އޭނާ ޝިކާގެ ސޫރައަށް ބަލަން ކިތަންމެ ބޭނުންވިކަމުގައި ވިޔަސް އޭނާ ގަދަކަމުން ވެސް އެކަން ހުއްޓުވަން މަސައްކަތް ކުރެއެވެ.\nޝިކާ އައިސް އަލަމާރިން އައިސް ފެންފުޅިއެއް ނަގައިގެން އައިސް ދިއްކޮށްލުމުން އަހުސަނު އެފެންފުޅީގައި ހިފީ އޭނާ އާ ދިމާއަށް ބަލާވެސް ނުލައެވެ. ޝިކާ ގެ ހިތުގައި އެވަގުތު ކުޑަ ރިހުމެއް އުފެދިގެންދިއައެވެ. އަހުސަނު ކުޑަ ފެންފޮދެއް ބޯލުމަށްފަހު ބޮލަށް ފެންފުޅި އޮއްސާލީ ބޮލަށް ލިބިފައިވާ ބަރުކަން ފިލުވާލުމުގެ ގޮތުންނެވެ. އެއަށްފަހު އަނބުރާ ޝިކާ އަތަށް އެ ފުޅި ދިނުމަށްފަހު އެތެރެއަށް ވަދެގެން ދިއައީ އެއްވެސް ބަހެއް ބުނެނުލައެވެ. ޝިކާ އަހުސަނު ވަދެގެން ދިޔަތަން ބަލަހައްޓައިގެން އެތަށް އިރެއް ވަންދެން އިނީ ފުން ވިސްނުމަކަށް ގެއްލިފައެވެ. އަހުސަނު މިހާރު އޭނާ އެހާ ދުރުކޮއްލީ ކީއްވެގެން ހެއްޔެެވެ؟ ކުރިން ޖަހާ އުޅުނު ސަކަރާތްތައް މިހާރު ކޮބާހެއްޔެވެ؟ އެހާ މަޖާކޮށްކޮށްފައި އުޅުނު މީހާއަށް އެވަނީ ކިހިނެއްވެފައިހެއްޔެވެ؟ އޭނާ އެހެން އިންދައި ސިހުން ލިބުނީ މަޣްރިބު ނަމާދުގެ ބަންގީގެ އަޑަށެވެ. އަވަސް އަވަހަށް ތެދުވެ އެތެރެއަށް ދާން ހިނގައިގަތް އިރުވެސް އޭނާގެ ސިކުނޑީގައި ވަނީ އެތަށް ސުވާލުތަކެއް ފުނި ޖެހިފައެވެ.\nދުވަސްތަށް ފާއިތުވަމުން ދިޔަ ވަރަކަށް ޝިކާ އާ އަހުސަނު ގެ ގުޅުން ދިއައީ ކުޑަ ވަމުންނެވެ. އަހުސަނު ވެސް އޭނާ އާ ވާހަކަ ނުދައްކާތީވެ، އޭނާ އަށް ވެސް އަބަދު އަމިއްލަޔަށް ފެނިގެން އަހުސަނު އާ ވާހަކަ ދައްކާކަށް ނުކެރެއެވެ. މިކަމުގެ ސަބަބުން ދެމީހުންގެ ހިތުގައި ވެސް ރިހުން އުފެދިފައި ވީނަމަވެސް އެކަކަށް އަނެކަކުގެ ހާލަތެއް ނޭނގެއެވެ.\nރޭގަނޑުގެ ހަމަހިމޭން ވަގުތެވެ. ޝިކާ އޭނާގެ އެނދުގައި ދެފަރާތަށް ފުރޮޅިލަ ފުރޮޅިލަ އޮތީ ސިކުނޑިއަށް ވެރިވަމުންދާ ޚިޔާލުތަކުގެ ސަބަބުން ނުނިދިފައެވެ. އަހުސަނުވެސް އުޅުނީ މިފަދަ ހާލެއްގައެވެ. ޝިކާ ފޯނުގެ ސްކްރީން އޮން ކޮއްލައި ގަޑި ބަލާލިއިރު މެންދަމު ބާރަ ޖަހަނީއެވެ. ކުއްލިއަކަށް އޭނާގެ ސިކުނޑިއަށް ހިތަށް އެރި އެއްޗެއްގެ ސަބަބުން އަވަސް އަވަހަށް އޭނާގެ ފޯނުގައިވާ ނަންބަރުތަކުން ނަންބަރެއް ހޯދާލިއެވެ. އެތައް އިރެއް ވަންދެން “އުނދަގޫ ކުރާ މީހާ” ޖަހާފައި ސޭވް ކޮއްފައި އިން ނަންބަރާ ދިމާއަށް ބަލަހައްޓައިގެން އޮތެެވެ. އެއީ އަހުސަނު ގެ ނަންބަރެވެ. ތަންކޮޅެއް ކުރިން އެންމެން ސިޓިންގރޫމުގައި ތިބެގެން އެކަކު އަނެކަކަށް ނަންބަރު ދިންދުވަހު އޭނާ ސޭވްކުރި އަހުސަނުގެ ނަންބަރެވެ. އެދުވަހު އޭނާ އަހުސަނުގެ ނަންބަރުގައި “އުނދަގޫ ކުރާ މީހާ” ޖަހައިފައި އަހުސަނުއަށް ދައްކާލުމުން އަހުސަނު އޭނާގެ ފަހަތުން ދުވެފައި އައި ގޮތް ހަނދާން ވަމުން ދިއައެވެ. މިހާރުވެސް އަހުސަނު އެހާ މަޖާކޮށް އުޅޭނެނަމައޭ އޭނާގެ ހިތަށް އަރަމުން ދިއައެވެ. އޭނާ އަތުގައި އަހުސަން ގެ ނަންބަރު އޮތް ނަމަވެސް އޭނާ ދުވަހަކުވެސް އަހުސަން އަކަށް ނުގުޅައެވެ. އަދި މެސެޖެއް ވެސް ނުކޮއްލައެވެ. ނަމަވެސް މިރޭ އަހުސަނު އޭނާ އާ ދޭތެރޭ އެގޮތަށް ކަންތައްކުރަނީ ކީއްވެތޯ ބަލަން ކޮންމެގޮތެއް ހަދާފައިވެސް އޭނާ ބޭނުމެވެ. ތެޅިތެޅިއޮތް ހިތަކާއެކު މެސެޖިންގް އަށް ގޮސް ‘ނިއު މެސެޖް’ އަށް ފިތާލިއެވެ.\nއަހުސަނު ނުނިދި ފުރޮޅި ފުރޮޅި އޮއްވައި އޭނާގެ ފޯނު ވައިބްރޭޓް ވުމުން އޭނާ ދިއައީ ސިއްސައިގެންނެވެ. މިގަޑީގައި އޭނާއަށް މެސެޖް ކުރަނީ ކާކުހެއްޔެވެ؟ ފޫހިކަމާއެކު އޭނާ އެމެސެޖް ހުޅުވާ ބަލާލިއިރު ޝިކާގެ މެސެޖެކެވެ. މިގަޑީގައި ޝިކާ މެސެޖުކުރުމުން ހައިރާންވެހުރެ އޭނާ އެމެސެޖް ކިޔާލިއެވެ.\n“އަރ ޔޫ އެންގްރީ ވިތް މީ؟ ” ޝިކާ ފޮނުވި މެސެޖުގައި އެހެން އޮތުމުން އަހުސަނު “ނޯ” އޭ ޖަހާފައި ރިޕްލައި ކޮށްލިއެވެ.\nއަހުސަނު ރުޅިއެއް ނާދެއޭ ބުނުމުން ޝިކާގެ ހިތަށް ކުޑަ ހަމަޖެހުމެއް ލިބިގެން ދިއައެވެ.\n“ވައި ޑޫ ޔޫ ކީޕް އިގްނޯރިންގް މީ؟” ޝިކާ ފޮނުވާލިއެވެ. ޝިކާ މިކޮއްލި ސުވާލަށް ދޭނެ ރަނގަޅު ޖަވާބެއް އަހުސަނު ގެ އަތަކު ނެތެވެ. އެހެން ކަމުން އޭނާ ކޮންމެވެސް ވަރަކަށް ހާސްވާން ފެށިއެވެ. އެންމެ ފަހުން “ކަމެއް ނުވެ” އޭ ކިޔައި އޭނާ ރިޕްލައިކޮއްލިއެވެ. އޭނާ ބުނާނީވެސް ވަކި ކީކޭ ހެއްޔެވެ؟ އޭނާ އަށް ޝިކާދެކެ ލޯބި ވެޔޭ ބުނާކަށް ނުކެރޭނެއެވެ. އެހެން ބުނެފިނަމަ ޝިކާ އޭނާ ރިޖެކްޓް ކޮށްލަފާނެއެވެ. ޝިކާ އޭނާ ބަލައިގަތަސް އޭނާ ޝިކާ އާ އެކީ އުޅޭކަށް ބޭނުމެއް ނުވެއެވެ. އޭނާ ބޭނުންވަނީ ޝިކާ އޭނާގެ ރަހުމަތްތެރިއެއްގެ ގޮތުގައި ހުރުމަށެވެ. އޭނާގެ ހިތުގެ އެދުންތަކަށް ފުރަގަސްދިނުމަށެވެ.\n“އޯހ.. އައި ތޯޓް ޔޫ ވާ އެންގްރީ..” ޝިކާ ރިޕްލައިކޮށްލިއެވެ. އަހުސަން އެ މެސެޖަށް ބަލާލުމަށްފަހު ފުންނޭވާއެއް ދޫކޮށްލިއެވެ. އެއާއެކު އެހެން މެސެޖެއްވެސް އައެވެ. “ގުޑް ނައިޓް..” ޝިކާ އެމެސެޖުގައި ލިޔެފައިވެއެވެ. އަހުސަނުވެސް ގުޑް ނައިޓް ފޮނުވާލުމަށްފަހު ފުންވިސް ނުމެއްގައި އެރޭ ހަތަރުދަމު އޮތެވެ.\nރޭގަނޑު ނުވައެއް ޖަހާ ހާއިރެވެ. ހުސައިން އަވަސް ފިޔަވަޅުތަކެއްގައި ރަށުގެ ބޮޑުމަގުން ހިނގަމުން ދިއައެވެ. އޭނާގެ މިސްރާބު ހުރީ ރަށުގައި މީހުން ދިރިނޫޅޭ ފަޅިއައަށެވެ. އޭނާގެ އެއްއަތުގައި އެލިގަނެގެން ކަހަލަ ގޮތަކަށް އަހުލާވެސް އޭނަޔާ އެކު ހިނގަމުން ދިއައެވެ. މަންޒިލާ ހަމައަށް އާދެވުމުން ހުސައިން ހުއްޓެލީ ކުރިމަތީގައިވާ ބޮޑު ގޯއްޗާ ދިމާއަށް ނަޒަރު ހިންގާލަމުންނެވެ. އެގޭގެ ވަށައިގެން ހުސް ވީރާނާވަމުންދާ މީހުން ނޫޅޭ ގެތަށް ހުރުމުގެ ސަބަބުން އެގެ ފެންނަނީ ވަރަށް ނާމާން ގޮތަކަށެވެ. ތެޅިގަލުން ހަދާފައިވާ ގޭގެ ވަށާފާރު ވަނީ ގިނަ ދުވަސް ވުމުގެ ސަބަބުން ފެހިޖަހާފައެވެ. ހުސައިން އަހުލާގެ އަތުގައި ހިފައިގެން އެގެއަށް ވަނުމަށް ހިނގައިގަތެވެ. ތަންތަންގަނޑު ކަތުރުފަނި ކައިފައިވާ ދޮރާށި ހުޅުވާލުމާއެކު ދޮރާށިން ބާރު އަޑެއް ކިޔައިގެން ދިއައެވެ. އަހުލާ ކުރިން ވެސް މިގެއަށް އައި ނަމަވެސް އޭނާގެ ހިތުގައި ބިރުވެރިކަން އުފެދިފައިވެއެވެ. ހުސައިނުގެ އަތުގައި ކުރިއަށް ވުރެވެސް ބާރަށް އޭނާ ހިފަހައްޓާލިއެވެ. ގޯތި ތެރެއަށް ވަދެވުމާއެކު އެގޭތެރޭގައި ހުރި ބޮޑު ކުކުޅު ކޮށީގައި އިން ކުކުޅުތަށް ހޭރެން ފެށިއިރު ހީވަނީ އެގެއަށް ދުޝްމިނުންތަކެއް ވަނީހެންނެވެ. އިރުކޮޅަކުން ބޮޑު ފުޅިބައްތިއެއް ހިފައިގެން ގޭތެރެއިން ނިކުތީ ވަރަށް މުސްކުޅި މީހެކެވެ. އޭނާގެ އެއްކޮށް ނުރަޖަހާފައިވާ ބޮލާއި ތުނބުޅި އަދި ރޫޖެހިފައިވާ އެމޫނު ފެނުމުން ހީވަނީ ހަތްދިހައިގެ އަހަރުތަށް ގުނަމުންދާ މީހެއްހެނެވެ. ދަނޑިބުރިއެއް ބިމުގައި ޖައްސަމުން އެމީހާ އައިސް އަތުގައިވާ ތަވީތަށް އެއްޗެއް ކިޔަވާލާފައި ކުކުޅުތަކާ ދިމާއަށް ހޫރުވާލުމުން ހުރިހާ ކުކުޅެއް ހިމޭންވިއިއެވެ. އެމީހާ ދެން ބަލައިލީ ކައިރީގައި ކޮއްޅަށް ތިބި ހުސައިނުމެންނާ ދިމާއަށެވެ. އަތުގެ އިޝާރާތުން އެތެރެއަށް އައުމަށް ބުނެފައި އެމީހާ ދަނޑިބުރި ޖަހަމުން ގޭތެރެއަށް ހިނގައިގަތެވެ.\nގޭތެރެއަށް ވަދެވުމުން އެމީހާ އެގޭގައި ހުރި ޒަމާންވެފައިވާ ބޮޑު އުނދޯލީގައި އިށީނެވެ. އަދި ހުސައިނުމެން ގާތު ކަިރީގައި ހުރި ފަތްޖެހިއެނދުގައި އީށީނުމަށް ބުންޏެވެ.\n“ކޮބާ ހުސޭނާ.. ކޮންކަމަކުތަ ތިޔަ އައީ؟” އެމީހާ ބޮޑު ނަންބަރު އައިނު ލޮލަށް ހެޔޮވަރުކޮށްލަމުން އަހާލިއެވެ.\n“އިބްރާހީމްފުޅުބޭ .. މީ.. ކުޑަ ކަމަކު ކިޔަންވެގެން..” ހުސައިން އިށީންދެ ހަމަޖެހިލަމުން ބުނެލިއެވެ.\n“ކޮންކަމެއްތަ އެކޮއި؟” އިބްރާހީމްފުޅު އޭނާގެ ދަނޑިގަނޑުގައި ދެއަތް ވިއްދާލަމުން އަހާލިއެވެ. ހުސައިނު އޭނާ ބޭނުންވާ ކަންތަކުގެ ވާހަކަ ބުނުމުން އިބްރާހީމްފުޅު އެކަމަށް އިންކާރުކުރިއެވެ.\n“ހޯހޯ.. ހުސޭނާ… ބުނަން… ކުރީ ފަހަރުވެސް ކިރިޔާ އަހަރެން އެކަންތަށް ކުރިކަމަށް ފަޅާ ނޭރީ… އަހަންނަކަށް ނުވާނެ..” އިބްރާހީމްފުޅު އަތް ހޫރާލަމުން ބުނެލިއެވެ. އިބްރާހީމްފުޅު އެހެން ބުނުމުން ހުސައިނު އާދޭސް ކުރަންފެށީ އަހުލާގެ މޫނުމަތިން މާޔޫސްކަން ފެނުމުންނެވެ.\n“އިބްރާހީމްފުޅުބޭ މިކަންތަށް ކޮއްދީ.. އަހަރެން އިބްރާހީންފުޅުބޭ ބުނި އަގެއް ދޭން ތައްޔާރަށް މިހުރީ..” ހުސައިން އެތަށް އާދޭހެއް ކުރުމުން އެންމެފަހުން އިބްރާހީމްފުޅު އެކަންތަށް ކޮށްދިނުމަށް އެއްބަސް ވެއްޖެއެވެ. ބޮޑު ފޮތެއް ނަގައި އެއިން ފާލެއް ބެލުމަށްފަހު އަހުލާ ގާތު ޝިކާއަށް މީރުވާނެހެން ހީވާ އެއްޗެއް ގަނެލައިގެން އައުމަށް އެދުނެވެ. އަހުލާ އޭނާ ބޭނުންވާ ކަންތަށް ކާމިޔާބުވާން އުޅޭކަން އެނގުމުން ބައްޕައަތުން ރުފިޔާއެއް ނަގައިގެން ފައިގައި ހުރި ބާރެއްލާފައި ފިހާރައާ ދިމާއަށް ދުއްވައިގަތީ ދަތްޕިލާ އެއްކޮށް ފެންނަވަރަށް ހީލުމަށްފަހުުގައެވެ. އެނބުރި އައީ ޗޮކުލެޓެން ގަނެލައިގެންނެވެ. އިބްރާހީމްފުޅު އަތަށް އޭނާ އެ ޗޮކްލެޓު ދިއްކޮށްލީ ވަރަށް ހިތްހަމަޖެހި ހުރެއެވެ.\n” އިބްރާހީމްފުޅުބޭ ކަމެއް ކޮއްފައި މި ދޭނަން…. މި ބަލާ އާދޭ ތިންދުވަސް ފަހުން.. އޭރަށް ނިންމާލާނަން… ދެން ބުނަން.. މި ދޭން ޖެހޭނީ އެކުއްޖާގެ ވާއަތަށް… ވިސްނާތި މިބުނި ތަންކޮޅަށް…” އިބްރާހީމްފުޅު އެ ޗޮކުލެޓަށް އިޝާރާތް ކޮށްލަމުން ބުނެލިއެވެ. ހުސައިނު އިބްރާހީމްފުޅަށް ޝުކުރު އަދާކޮށްފައި އެގެއިން ނިކުންނަން ހިނގައިގަތް އިރު އޭނާގެ މޫނުމަތީގައިވަނީ ހިތްހަމަޖެހުމުގެ އަސަރުތަކެވެ. އަހުލާވެސް ހުރީ ނިކަން އުފަލުންނެވެ. މީހަކަށް ބޮޑު ދެރައެއް ދެވެން އުޅޭއިރުވެސް އެދެމީހުންގެ ހިތަށް އެއްވެސް އެއްޗެއް ނާރާ ކަހަލައެވެ.\n(I amagirl who loves writing dhivehi stories 😊💖) (My stories:) (ASARU :alove story.) (NUHAGGU LOABI + E LOABI ASLU HAGGEY : Story aboutabangladhesh person who falls in love withamaldivian girl.) (ANDHIRIFARAAI : story aboutagirl who isasecret agent.) (SAFARU:ajinni+human romance.) (vindhu lobin jehi hithehgaa : A sad love story) Short story: ALVADHAAU Short story: SORRY Short story: MasveriGirl You can contact me through my FB page : https://www.facebook.com/StoriesByLiaa/?modal=admin_todo_tour\nކަނޑު ފުރޭތަ (2)\nHere’s the 13th part.. hope u like it.. 🙂\nLoved it….. Really appreciate thankolheh dhigu veema\nMe first. V v v vreethi alhea Shikaa Ahusan dheke loabi veetha. And Ahusan ves dho. Wow vrh reethi nvaanehen heevany. EkameAhula gandu haadha goahey\nKon irakun nxt prt. Varah kiyaa hihvvea eba. Liaa thankyou ehaa avahah up kohdhinyma . Nxt prt ves avahah up kohdhechea.. Love this story. Waitingg….\nThank u pinky 🙂 veehaaves avahah up kuraanan insha allah\nshika ah dhera gotheh nahadhachchey…. story is incredible….\nThank u same 🙂\nVvvvvvvvvv rythi. Alhe maadhama ves up kohla dhiyba. Plz\nThank u shaai.. 🙂 Maadhamaa hiyeh nuwey up vaane heneh.. sorry… ekam veehaaves avahah up kurumah i’ ll do my best 🙂\nV salhi mi baives… Ahulaa ahechocolate dheveyny Shikaage kanaa athahhen heevany… dhenehedhi fanditha jeheyny Ahulaa ah… next part avas kollahchey…\nThank u saajidh 🙂 veehaaves avahah up kuraanan\nThank u laai, ehaa avahah up kuraathy v happy,\nThank u mimmy 🙂\nThank u laai, ehaa avahah up kuraathy. shikaa ge va athah chocolate nudhehchey laai\nvaahaka varah reethi ekam vaahakaige baeh thankolhukolhu hama nujehey kan faahaga kollan . asaru2ga shika sifa kodhdheefa innany hamuge kula fudheyvarakah kalhu kujjegge gothuga. ekam mihaaru sifa koffa thi innany dhon kujjegge gothuga.. can you explain me this ? i like the story .. Keep it up .. and desperately waiting for the next part .. thank you\nShaz. Mi part ga innaane bunedhyfa shikaa ge hashigandu gai masjahaa hashi gandu reethi vi vaahaka aa gaige kula dhon vamun dhiya vaahaka….Rangalhah kiyaalaba 🙂\nThank u fr ur support 🙂\nAlhey stry aa medhu bunaane ehvx ehcheh neynge ehaaves furihama\nKeep it up liaa\nThank u Naana 🙂\nV v v reethi thnkolhedhigukoliyaam adives v vrangalhu. …………..Thnx\nThank u ny.. nxt part miyah vure dhigu kollaanan insha allah 🙂\nThank u sara 🙂\nReethi mi partvx…i wish livaan ah shika libeythw 😛\nThanks rafa 🙂 alhey.. kiyaaleema ingeyney kaakaa kan shikaa gulheyny.. hehe\nAlhey livaan aa shikaa aa dhekudhin gulhuvadhyba…..btw stry vrh nice\nahulaa chocolate dheynee shikaa ge right hand .. so fanditha work nukuraane dhww.. vaahaka hama habeys..avahah up kohdhehcheyy..??\nThank u Nern 🙂\nU want thaamin and shikka gulhen…they seem much lovely…..but ahusan seems likeaplayer….i love thaamin…please edhemeehun gulhuvaadhecheyyyyy……il this stry…..i love this stry so much\nI meant i want\nMinttyyy.. Thank u so much 🙂 keep reading nd u ll knw wat will heppan.. hehe 🙂\nThaamin aa shik aa gulhuvabah\nShika ah chocolate kaan nudhehcheyy. ….alhe ..n thanks mihaa avahahh vaahaka up kohdheythy\nwlcm Appy 🙂\nAbadu efakeera dera goi ehn nahadaba\nMi vaahaka vv reethi. Thank you avahah up kohdheythee ves. Mee varah kiyaahithun kiyey vaahakaeh.\nThaanks Axoo 🙂\nliaaaa…e ahula ah knmes gotheh hadhaaba\nStry vvvvvvvvvvvvvv habeys\nThankss Maaish 🙂\nYoume.. 🙂 thankyew\nHama v v salhi.. Keep it up gurl .. LOved it!! 🙂 <3\nThank u harry 🙂\nStorry v reethi ngey fist commet dw mi storry ah reethi kamun bunaa hiyy vgn cmt kohlly hehe thankx eha bodah waitting ga nubahattaathy plx shik ah choclate kaan nudehchey.\nThankks thaany 🙂\nAsluves mi story hama v v reethi.. Gud luck liaa.. nxt part ge inthixaar ga mi hury..\nThank u yoyo 🙂\nthan kolhe avaha up koh dheee.v kiyaa hithun mihuree???\nThank u nn 🙂 veehaaves avahah up kuraanan 🙂\nnuhurevunu comment nukoh hehehe!!!!\nv v v reeeeeeeeethi ingeyyyyyyyyy I just luv this story ~xoxo


Verikamah genesdhin meehun thibee dhekolhah, Sarukaaruge sahha kameh neiy: Gasim | Mihaaru\nޖުމްހޫރީ ޕާޓީގެ ހަރުގެ މ. ކުނޫޒްގައި މިރޭ ބޭއްވި ޖަލްސާގައި އެ ޕާޓީގެ ލީޑަރު ގާސިމް ބައިވެރިވެވަޑައިގަންނަވަނީ.---މިހާރު ފޮޓޯ: ނިޝާން އަލީ\nވެރިކަމަށް ގެނެސްދިން މީހުން ތިބީ ދެކޮޅަށް، ސަރުކާރުގެ ސައްހަކަމެއް ނެތް: ގާސިމް\n31 މާޗް 2017 - 00:08 33 comments\nއިދިކޮޅު ކޯލިޝަނުން މިރޭ ބޭއްވި ޖަލްސާގައި ވާހަކަ ދައްކަވަމުން ގާސިމް ވިދާޅުވީ ރައީސް ޔާމީން ވެރިކަމަށް ވަޑައިގަތުމުގެ އެންމެ ބޮޑު ސަބަބަކީ ކުރީގެ ރައީސް މައުމޫން އަބްދުލްގައްޔޫމް ކަމަށާއި ރައީސް ޔާމީނަށް ލިބިވަޑައިގަތް ގިނަ ވޯޓަކީ މައުމޫނާއި މައުމޫނަށް ތާއީދުކުރާ ބޭފުޅުން ކުރެއްވި މަސައްކަތުން ލިބުނު ވޯޓު ކަމަށެވެ. ދެ ވަނަ އަށް އެންމެ ބޮޑު އެހީއެއް ދިނީ އޭނާ ކަމަށާއި ވެރިކަމަށް ގެންނަން އެހީތެރިވި ދެ ފަރާތުން ވެސް ތާއީދު އަނބުރާ ގެންދިއުމުން މި ސަރުކާރުގެ ގާނޫނީ ހައިސިއްޔަތެއް ނެތް ކަމަށް ގާސިމް ވިދާޅުވި އެވެ.\n"އަޅުގަނޑުމެން ވަދެގެން 51 ޕަސެންޓް ލިބިގެން ކިރިޔާ ހަފޮޅުން އެތެރެ އަށް ވަދެވުނީ. މިއަދު ކޮބައިތޯ އެ މީހުން. ރައީސް މައުމޫން ވިދާޅުވަނީ ތާއީދު އަނބުރާ ގެންގޮސްފީމޭ. އަޅުގަނޑު މި ދަންނަވަނީ ތާއީދު އަނބުރާ ގެންގޮސްފީމޭ. ދެން ކޮބައިތޯ ލެޖިޓިމަސީއެއް؟. މިއަދު އެ މަނިކުފާނު ވެރިކަމުގައި ހުންނަވަން ލަދުފުޅު ގަންނަންޖެހޭނެ." ގާސިމް ވިދާޅުވި އެވެ.\n"މި ގައުމަށްޓަކައި އެ މަނިކުފާނު ވިދާޅުވާން ޖެހޭނީ ތިމަންނަ އިސްތިއުފާ ދީފީމޭ. ތިމަންނާ މިދަނީއޭ،" ގާސިމް ވިދާޅުވި އެވެ.\nގާސިމް ވިދާޅުވި ގޮތުގައި ރައީސް ޔާމީން މިހާރު ހުންނެވީ ވަރަށް އެކަނިވެރިވެ، ބާކީވެފަ އެވެ. އެ މަނިކުފާނާ އެކު ތިއްބެވި ރައްޔިތުންގެ މަޖިލިސް މެމްބަރުން ވެސް ތިއްބެވީ އިދިކޮޅު ފަރާތްތަކާ އެކު ކަމަށް އޭނާ ވިދާޅުވި އެވެ.\nގާސިމް ވިދާޅުވި ގޮތުގައި ބޮޑު އަދަދުން ލޯނު ނަގައިގެން ބޮޑެތި މަޝްރޫއުތައް ސަރުކާރުން ހިންގާއިރު އެކަން ކުރަނީ ކޮރަޕްޝަނަށް މަގުފަހިވާ ގޮތަށް ކަމަށެވެ. އައިޖީއެމްއެޗްގެ 25 ބުރީގެ އިމާރާތް 140 މިލިއަން ޑޮލަރަށް ހަވާލު ކުރި އިރު އެ މަސައްކަތް 54 މިލިއަން ޑޮލަރަށް ކުރަން ބަޔަކު ހުށަހެޅި ކަމަށާއި ދައުލަތަށް މިހާ ބޮޑެތި ގެއްލުންތައް ކުރިމަތި ކުރަމުންދާ ކަމަށް އޭނާ ވިދާޅުވި އެވެ.\n"ރަނގަޅު ގޮތުގައި މިކަންކަން ހިންގަން ރައްޔިތުންގެ މަޖިލީހުގެ މެމްބަރުން ސަރުކާރަށް މި ކަންކަން ފަސޭހަކޮށްދީފައި މިއޮތީ. އެކަމަކު މިއަދު ކިހިނެއްތޯ މިކަންކަން މިވަނީ؟" ގާސިމް ވިދާޅުވި އެވެ.\nމަޝްވަރާ ކުރަން ސަރުކާރުން ގޮވާލާފައިވާތީ އެކަމަށް ރައްދު ދެއްވައި، އެމްޑީޕީގެ ކުރީގެ ރައީސް އިބްރާހިމް ދީދީ އެ ޖަލްސާގައި ވިދާޅުވީ ސަރުކާރާ އެކު ކުރާނެ މަޝްވަރާއެއް ނެތް ކަމަށެވެ. ރައީސް ޔާމީން ނިސްބަތްވެ ވަޑައިގަންނަވަނީ އެ މަނިކުފާނު އުފެއްދެވި ޕީޕަލްސް އެލަޔަންސް (ޕީއޭ) ޕާޓީ އަށް ކަމަށާއި އެކަމަކު އެ ޕާޓީއަކީ މިހާރު ވުޖޫދުގައި އޮތް ޕާޓީއެއް ނޫން ކަމަށެވެ. އެހެންވެ، ޕީއޭއާ އެކު ކުރެވޭނެ މަޝްވަރާއެއް ނެތް ކަމަށް އިބްރާހިމް ދީދީ ވިދާޅުވި އެވެ.\nއިބްރާހިމް ދީދީ ވިދާޅުވި ގޮތުގައި އިދިކޮޅު ފަރާތްތަކާ އެކު މަޝްވަރާ ކުރަން ސަރުކާރުން ބޭނުން ނަމަ އިދިކޮޅު ފަރާތްތަކާ ހަމައަށް އަންނަން ޖެހޭނީ ސަރުކާރެވެ. މަޝްވަރާ އަށް އަންނައިރު ސަރުކާރުން ފޮނުވަން ޖެހޭނީ މަންދޫބުން ނޫން ކަމަށާއި މަޝްވަރާ ކުރާ ނަމަ ކުރާނީ ރައީސް އަބްދުﷲ ޔާމީނާ ކަމަށް އޭނާ ވިދާޅުވި އެވެ.\n"އަޅުގަނޑުމެން ދައްކަންޖެހޭ ވަރަށް ބައިވަރު ވާހަކަ އެބަހުރި. އަޅުގަނޑުމެންނާ މަޝްވަރާ ކުރަން ސަރުކާރުން ބޭނުމިއްޔާ އަޅުގަނޑުމެން މިތިބި މައިދާނަށް ވަޑައިގަންނަވާ. ރައީސް ޔާމީންގެ މަންދޫބުންނެއް ނޫން، ސީދާ ރައީސް ޔާމީނާ އަޅުގަނޑުމެން މަޝްވަރާ ކުރާނީ،" އިބްރާހިމް ދީދީ ވިދާޅުވި އެވެ.\nކުޅުދުއްފުށީ އުތުރު ދާއިރާގެ މެމްބަރު އަބްދުލްޣަފޫރު މޫސާ ވިދާޅުވި ގޮތުގައި މަޝްވަރާ އަށް ދާން އުޅުނު ހުރިހާ ލީޑަރުން ތިބީ ޖަލުގައި ކަމަށާއި އިތުރު ބަޔަކު މަޝްވަރާ އަށް ދާނެ ގޮތެއް ނޭނގޭ ކަމަށެވެ. މަޝްވަރާ އަށް ގޮވާލަން ތިބީ އެއްވެސް ހަރުދަނާ ކަމެއް ނެތް ވަޒީރުންތަކެއް ކަމަށާއި އެ ބޭފުޅުންނާ އެކު ކުރާނެ މަޝްވަރާއެއް ނެތް ކަމަށް އޭނާ ވިދާޅުވި އެވެ.\nއިތުރު ލިޔުންތައް މެމްބަރު ގާސިމް އިބްރާހިމް (މާމިގިލި) އިދިކޮޅު ފަރާތްތައް އިދިކޮޅު އިއްތިހާދު ރައީސް އަބްދުﷲ ޔާމީން ޖުމްހޫރީ ޕާޓީ


Manchester City aa Real molhuve ummeedhu bodu kohfi - AO News\nރޭގެ މެޗުގައި އެޓަލާންޓާ ކޮޅަށް ލަނޑުޖެހުމަށްފަހު ރެއާލް މެޑްރިޑްގެ ކުޅުންތެރިން އުފާ ފާޅުކުރަނީ. --ފޮޓޯ: ޓުވިޓާ\nޔުއެފާ ޗެމްޕިއަންސް ލީގުގެ ދެވަނަ ބުރުގެ ފުރަތަމަ ލެގުގައި ރޭ ކުޅުނު މެޗުތަކުން މޮޅުވެ މެންޗެސްޓާ ސިޓީއާ ރެއާލް މެޑްރިޑުން ކުއާޓާ ފައިނަލުގެ ޖާގައެއް ހޯދުމުގެ އުއްމީދު ބޮޑުކޮށްފިއެވެ.\nޖަރުމަނުގެ ބޮރޫޝިއާ މުންޗެންގްލަޑްބަކްގެ މައްޗަށް ހަންގޭރީގައި ކުޅުނު މެޗުން 2-0 އިން ސިޓީ މޮޅުވިއިރު، އެޓަލާންޓާގެ ދަނޑުގައި 1-0 އިން ރެއާލް ވަނީ މޮޅުވެފައެވެ.\nމުންޗެންގްލަޑްބަކްގެ ދަނޑުގައި ރޭ ކުޅެން ހަމަޖެހިފައި އޮތް މެޗު، ޖަރުމަނުގެ ސަރުކާރުން ކޮވިޑް-19 އިން ރައްކާތެރިވުމުގެ ގޮތުން އަޅާފައިވާ ފިޔަވަޅުތަކުގެ ސަބަބުން އިނގިރޭސިވިލާތުން އަންނަ މީހުންނަށް އެ ގައުމަށް އެތެރެވެވޭނެ ގޮތެއް ނެތުމުން ރޭ އެ މެޗު ކުޅުނީ ހަންގޭރީގެ ބުޑަޕެސްޓްގައެވެ.\nބުޑަޕެސްޓްގެ ޕުސްކަސް އެރީނާގައި ރޭ ކުޅުނު މި މެޗުގައި ސިޓީން ލީޑްނެގީ 29 ވަނަ މިނެޓުގައި ޕޯޗުގަލްގެ ތަރި ބެނާޑޯ ސިލްވާ އެވެ. މިއީ އެ ޓީމުގެ ޔާއޯ ކަންސޭލޯ ދިން ބޯޅައަކުން ސިލްވާ ކާމިޔާބުކުރި ގޯލެކެވެ. އޭގެކުރީން، ސިޓީ އަށް ލީޑްނަގައިދިނުމަށް ޒުވާން މިޑްފީލްޑަރު ފިލް ފޯޑެން އަށް ލިބުނު ފުރުޞަތުގައި ފޮނުވާލި ބޯޅަ މުންޗެންގްލަޑްބަކްގެ ކީޕަރު ޔަން ސޮމާ މަތަކުރިއެވެ.\nބޮރޫޝިއާ މުންޗެންގްލަޑްބަކްއާ ދެކޮޅަށް މެންޗެސްޓާ ސިޓީ ކުޅުނު މެޗުގެ ތެރެއިން. –ފޮޓޯ: ޓުވިޓާ\nދެވަނަ ހާފުގެ ކުރީކޮޅު، މުންޗެންޑްލަޑްބަކް އަށް އެއްވަރުކޮށްދިނުމަށް އަލަސާނޭ ޕްލެއާ އަށް ލިބުނު ފުރުޞަތުގައި ފޮނުވާލި ބޯޅަ ގޯލްގެ ދަނޑިކައިރިން ބޭރަށް ދިޔައިރު، ސިޓީން ވަނީ މެޗުގެ 65 ވަނަ މިނެޓުގައި ސިލްވާ ތަނަވަސްކުރި ފުރުޞަތަކުން ބްރެޒިލްގެ ފޯވާޑް ގެބްރިއެލް ޖެސޫސް ވައްދާލި ލަނޑުން ލީޑް ފުޅާކޮށްފައެވެ. އޭގެފަހުނ،ް ސިޓީގެ ލީޑް އިތުރަށް ފުޅާކުރުމަށް ފޯޑެން އަށް ލިބުނު ފުރުޞަތުގައި ފޮނުވާލި ބޯޅަ ގޯލްގެ ހުރަސްދަނޑިމަތިން ބޭރަށް ދިޔައިރު، މެޗުގެ އިތުރުވަގުތުގައި މުންޗެންގްލަޑްބަކްގެ ހާންސް ވުލްފް ފޮނުވާލި ބޯޅަ ސިޓީގެ ކީޕަރު އެޑަސަން މޮރައެސް ވަނީ މަތަކޮށްފައެވެ.\nމި މުބާރާތުގައި ރޭ އެޓަލާންޓާއާ ދެކޮޅަށް ޗެމްޕިއަންސް ލީގުގެ ރަސްގެފާނު ކަމަށްވާ ރެއާލުން ނިކުތްއިރު އެ ޓީމަށް ދިމާވެފައިވާ އެންމެ ބޮޑު މައްސަލައަކީ އަނިޔާގެ ސަބަބުން ގިނަ ކުޅުންތެރިންތަކަކަށް ނުކުޅެވުމެވެ. އެ ޓީމުގައި މިވަގުތު އަނިޔާގައި ތިބި ކުޅުންތެރިންގެ ތެރޭގައި، ކެޕްޓަން ސާޖިއޯ ރާމޯސް، ކަރީމް ބެންޒެމާ، އެޑެން ހަޒާޑް، ޑެނީ ކަރްވަހާލް، ފެޑެރީކޯ ވަލްވާޑޭ، އަލްވާރޯ އޮޑްރިއޮޒޯލާ، އެޑާ މިލިޓާއޯ، މާސެލޯ އަދި ރޮޑްރީގޯ ހިމެނެއެވެ.\nއެޓަލާންޓާ އަށް ރޭގެ މެޗުގައި ކުރިމަތިވި އެންމެ ބޮޑު ގޮންޖެހުމަކީ ފުރަތަމަ ހާފުގެ 17 ވަނަ މިނެޓުގައި ރެއާލްގެ ފްރާންސް ފުލްބެކް ފާލަންޑް މެންޑީ އަށް އެ ޓީމުގެ ރެމޯ ފްރެއޮލާ ކުރި ފައުލަކަށް ރެފްރީ ސީދާ ރަތެއް ދެއްކުމުން މެޗުގެ ބޮޑު ބައި އެއް ކުޅުންތެރިއަކު މަދުކޮށް ކުޅެން ޖެހުމެވެ. މީގެއިތުރުން، އެ ޓީމުގެ ފޯވާޑްލައިންގައި ހިމެނޭ އެންމެ މުހިއްމު އެއް ކުޅުންތެރިޔާ ކަމަށްވާ ކޮލަމްބިއާގެ ފޯވާޑް ޑުވާން ޒަޕާޓާ އަށް ލިބުނު އަނިޔާއެއްގެ ސަބަބުން އިތުރު މައްސަލަތައް ކުރިމަތިވެފައިވެއެވެ.\nމި މެޗުގައި ފެނިގެންދިޔަ ހަމައެކަނި ލަނޑު، މެޗު ނިމެން ހަތަރު މިނެޓަށްވެފައިވަނިކޮށް ރެއާލަށް ކާމިޔާބުކޮށްދިނީ މެންޑީ އެވެ. އޭގެކުރީން، ރެއާލަށް ލީޑްނަގައިދިނުމަށް އެ ޓީމުގެ ކުޅުންތެރިން ފޮނުވާލި ގިނަ ހަމަލާތަކެއް އެޓަލާންޓާގެ ގޯލްކީޕަރު ޕިއެރްލުއިޖީ ގޮލީނީ މަތަކުރިއެވެ.\nރެއާލް މެޑްރިޑްބޮރޫޝިއާ މުންޗެންގްލަޑްބަކްކުޅިވަރުއެޓަލާންޓާމެންޗެސްޓާ ސިޓީދުނިޔެޔުއެފާ ޗެމްޕިއަންސް ލީގު